Fifty Shades Ge Thari Dakota Johnson Ge Kaiveni Ohnaanee Raajjey Gai - Vaguthu\n5 މަސް ކުރިން ( ޑިސެމްބަރު 11, 2020 )\nފިފްޑީ ޝޭޑްސްގެ ފިލްމްތަކުން އާއްމުންގެ މަގުބޫލްކަން ހޯދި ހޮލީވުޑްގެ ތަރި ޑަކޯޓާ ޖޯންސަން އާއި އޭނާގެ ލޯބިވެރިޔާ ކްރިސް މާޓިންގެ ކައިވެނި އޮންނާނީ ދިވެހިރާއްޖޭގައި ކަމަށް ފިލްމީދާއިރާގެ ޚަބަރުތައް ގެނެސްދޭ ނޫހެއްގައި ބުނެފިއެވެ.\nދެތަރިންގެ ކައިވެނި މިއަހަރު ނުވަތަ މިއަންނަ އަހަރުގެ ކުރީކޮޅު އޮންނާނެ ކަމަށް ބުނި ނަމަވެސް ކައިވެނި ކުރަން ހަމަޖެހިފައިވާ ތާރީޚެއް ހާމަކޮށްފައެއް ނުވެއެވެ. އަދި ކައިވެނި ކުރިއަށްދާނީ ރާއްޖޭގެ ކޮންރިސޯޓެއްގައި ކަން ވެސް މިހާތަނަށް މީޑިއާ އަށް ކަށަވަރު ވެފައެއް ނުވެއެވެ.\nނޫހުގައި ވަނީ ޑަކޯޓާ އާއި މާޓީންގެ ކައިވެނި ޕާޓީގައި ބައިވެރިވާނެ ބައެއް މީހުންގެ ނަންތައް ވެސް ހާމަކޮށްފައެވެ. އެގޮތުން ސޯން ޕެން އާއި މައިލީ ސައިރިސް އަދި ރޮބަޓް ޑޮނޭގެ އިތުރުން މާޓިންގެ ކުރީގެ އަނބިމީހާ ގެނެތު އާއި އޭނާގެ ދެދަރިން ވެސް ކައިވެނި ޕާޓީގައި ބައިވެރިވާނެ ކަމަށް ބުނެއެވެ.\n"މާޓިން އާއި ޑަކޯޓާ އެކަކު އަނެކަކުދެކެ ވަރަށް ލޯބިވޭ، އެހެންކަމުން އެގުޅުން އެހެން ހަރުފަތަކަށް ގެންދަން އެމީހުން ތިބީ ކެއްމަދުވެފައި. އެމީހުން ބޭނުންވޭ ވަރަށް އަވަހަށް ދެމަފިރިންނަށްވާން." ދެލޯބިވެރިންގެ ގާތް މީހަކު މީޑިއާ އަށް މައުލޫމާތު ދެމުން ބުންޏެވެ.\nމީޑިއާ ރިޕޯޓްތައް ބުނާ ގޮތުގައި މިއަހަރު ކައިވެނި ކުރަން ދެތަރިން އޮތީ ވަރަށް ކުރިން ފެށިގެން ނިންމާފައެވެ. ނަމަވެސް އަހަރުގެ މިހައިތަނަށް އައިއިރު ކައިވެނި ނުކުރެވިފައި ވަނީ ކޮވިޑް-19 ފެތުރެމުން ދާތީ ކުރިމަތިި ދަތިތަކުގެ ސަބަބުން ކަމަށް މީޑިއާ ރިޕޯޓްތައް ބުނެއެވެ.\nހޮލީވުޑްގެ ދެތަރިންގެ ކައިވެނި ރާއްޖޭގައި ކުރުމަށް ހަމަޖެހެމުން ދާއިރު އެމެރިކާ މީހުންގެ މެދުގައި ވެސް މިހާރު އެންމެ މަގުބޫލް އެއްމަންޒިލަކީ ދިވެހިރާއްޖެއެވެ.\nޑިސެމްބަރު 11, 2020 10:23\nފެބުރުއަރީގަ އޮތީ ވެލާ ޕުރައިވެޓް އައިލެންޑުގަ، މުޅިރިސޯޓް ހަފްތާއަކައް ނަގާގޮތައް އޮތީއެމީހުން\nޑިސެމްބަރު 11, 2020 13:41\nދާނަން ޕާޓީ އަަށް\nޑިސެމްބަރު 11, 2020 14:23\nއިންޑިއާ މީހުން ދެންވެސް ބުނާނީ އެމީހުންނަށްވެސް ހިލޭއޭތަ ރާއްޖޭގަ ކައިވެނިކޮއް ޗުއްޓީހޭދަ ކުރަން ފުރުސަތު ލިބުނީ.. ހަމަ އެކަނި ޝަރުތަކީ ރާއްޖެ އިސްތިހާރުކުރަން ސޯޝިއަލް މީޑިއާއައް ފޮޓޯއެޅުމޭތަ.. ހާދަ ފޫސެކޭވަނީ އިންޑިއާ މީޑިއާދެކެ\nޑިސެމްބަރު 11, 2020 14:55\nކޮވިޑް ގެ ބަލިމަޑުކަމުގެ ތެރޭގައި، މަޝްހޫރު ފަންނާނުންގެ މުހިންމު އިވެންޓް ތަކަށް ރާއްޖެ ހޮވުމަކީ ﷲގެ ޙަޟްރަތުން މިންވަރު ކުރައްވާ ބޮޑު ރަޙުމަތެކެވެ. ގިނަ ރިސޯރޓްތައް ހުޅުވި ރިސޯރޓް ވަޒީފާ ގެއްލިފައިވާ މީހުންގެ ވަޒީފާ އިޔާދަ ކުރައްވާށި! އާމީން. މިކަމުން ވެސް ފިޠުނަފަސާދަ އުފައްދަން އުޅޭ ބައިގަނޑަށް، ރަނގަޅު ޢިބްރަތެއް ލިބޭނެއެވެ.\nޑިސެމްބަރު 11, 2020 17:59\nކޮބާ މަގޭ ކޮމެންޓް؟؟؟؟؟


Kulhudhuffushi Online - Skooluthakuge beleniveringe netboalha mubaaraai fashaifi\nސްކޫލުތަކުގެ ބެލެނިވެރިންގެ ނެޓްބޯޅަ މުބާރާތް ފަށައިފި\nއަބްދުލް ވާހިދު ޙަސަން -4އަހަރު ކުރިން -6މާރޗް 2015\nނެޓްބޯޅަކުޅުދުއްފުށީ ޔޫތު އެންޑް ރެކްރިއޭޝަންކޭވައިއާރުސީ\nކުޅުދުއްފުށީ ޔޫތު އެންޑް ރެކްރިއޭޝަން ކްލަބުން އިންތިޒާމު ކޮށްގެން ބާއްވާ6ވަނަ އިންޓަރ ސްކޫލް ޕޭރެންޓްސް ނެޓްބޯލް ޓޯނަމެންޓް މިއަދު ފެށިއްޖެ އެވެ.\nޒޯން ސްޓޭޑިއަމްގެ ނެޓްބޯޅަ ކޯޓުގައި ކުރިއަށްދާ މި މުބާރާތުގައި މިއަހަރު ބައިވެރިވެފައިވަނީ4ސްކޫލަކުންނެވެ. އެއީ އަފީފުއްދީން ސްކޫލާއި ހދ އަތޮޅު ތައުލީމީ މަރުކަޒާއި އިރުމަތި އަވަށު ޕްރީ ސްކޫލު އަދި އަމީރު އަމީން ސްކޫލެވެ.\nމެޗުގެ ޝަރަފްވެރި މެހެމާނާ ސަލާމް ކުރައްވަނީ–ފޮޓޯ: ވާހިދު\nމުބާރާތް ފެށުމުގެ ގޮތުން މިއަދު ހަވީރު ކުޅުނު މެޗުގައި ބައްދަލު ކުރީ މިދިޔަ އަހަރުގެ ޗެމްޕިއަން އިރުމަތި އަވަށު ޕްރީ ސްކޫލާއި ހދ އަތޮޅު ތައުލީމީ މަރުކަޒެވެ.5ޝޫޓް 53 ޝޫޓުން މި މެޗް ކާމިޔާބު ކުރީ ހދ އަތޮޅު ތައުލީމީ މަރުކަޒުގެ ޓީމެވެ.\nމި މެޗުގެ ކުއީން އޮޕް މެޗް ލިބުނީ ހދ އަތޮޅު ތައުލީމީ މަރުކަޒުގެ ނަސްރީނާ އަލީ އަށެވެ. މިއަދު މެޗު ޝަރަފްވެރިކޮށްދެއްވީ އިރުމަތި އަވަށު ޕްރީ ސްކޫލުގެ ހިންގުމާ ހަވާލުވެހުންނެވި ޝަމީމާ ހުސެއިނެވެ.\nމި މުބާރާތުގެ މާދަމާ މެޗުގައި ބައްދަލުކުރާނީ އަމީރު އަމީން ސްކޫލާއި އަފީފުއްދީން ސްކޫލެވެ. އެންމެ ގިނަ ޕޮއިންޓް ލިބޭ ދެ ޓީމެއް ފައިނަލަށް ދާ ގޮތަށް ކުޅެވޭ މި މުބާރާތުގެ ފައިނަލް މެޗު އޮންނާނީ އަންނަ ހުކުރު ދުވަހު އެވެ.\nހަ ޓީމާއެކު ކޭވައިއާރުސީ ނެޓްބޯޅަ މުބާރާތް ފަށައިފި\nކޭވައިއާރުސީގެ ނެޓްބޯޅަ މުބާރާތް އަންނަ މަހު ބާއްވަނީ\nނެޝަނަލް ނެޓްބޯލް ޓޯނަމަންޓް 2016 ގައި ކޭވައިއާރްސީ މިއަދު ކުޅުނު މެޗު ތަފާތު ބޮޑުކޮށް ކާމިޔާބުކޮށްފި\nގައުމީ ނެޓްބޯޅަ މުބާރާތައް ކުޅުދުއްފުށީ ޓީމް ފުރައިފި\nނެޓް ބޯލް ކޯޗިން ކޯސް މާޗް މަހަށް ފަސްކޮށްފި\nގޮއިދޫއިން ކިނބުލެއްގެ ނިޝާންތައް ފެނުމާއެކު ރައްޔިތުން ސަމާލުވުމަށް އަންގައިފި\n"ރަންދަރި"އަކީ ބަލާފަ ހަނދާން ނައްތާލެވޭނެ ފިލްމެއް ނޫން: މާއެނބޫ


Rajjeygai beyruge askaree base eh alhanjehey: Boadhigu - Dhiyares\nރާއްޖޭގައި ބޭރުގެ ޢަސްކަރީ ބޭސްއެއް އަޅަންޖެހޭ: ބޯދިގު\nރައްޔިތުންގެ މަޖިލިހުގެ މައްޗަންގޯޅި އުތުރު ދާއިރާގެ މެންބަރު މުޙައްމަދު ރަޝީދު/ ފޮޓޯ: މަޖިލިސް\nރާއްޖޭގައި ބޭރުގެ ޢަސްކަރީ މަރުކަޒެއް ނުވަތަ މިލިޓަރީ ބޭސްއެއް އަޅަންޖެހޭ ކަމަށް ރައްޔިތުންގެ މަޖިލިހުގެ މައްޗަންގޯޅި އުތުރު ދާއިރާގެ އެމްޑީޕީ މެންބަރު މުޙައްމަދު ރަޝީދު (ބޯދިގު) ވިދާޅުވެއްޖެއެވެ.\nބޯދިގު މިފަދައިން ވިދާޅުވީ އުތުރުތިލަފަޅު ތަރައްޤީކުރުމަށް ސަރުކާރާއި އިންޑިޔާ ސަރުކާރާ ދެމެދުގައި ވެވުނު އެއްބަސްވުމުގެ ދަށުން "ޓެކްނީޝަނުން" ނުވަތަ "އޮފިޝަލުން" ފަދަ ނަންނަމުގައި އިންޑިޔާ ސިފައިން ރާއްޖޭގައި ޤާއިމުވެ ތިބޭނެ ކަމަށް މައުލޫމާތު ލިބުމާ ގުޅިގެން އެ އެއްބަސްވުން މަޖިލިހާ ހިއްސާކުރުމަށް ސަރުކާރަށް ގޮވައިލާ ރައްޔިތުންގެ މަޖިލިހުގެ ނައިފަރު މެންބަރު އަޙްމަދު ޝިޔާމު ހުށަހެޅުއްވި ޤަރާރާ ގުޅިގެން ދެއްކެވި ވާހަކަފުޅުގައެވެ.\nއޭނާ ވިދާޅުވީ އިންޑިޔާއިން މިފަދަ ބަނދަރެއް އަދި ޑޮކްޔާޑެއް ތަރައްޤީކުރުމަކީ ދިވެހި ސިފައިންނަށާއި ޤައުމަށް ލިބޭނެ ބޮޑު ފައިދާއެއް ކަމުގައެވެ. އިންޑިޔާއިން ޑޮކްޔާޑު ތަރައްޤީކުރަނީ އެ ޤައުމުގެ އެގްޒިމް ބޭންކު މެދުވެރިކޮށް ދިވެހިރާއްޖޭގެ އަސްކަރީ ވަސީލަތްތައް އިތުރަށް ތަރައްޤީކުރުމަށް ދިން 50 މިލިއަން އެމެރިކާ ޑޮލަރުގެ ލޯނަކުންކަން ފާހަގަކުރެވެއެވެ.\nޔޫޓީއެފް [އުތުރުތިލަފަޅު]ގައި ސޮއި މިކުރެވުނީ 100 ޕަސެންޓް ދިވެހި ސަރުކާރަށް ބާރު ލިބިފައި. އަޅުގަނޑަށް މީގައި ދެރައީ އެންމެ ކަމެއް، އެއީ މިތާގައި [ރާއްޖޭގައި] މިލިޓަރީ ބޭސް [އަސްކަރީ މަރުކަޒެއް] ސިފައިންގެ ނެތްް، އެ ބޭރުގެ [އަސްކަރީ މަރުކަޒެއް] ނެތްކަން. މިތާގައި އިންނަން ޖެހޭ މިލިޓަރީ ބޭސްއެއްވެސް\nމައްޗަންގޮޅި އުތުރު ދާއިރާގެ އެމްޑީޕީ މެމްބަރު މުހައްމަދު ރަޝީދު (ބޯދިގު)\nއޭގެ އިތުރަށް ބޯދިގު ވިދާޅުވީ އޭނާއަށް ގޯހީ ނުވަތަ ދެރައީ އެންމެ ކަމެއް ކަމުގައެވެ. އެއީ ރާއްޖޭގައި ބޭރުގެ މިލިޓަރީ ބޭސްއެއް ނެތުން ކަމަށެވެ. އަދި ރާއްޖޭގައި މިލިޓަރީ ބޭސްއެއް ހުންނަންޖެހޭ ކަމުގައިވެސް އޭނާ ވިދާޅުވިއެވެ. އަދި އެކަމުގެ ސަބަބެއް ކަމުގައި ވިދާޅުވީ ބޭރުގެ އަސްކަރީ ބޭސްއެއް ހުރުމަކީ ބޭރުގެ އިންވެސްޓުމެންޓުތައް ހިމާޔަތްކުރެވޭނެ ކަމެއް ކަމުގައެވެ.\nއުތުރުތިލަފަޅުގައި ޑޮކްޔާޑު ހެދުމާއި، ބަނދަރެއް ޤާއިމުކުރުމުގެ މަސައްކަތާ ދެކޮޅަށް އިދިކޮޅު ފަރާތްތަކުން ވާހަކަނުދެއްކި ނަމަވެސް އެމްޑީޕީން މަސައްކަތްކޮށްފައިވަނީ އިދިކޮޅު ފަރާތްތަކުން ދެކޮޅު ހަދަނީ އެ މަޝްރޫޢާ ކަމަށް ދޭހަކޮށްދޭން މަސައްކަތްކޮށްފައެވެ. މިއަދު ހުށަހެޅި ކުއްލި މައްސަލައިގެ ކަންބޮޑުވުމެއް ކަމުގައިވެސް ފާހަގަކޮށްފައިވަނީ ރާއްޖޭގައި ދާއިމީ ޞިފައެއްގައި އިންޑިޔާ ސިފައިންނަށް ޤާއިމުވެ ތިބުމަށް މަގުފަހިވުމެވެ.\nއިންޑިއާގެ އަސްކަރިއްޔާ އަސްކަރީ މަރުކަޒެއް އުތުރުތިލަފަޅު


Male' ge aman nagaalumuge thuhumathu Ameeth, Abulhoa adhi Falah ah | Mihaaru\nމެމްބަރު އަމީތު (ކ) ފަލާހު (މ) އަދި އަބުޅޯ. މި ތިން މެމްބަރުންގެ މައްޗަށް ތިން ތުހުމަތެއް ފުލުހުން ކުރޭ. - ފޮޓޯ: މިހާރު\nމާލޭގެ އަމަން ނަގާލުމުގެ ތުހުމަތު، އަމީތާއި އަބުޅޯ އަދި ފަލާހަށް\n01 މާޗް 2018 - 11:51 19 comments\nފުލުހުން ޗިޓް ފޮނުވީ އެމްޑީޕީގެ މާފަންނު ހުޅަނގު ދާއިރާގެ މެމްބަރު މުހައްމަދު ފަލާހު އާއި އިލެކްޝަންސް ކޮމިޝަން (އީސީ) އިން ގޮނޑި ގެއްލުނު ކަމަށް ކަނޑައެޅި މަޑުއްވަރީ ދާއިރާގެ މެމްބަރު މުހައްމަދު އަމީތު އާއި ތިނަދޫ ދެކުނު ދާއިރާގެ މެމްބަރު އަބްދުﷲ އަހުމަދު (އަބުޅޯ) އެވެ.\nއެގޮތުން އަބުޅޯ މިއަދު 3:00 ގައި ފުލުސް އޮފީހަށް ހާޒިރުވާން އެންގިއިރު، ފަލާހަށް އަންގާފައި ވަނީ މިރޭ 9:00 ގައި ފުލުސް އޮފީހަށް ހާޒިރުވުމަށެވެ. އަމީތު ވަޑައިގަންނަވަން ޖެހެނީ މިރޭ 10:00 އަށް ފުލުސް އޮފީހަށް ހާޒިރުވުމަށެވެ.\nއެ ތިން މެމްބަރުންގެ ތެރެއިން އަބުޅޯގެ ފޯނު ހިފަހައްޓާފައިވާ ކަމަށްވެ އެވެ.\nތިން މެމްބަރުންގެ މައްޗަށް ފުލުހުން ކުރަނީ މާލޭގެ އަމަންއަމާންކަން ނަގާލުމާއި ފުލުހުންގެ ދައުރު އަދާކުރަން ހުރަސް އެޅުމާއި މާލޭގެ ޓްރެފިކަށް ދަތިވާ ގޮތަށް އަމަލުތައް ބެހެއްޓުމުގެ ތުހުމަތެވެ. އެކަމަކު، ފުލުހުން ކުރާ އެ ހުރިހާ ތުހުމަތުތަކަށް މެމްބަރުން އިންކާރު ކުރައްވަ އެވެ.\n"މިހާރު" އާ ވާހަކަ ދައްކަވަމުން އަމީތު ވިދާޅުވީ މެމްބަރުންގެ މައްޗަށް ފުލުހުން ގިނަ އަދަދެއްގެ ތުހުމަތުތަކެއް ކުރަނީ ސިޔާސީ ހަރަކާތްތައް ހުއްޓުވާލުމުގެ ބޭނުމުގައި ކަމަށެވެ. އެކަމަކު، ރައީސް އަބްދުﷲ ޔާމީނާ ދެކޮޅަށް އިދިކޮޅު ފަރާތްތަކުން ހިންގާ ހަރަކާތްތައް ނުހުއްޓުވޭނެ ކަމަށް އޭނާ ވިދާޅުވި އެވެ.\n"ބައެއްގެ ސިޔާސީ މަގްސަދު ހާސިލް ކުރުމުގެ ބޭނުމުގައި އިދިކޮޅު މެމްބަރުންގެ ފަހަތުން ނުދުވުމަށް ފުލުހުންނަށް އިލްތިމާސް ކުރަން،" އަމީތު ވިދާޅުވި އެވެ.\nއޭނާ ވިދާޅުވި ގޮތުގައި ރައީސް އަބްދުﷲ ޔާމީން މިދިޔަ މަހުގެ5ވަނަ ދުވަހުން ފެށިގެން ކުއްލި ނުރައްކަލުގެ ހާލަތު އިއުލާންކޮށްފައި ވަނީ ޣައިރު ގާނޫނީ ގޮތެއްގަ އެވެ. ކުއްލި ނުރައްކަލުގެ ހާލަތު އިއުލާންކޮށްގެން ނުހިފެހެއްޓޭނެ އެތައް ގާނޫނެއް ހިފަހައްޓާފައިވާ ކަމަށް އޭނާ ވިދާޅުވި އެވެ.\nއަމީތު ވިދާޅުވީ ބައެއް މެމްބަރުން ޖިނާއީ އިޖުރާއަތުގެ ގާނޫނުގެ ދަށުން ބަންދުކުރާ ކަމަށް ފުލުހުން ބުނާއިރު، އެ ގާނޫނަކީ ކުއްލި ނުރައްކަލުގެ ހާލަތުގެ ގަރާރާ އެކު ސަސްޕެންޑްކޮށްފައި އޮތް ގާނޫނެއް ކަމަށެވެ. ސަސްޕެންޑްކޮށްފައި އޮތް ގާނޫނަކަށް އަމަލުކުރަނީ ކީއްވެތޯ އަމީތު ސުވާލު ކުރެއްވި އެވެ.\n"އެކަމަކު، ފަހުން އަނެއްކާވެސް ފުލުހުން ބުނަނީ ކުއްލި ނުރައްކަލުގެ ހާލަތުގެ ދަށުންނޭ ހިފަހެއްޓީ. އެހެންވީމަ ދެކޮޅުނުޖެހޭ ކަންކަން ފުލުހުން މި ކުރަނީ،" އަމީތު ވިދާޅުވި އެވެ.\nސިޔާސީ ބޭފުޅުން ވެސް ހިމެނޭ ގޮތުން ނުވަ ގައިދީއަކު ދޫކުރަން އަންގައި ސުޕްރީމް ކޯޓުން މި މަހުގެ 1 ގައި ނެރުނު އަމުރު ތަންފީޒު ކުރުމަށް ގޮވާލައި ބޭއްވި އެއްވުންތަކާ ގުޅިގެން ގިނަ އަދަދެއްގެ ބަޔަކު ވަނީ ހައްޔަރުކޮށްފަ އެވެ. ބައެއް މީހުން އަދިވެސް ތިބީ ފުލުހުންގެ ބަންދުގަ އެވެ.\nއެގޮތުން މުޒާހަރާތަކުގައި އެންމެ އިސްކޮށް އުޅުއްވާ ގަލޮޅު ދެކުނު ދާއިރާގެ މެމްބަރު އަހުމަދު މަހްލޫފް އަދިވެސް ވަނީ ހައްޔަރުކޮށްފަ އެވެ.\nއިތުރު ލިޔުންތައް މުޒާހަރާ ޕޮލިސް އިދިކޮޅު ފަރާތްތައް މަޖިލީހުގެ މެމްބަރުން ކުއްލި ނުރައްކަލުގެ ހާލަތު މެމްބަރު މުހައްމަދު ފަލާހް (މާފަންނު ހުޅަނގު) މެމްބަރު މުހައްމަދު އަމީތު


Ali Waheed ge shareeai online koh kuriah nugendhane - vNews.mv\nއަލީ ވަހީދުގެ ޝަރީއަތްތައް އޮންލައިންކޮށް ކުރިއަށް ނުގެންދަން އަމުރުކޮށްފި\nއައިޝަތު އިބްރާހީމް Hulhumale | 04 October 2021, 13:14\nކުރީގެ ޓޫރިޒަމް މިނިސްޓަރ އަލީ ވަހީދުގެ މައްޗަށް ކޮށްފައިވާ ތުހުމުތަކުގެ ޝަރީއަތް އޮންލައިންކޮށް ކުރިއަށް ނުގެންދިއުމަށް ސުޕްރީމް ކޯޓުން ކްރިމިނަލް ކޯޓަށް އަމުރުކޮށްފިއެވެ.\nމި މައްސަލައަކީ، އަލީ ވަހީދު ޓޫރިޒަމް މިނިސްޓަރުގެ މަޤާމުގައި ހުންނަވާ އެމިނިސްޓްރީގެ މުވައްޒަފުންތަކަަކަށް ޖިންސީ ގޯނާކުރުމުގެ ކުށުގެ ދަޢުވާއެވެ. ޢަލީ ވަހީދު މި ޝަރީޢަތުގެ މަޖިލިސްތަކުގައި ބައިވެރިވެޑައިގަންނަވަނީ އިނގިރޭސިވިލާތުގައި ހުންނަވައިގެން އޮންލައިންކޮށެވެ.\nމިއަމުރު މިއަދު ނެރުއްވާފައި ވަނީ ސުޕްރީމް ކޯޓުގެ ތިން ފަނޑިޔާރުން ކަމަށްވާ ހުސްނުއް ސުއޫދާއި އަލީ ރަޝީދު އަދި މުހައްމަދު އިބްރާހިމް ސޮއި ކުރެއްވުމަށްފަހުއެވެ.\nމި މައްސަލައަކީ، އަލީވަހީދުގެ މައްޗަށް ދައުލަތުން އުފުލި ޖިންސީ ގޯނާގެ ހަތް ދައުވާގެ ޝަރީއަތުގައި، އިނގިރޭސިވިލާތުގައި ހުންނަވައިގެން އޮންލައިން ކޮށް އޭނާއަށް ބައިވެރި ވެވޭ ގޮތަށް އަޑުއެހުންތައް ކުރިއަށް ގެންދިއުމަށް ކުރިމިނަލް ކޯޓުން ނިންމުމުން، ޕްރޮސިކިއުޓާ ޖެނެރަލްގެ ފަރާތުން ސުޕްރީމް ކޯޓަށް ހުށަހެޅި މައްސަލައެކެވެ.\nމި މައްސަލަ ޕީޖީން ފުރަތަމަ ހުށަހެޅީ ހައިކޯޓަށެވެ. ނަމަވެސް އެ ކޯޓުން މި މައްސަލަ ވަނީ ބޭރުކޮށްލާފައެވެ.\nޕީޖީ އޮފީހުން މި މައްސަލަ މަތީ ކޯޓުތަކަށް ހުށަހެޅީ ބައެއް އަޑުއެހުންތައް އޮންލައިން ކޮށް ކުރިމިނަލް ކޯޓުގައި ކުރިއަށް ގެންގޮސްފައި ވަނިކޮށެވެ.\nސުޕްރީމް ކޯޓުން މިއަދު ނެރުނު އަމުރުގައި ވަނީ، ސުޕްރީމް ކޯޓުން ވަކިގޮތެއް ކަނޑައަޅަންދެން، ކްރިމިނަލް ކޯޓުގައި ދައުވާ އުފުލާފައިވާ އަލީ ވަހީދުގެ މައްސަލަތަކުގެ އެއްވެސް އަޑުއެހުމެއް، އަދި ކްރިމިނަލް ކޯޓުން ބަލަމުން ގެންދާ އެނޫން މައްސަލައެއްގެ އަޑުއެހުމެއްވެސް ދައުވާ ލިބޭ ފަރާތް ދިވެހިރާއްޖޭގެ ސަރަހައްދުން ބޭރުގައި ވަނިކޮށް، އޯޑިއޯ ވީޑިއޯ ކޮންފަރެންސް މެދުވެރިކޮށް ކުރިއަށް ނުގެން ދިއުމަށެވެ.\nމިދިޔަ ފެބްރުއަރީ މަހު އަލީ ވަހީދު ރާއްޖޭން ބޭރަށް ބޭސްފަރުވާއަށް ވަޑައިގަތީ ކްރިމިނަލް ކޯޓުން އެކަމުގެ ހުއްދަ ދިނުމުންނެވެ.\nއެހެން ނަމަވެސް ހުއްދަ އަލީ ވަހީދަށް ކޯޓުން ދިނީ އޭނާގެ ބަދަލުގައި ޔޫތު މިނިސްޓްރީގެ ސްޓޭޓް މިނިސްޓަރު އައްސަދު އަލީ (އަޑުބަރޭ) ޖާމިނުވާ ގޮތަށެވެ. ނަމަވެސް އެ އެއްބަސްވުމުގެ މުއްދަތު ހަމަވިއިރު ވެސް އަލީ ވަހީދު ރާއްޖެ ވަޑައިގެންފައެއް ނުވެއެވެ.\nއަލީ ވަހީދުގެ ޝަރީއަތް ކުރިމިނަލް ކޯޓުގައި އޮންލައިންކޮށް ކުރިއަށްގެންދެވޭނެ ކަމަށް ނިންމީ، އިނގިރޭސިވިލާތުގައި ހުރެގެން އަލީ ވަހީދަށް ބައިވެރިވެވޭ ގޮތަށެވެ.\nނަމަވެސް ދައުލަތުން ގަބޫލުކުރާ ގޮތުގައި ރާއްޖޭގެ ގާނޫނީ އިހުތިސޯސް ނުހިނގާ ތަނެއްގައި ހުރެގެން ޝަރީއަތުގައި ބައިވެރިވެވިގެން ނުވާނެއެވެ. އެހެންކަމުން އެ މައްސަލަ ޕްރޮސިކިއުޓާ ޖެނަރަލްގެ އޮފީހުން ހައިކޯޓުގައި އިސްތިއުނާފުކުރިއެވެ.\nނަމަވެސް، އެއީ އިސްތިއުނާފު ކުރެވޭނެ ނިންމުމެއް ނޫން ކަމަށް ހައިކޯޓުން ވަނީ ނިންމާފައެވެ. އަދި އެ މައްސަލަ ދައުލަތުން ސުޕްރީމް ކޯޓާ ހަމައަށް ގެންދިޔައެވެ.\nއެގޮތުން މިދިޔަ މަހުގެ 11 ވަނަ ދުވަހު އޮތް މައްސަލައިގެ ޝަރީއަތަށް ސުޕްރީމް ކޯޓަށް ހާޒިރުވުމަށް އެންގުމުންވެސް، ޝަރީއަތަށް އަލީ ވަހީދު ހާޒިރުނުވުމުން ކޯޓުގެ ހުރުމަތް ކެނޑިކަމަށް ބުނެ2މަސް ދުވަހާއި 12 ދުވަހަށް އަލީ ވަހީދު ޖަލަށް ލުމަށްވެސް ކޯޓުން ވަނީ ހުކުމް ކޮށްފައެވެ.\nއަލީ ވަހީދު ހައި ކޯޓް ރާއްޖެ ސިޔާސީ ސުޕްރީމް ކޯޓް\n2 އޮކްޓޯބަރުގައި ޝަމީމު އެބައިން މީގެއްގެ ކޮމެންޓްއަކަށް ޖަވާބުދީ ބުނެފައި ސުޕްރީމް ކޯޓަށްއެއްވެސް މީހެއްގެ ނުފޫޒް ނުފޯރުވޭނެއޭ. އިންސާފު ގާއިމްކޮށްދޭނަމޭ އެކަމުގެ ހެޔޮފާލު ފެނެއޭ. އެހެންވީމާ ޝަމީމަށް މާކުރިން އިނގޭ ސުޕްރީމް ކޯޓުން މިއަމުރު ނެރޭނެކަން އަދި ދެއްކުންތެރި މީހަކަށް ވީމަ ކެތްތެރިކަމެއްނެތި އެވާހަކަ ބުނެވުނީ އޭނާގެ ނުފޫޒް އެކޯޓަށް ފޯރުވޭތީ.


ޅ.ނައިފަރު ވައިޓް ބިލްޑިންގްގެ ފިހާރަ ނަމްބަރ 1 ކުއްޔަށް ދޫކުރުން\nޅ.ނައިފަރު ވައިޓް ބިލްޑިންގްގައި ހުޅަނގުމަގަށާއި އިފްތިތާޙީމަގަށް އިންކޮށް ގްރައުންޑް ފްލޯރގައި ހަދާފައިވާ ފިހާރަ ނަމްބަރ 1 ތަރައްޤީކޮށް ހިންގުމަށްޓަކައި ފަހެއް (5) އަހަރު ދުވަހުގެ މުއްދަތަށް ކުއްޔަށް ދޫކުރުމަށް ބޭނުންވެއެވެ. ވީމާ، މިކަމަށް ޝައުޤުވެރިވާ ބޭފުޅުން ނައިފަރު ކައުންސިލްގެ އިދާރާއަށް ހާޒިރުވެ މައުލޫމާތު ސާފުކުރެއްވުން އެދެމެވެ.\n16 ޖެނުއަރީ 2019 ވާ ބުދަ ދުވަހުގެ 9:00 އިން ފެށިގެން 24 ޖެނުއަރީ 2019 ވާ ބުރާސްފަތި ދުވަހުގެ 12:00ގެ ނިޔަލަށް ނައިފަރު ކައުންސިލްގެ އިދާރާއިން ބިޑް ޑޮކިއުމެންޓްސް ގަންނަން ލިބޭނެއެވެ. ބިޑް ޑޮކިއުމެންޓްސް ވިއްކާނީ ދެންނެވިފައިވާ ތާރީޚުން ފެށިގެން ކޮންމެ ދުވަހެއްގެވެސް 9:00 އިން 12:00 އަށް ނައިފަރު ކައުންސިލްގެ އިދާރާއިންނެވެ.\nބިޑް ފޯރމެއް ޑޮކިއުމެންޓްސް ވިއްކާ އަގަކީ 50.00 ރުފިޔާއެވެ.\nޅ. ނައިފަރު ވައިޓް ބިލްޑިންގްގެ ފިހާރަ ނަމްބަރ 1 ކުއްޔަށް ދޫކުރުމަށް ބާއްވާ ޕްރީ ބިޑް މީޓިންގް އޮންނާނީ 24 ޖެނުއަރީ 2019 ވާ ބުރާސްފަތި ދުވަހުގެ 13:00ގައި ނައިފަރު ކައުންސިލްގެ އިދާރާގައެވެ. ޕްރީ ބިޑް މީޓިންގް އަށް ވަޑައިގަންނަވާއިރު ބިޑް ޑޮކިޔުމެންޓްސް ގެންނަވަން ވާނެއެވެ. ބިޑް ޑޮކިއުމެންޓްސް ބައްލަވައި ގަންނަވާ ބޭފުޅުންގެތެރެއިން ޕްރީ ބިޑް މީޓިންގްއަށް ހާޒިރުނުވާ ފަރާތްތަކަށްވެސް ބިޑް އޯޕެން މީޓިންގްގައި ބައިވެރިވެވޭނެއެވެ.\nބިޑް ޑޮކިއުމެންޓްސް ބައްލަވައިގަނެފައިވާ ފަރާތްތަކުން، ބިޑްހުށަހަޅާ ފޯރމް ފުރިހަމަކޮށް ހުށަހެޅުން އޮންނާނީ 27 ޖެނުއަރީ 2019 ވާ އާދީއްތަ ދުވަހުގެ 13:00 ގައި ނައިފަރު ކައުންސިލްގެ އިދާރާގައެވެ.\nވީމާ، ބިޑް ފޯމް ބައްލަވާގަންނަވާ ބޭފުޅުން، ބިޑް ހުށަހަޅާ ފޯމް ފުރިހަމަކޮށް ހުށައެޅުމަށްޓަކައި 27 ޖެނުއަރީ 2019 ވާ އާދީއްތަ ދުވަހުގެ 13:00އަށް ނައިފަރު ކައުންސިލްގެ އިދާރާއަށް ހާޒިރުވެދެއެވުން އެދެމެވެ. ބިޑް ހުށަހަޅުއްވަންވާނީ ބަންދުކުރެވިފައިވާ ސިޓީ އުރައެއްގައެވެ.\nސުންގަޑި: 24 ޖަނަވަރީ 2019 0000\n- އިޢުލާންގެ ސޮފްޓް


Dilma saifaiy: aa jeeluthakah varah kamudhaane | Mihaaru\nދިލްމާ ސައިފަތް ބޭނުންކޮށްގެން ތަފާތު ބުއިންތައް ހަދާނެ ގޮތް ދައްކަުވައިދެނީ-- ފޮޓޯ: ސްކައިޒް މޯލްޑިވްސް\n25 ޖުލައި 2019 - 10:26\nއެގޮތުން މިހާރު ޒުވާނުންގެ މެދުގައި އެންމެ ބޮޑު މަގުބޫލުކަމެއް ހޯދާފައިވާ އެއް ސައިފަތަކީ "ދިލްމާ" ބްރޭންޑުގެ ސައިފަތެވެ. އެކި ފްލޭވާތައް އެކުލެވޭ މި ސައިފަތް ތަފާތު އެކި ގޮތްތަކަށް ބޭނުން ކުރެވެ އެވެ. ދިލްމާ ސައިފަތް ޒުވާނުންގެ މެދުގައި މަގުބޫލު ވެފައި ވަނީ މި ސަބަބާހުރެ އެވެ.\nދިލްމާގެ ސީއީއޯ މީޑިއާ އަށް މައުލޫމާތު ދެއްވަނީ- ފޮޓޯ: ސްކައިޒް މޯލްޑިވްސް\nދިލްމާ އާއި ސިމްޑީ ގުޅިގެން މިދިޔަ ހޮނިހިރު ދުވަހު ކުރުނބާ މޯލްޑިވްސްގައި ބޭއްވި "ޓީ އެޕްރިސިއޭޝަން" ހަފްލާގައި ދިލްމާ ސައިފަތުގެ ރަހަތައް ވަނީ ދައްކާލައިފަ އެވެ. މި ސައިފަތާ ގުޅޭގޮތުން އެ ކުންފުނީގެ ސީއީއޯ ދިލްހާން ސީ ފެނާންޑޯ ވިދާޅުވީ އެ ކުންފުނިން މަސައްކަތް ކުރަނީ އާ ޖީލުތަކަށް ކަމުދާ ފަދަ ސައިފަތް ބާޒާރަށް ނެރުމަށް ކަމަށެވެ. އެގޮތުން ކާނާގެ އެކި ޓްރެންޑްތައް މިހާރު ފެންނަމުންދާއިރު ސައިފަތުގެ ޓްރެންޑްތައް އައުމަކީ ވެސް މުހިންމު ކަމެއް ކަމަށް ދިލްހާން ވިދާޅުވި އެވެ.\n"އަޅުގަނޑުމެންނަށް މިހާރު އެބަފެނޭ ކާ އެއްޗެހީގެ އެކި ޓްރެންޑްތައް. އަޅުގަނޑު ރާއްޖެ މިއައީ ވަރަށް ދުވަސްކޮށްފައި. މި ފެންނަނީ ހުރިހާ އެއްޗެއް ވެސް ބަދަލުވެފައިވާ ތަން. އެހެންވީމަ އަޅުގަނޑުމެން މި މަސައްކަތް ކުރަނީ އާ ޖީލުތަކަށް ކަމުދާ ސައިފަތް ފޯރުކޮށްދޭން. އަޅުގަނޑު ކުރިން ހަމައެކަނި ސައިފަތުގެ ވާހަކަތައް މި ދައްކަނީ. އެހެންނަމަވެސް މިފަހަރު އަޅުގަނޑު މިއައީ ސައިފަތުގެ ހަރަކާތްތައް ދައްކާލުމަށް ޓޮމެކް މަލިކް ވެސް ގޮވައިގެން،" ދިލްހާން ވިދާޅުވި އެވެ.\n"ވޯލްޑް ފްލެއާ އެސޯސޮއޭޝަން" ގެ ހަތަރު ފަހަރު ވޯލްޑް ޗެމްޕިއަންކަން ހޯދާފައިވާ ބާޓެންޑާ ޓޮމެކް މަލެކް-- ފޮޓޯ: ސްކައިޒް މޯލްޑިވްސް\nސައިފަތުގެ ރަހަތައް ދައްކާލުމަށް ބޭއްވި ހަފްލާގައި "ވޯލްޑް ފްލެއާ އެސޯސިއޭޝަން"ގެ ހަތަރު ފަހަރު ވޯލްޑް ޗެމްޕިއަންކަން ހޯދާފައިވާ ބާޓެންޑާއެއް ކަމުގައިވާ ޓޮމެކް މަލެކް ވަނީ ދިލްމާ ސައިފަތް ބޭނުންކޮށްގެން ފިނި ބުއިންތައް ތައްޔާރު ކުރާނެ ގޮތްތައް ދައްކުވައިދީފަ އެވެ. މީގެ ތެރޭގައި އެތައް ބަޔަކަށް ކަމުދާ "މޮހިޓޯ"، ދިލްމާ ސައިފަތް ބޭނުންކޮށްގެން ހަދާނެ ގޮތްތައް އޭނާ ވަނީ ކިޔައިދީފަ އެވެ.\nދިލްހާން ވިދާޅުވީ ރާއްޖެ އަށް ދިލްމާ ސައިފަތް ތައާރަފްކުރީ ދިވެހިންނަކީ ސައިފަތުގެ ރަހަތައް ދަންނަ، ކޮލިޓީ އަށް ހޭލުންތެރި ބައެއްކަމުގައި ވާތީ ކަމަށެވެ. އަދި 20 އަހަރު ވަންދެން ސިމްޑއާ ގުޅިގެން ރާއްޖެ އަށް ސައިފަތް ފޯރުކޮށްދިނުމުގައި ކުރި މަސައްކަތުގެ ސަބަބުން ރާއްޖެ އާއި ދިލްމާ ކުންފުންޏާ އޮންނަ ގުޅުން އިތުރަށް ބަދަހިވެފައިވާ ކަމަށް އޭނާ ވިދާޅުވި އެވެ.\n"އަޅުގަނޑުމެން ސިމްޑީ އާ ގުޅިގެން ރާއްޖެ އަށް ދިލްމާ ސައިފަތް ޑިސްޓްރިިއުޓް ކުރާތާ މިހާރު މިވަނީ 20 އަހަރުވެފައި. އަޅުގަނޑު ދެކޭގޮތުގައި ރާއްޖޭގައި ތިބެނީ ސައިފަތަށް ލޯބި ކުރާ ސައިފަތުގެ ކޮލިޓީ އެޕްރިޝިއޭޓް ކުރާ ބައެއް،" ދިލްހާން ވިދާާޅުވި އެވެ.\nދިލްމާ ސައިފަތަކީ "ޓްރެންޑީ" ސައިފަތެއް ކަމަށް ގިނަަ ޔަބަކު ގަބޫލުކުރާއިރު މި ސައިފަތަކީ ސިއްހީ ގޮތުން ވެސް ގިނަގުނަ ފައިދާތައް އެކުލެވޭ ސައިފަތެކެވެ. ދިލްހާން ވިދާޅުވި ގޮތުގައި ސައިފަތުގެ ސަބަބުން މި ޒަމާނުގައި ގިނަ އަދަދަކަށް ފެންނަ ސިއްހީ ބައެއް ކަންތައްތަކަށް ހައްލު ލިބެ އެވެ. އެގޮތުން ހިތުގެ ބަލިތަކާއި ސްޓްރޯކް ޖެހުމާއި ސްޓްރެސް ފަދަ އާންމު ބަލިތަކުން ރައްކާތެރި ކޮށްދޭ ކަމަށް އޭނާ ވިދާޅުވި އެވެ.\nމީގެ އިތުރުން ކެންސަރުގެ ތަފާތު ބަލިތަކަށް ވެސް ސައިފަތުގެ ސަބަބުން ފަރުވާ ލިބޭ ކަމަށް ދިލްހާން ވިދާޅުވި އެވެ. މުސްކުޅި އުމުރުގައި އާންމުކޮށް ދިމާވާ ހަނދާން ނެތުމުގެ ބަލިން ވެސް ސައިފަތުގެ ސަބަބުން ފަރުވާ ލިބޭ ކަމަށް ދިރާސާތަކުން ހޯދިފައިވާ ކަމަށް ދިލްހާން ވިދާޅުވި އެވެ.\n"ސައިފަތަކީ އަސްލު އެތަކެއްގޮތުން ސިއްހަތައް ފައިދާ ކުރާ އެއްޗެއް. އެގޮތުން "ޑިމެންޝިއާ" (ހަނދާން ނެތުމުގެ ބަލި) އާއި 22 ވައްތަރެއްގެ ކެންސަރުން ސަލާމަތް ކޮށްދޭ. މީގެ އިތުރުން ހޮތުގެ ބަލިތަކާއި ސްޓްރޯކާއި ސްޓްރެސް ފަދަ އާންމުކޮށް ފެންނަ ބަލިތަކުން ވެސް ސަލާމަތް ކޮށްދޭ އެއްޗެއް ސައިފަތަކީ. އަސްލު ސައިފަތަކީ ބޭހެއް ކަހަލަ އެއްޗެއް،" ދިލްހާން ވިދާޅުވި އެވެ.\nދިލްމާ ސައިފަތުގެ ސަބަބުން ސިއްހީ ގޮތުން ލިބޭ ފައިދާތަކަށް އަލިއަޅުވާލައި، އެ ކުންފުނިން ވަނީ ފޮތެއް ވެސް ނެރެފަ އެވެ.\nއިތުރު ލިޔުންތައް ސިމްޑީ އެޑްވަޓޯރިއަލް ވިޔަފާރި ޕްރޮމޯޝަން


SunOnline: Dengue jehigen mihaathanah 4100 case report koffaivey: HPA\nޑެންގީ ޖެހިގެން މިހާތަނަށް 4100 ކޭސް ރިޕޯޓްކުރި: އެޗްޕީއޭ\nމުހައްމަދު އައުޒަމް 10 Dec 2019, 14:55\nއެޗްޕީއޭއިން މިނިވަން މުއައްސަސާތަކާ ގުޅިގެން ޑެންގީ ހުން ނައްތާލުމުގެ ގައުމީ ކެމްޕޭން ފެށުން: ޓީމުތަކަށް ބަހާލައިގެން ހުޅުމާލޭގެ 12 ސަރަހައްދަކުން މަދިރި ނައްތާލުމުގެ މަސައްކަތް ވަނީ ފަށާފައި---ސަން ފޮޓޯ/ މުހައްމަދު އަފްރާހް\nޑެންގީ ހުން ޖެހިގެން މިއަހަރު މިހާތަނަށް 4141 ކޭސް ރިޕޯޓް ކޮށްފައިވާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭއިން މިއަދު އާންމުކުރި ބަޔާނުގައި ބުނީ އެހެން އަހަރުތަކާ ބަލާއިރު މިއަހަރު މިހާތަނަށް ޑެންގީ ހުން ޖެހިގެން ރިޕޯޓްކޮށްފައިވާ އަދަދު ގިނަކަމަށް ފާހަގަކުރެވޭ ކަމަށެވެ.\nއެހެން ނަމަވެސް އޮކްޓޯބަރުމަހު މަހާ އަޅާބަލާއިރު ނޮވެމްބަރު މަހު ޑެންގީ ހުން ޖެހިގެން ރިޕޯޓްކޮށްފައިވާ އަދަދު ދަށްކަމަށް އެޗްޕީއޭއިން ބުންޏެވެ.\nއެގޮތުން މިދިޔަ އޮކްޓޯބަރު މަހު 369 ޑެންގީ ކޭސް ރިޕޯޓްކުރިއިރު ނޮވެމްބަރުމަހު 366 ކޭސް ރިޕޯޓްކޮށްފައިވާ ކަމަށް އެޗްޕީއޭއިން ބުންޏެވެ.\nއެޗްޕީއޭއިން ބުނީ ރާއްޖޭގެ އެކި ހިސާބުތަކަށް މިހާރު ކުރަމުންދާ ވިއްސާރައާ ގުޅިގެން މަދިރީގެ ޒަރިއްޔާއިން ފެތުރޭ ބަލިތައް އިތުރުވުމުގެ ފުރުސަތު ބޮޑު ކަމަށެވެ. އެހެންކަމުން ޑެންގީއާއި ޗިކަން ގުންޏާ ފަދަ ބަލިތައް ކޮންޓްރޯލް ކުރުމަށާއި ބަލިން ރައްކާތެރިވެ ސަމާލުވުމަށް އެޗްޕީއޭއިން ވަނީ އިލްތިމާސްކޮށްފަ އެވެ.\nޑެންގީ ޖެހުން އިތުރުވިޔަސް މިއަހަރު މިހާތަނަށް އަރިދަފުސް ރޯގާ ޖެހިގެން ރިޕޯޓްކޮށްފައިވާ އަދަދު މަދުކަމަށް އެޗްޕީއޭއިން ވަނީ ބުނެފަ އެވެ.\nއެހެންނަމަވެސް އޮކްޓޯބަރު މަހާ އަޅާބަލާއިރު ނޮވެމްބަރުމަހު އަރިދަފުސް ރޯގާ ޖެހިގެން ރިޕޯޓްކޮށްފައިވާ އަދަދު ގިނަކަންވެސް އެޗްޕީއޭއިން ވަނީ ފާހަގަކޮށްފަ އެވެ. އެގޮތުން މިދިޔަ އޮކްޓޯބަރު މަހު އަރިދަފުސް ރޯގާ ޖެހިގެން 19910 ކޭސް ރިޕޯޓްކުރިއިރު ނޮވެމްބަރު މަހު 25701 ކޭސް ރިޕޯޓްކުރިކަމަށްވެސް އެޗްޕީއޭއިން ވަނީ ބުނެފަ އެވެ.\nއެޗްޕީއޭއިން ބުނީ މިއަހަރުގެ މިހާތަނަށް އަރިދަފުސް ރޯގާ ޖެހިގެން 229302 ކޭސް ރިޕޯޓްކޮށްފައިވާ ކަމަށެވެ.


Fehendhoo aai Thinadhoo ge Satellite School Rasmeekoh Ifthithaah kohfi - One Online\n17 ޖެނުއަރީ 2022، ސެޓެލައިޓް ސްކޫލް ރަސްމީކޮށް ނައިބުރައީސް އިފްތިތާހުކޮށްދެއްވުން --- ފޮޓޯ: ރައީސް އޮފީސް\nސެޓެލައިޓް ސްކޫލް ރަސްމީކޮށް އިފްތިތާހުކޮށްފި\nރާއްޖޭގައި އަލަށް ފަށާ ސެޓެލައިޓު މަފްހޫމްގެ ދަށުން ކިޔަވައިދިނުމަށް ސަރުކާރުން ބ. ފެހެންދޫ އަދި ވ. ތިނަދޫގައި ގާއިމުކުރި ދެ ސްކޫލު ރަސްމީކޮށް މިއަދު އިފްތިތާހުކޮށްފިއެވެ.\nއޮންލައިންކޮށް ކިޔަވައިދޭ ސެޓެލައިޓް ސްކޫލްތައް އިފްތިތާހު ކުރުމުގެ ރަސްމިއްޔާތު ބޭއްވީ ވެސް އޮންލައިންކޮށެވެ.\nހުރަވީ ސްކޫލުގައި ގާއިމުކޮށްފައިވާ ސެޓެލައިޓް ހަބް ގައި ހުންނަވައިގެން، ދެ ސްކޫލް ރަސްމީކޮށް އިފްތިތާހު ކޮށްދެއްވީ ރައީސުލްޖުމްހޫރިއްޔާގެ ނައިބު ފައިސަލް ނަސީމެވެ. ރައީސުލް ޖުމްހޫރިއްޔާގެ ސްޕެޝަލް އެޑްވައިޒަރ ޑރ. މުސްތަފާ ލުތުފީ އާއި ދައުލަތުގެ ބައެއް ވަޒީރުންވެސް މި ރަސްމިއްޔާތުގައި ބައިވެރިވެވަޑައިގެންނެވިއެވެ.\nފެހެންދޫ ސެޓެލައިޓް ސްކޫލުގައި ހުންނަވައިގެން އެޑިއުކޭޝަން މިނިސްޓަރު ޑރ. އާއިޝަތު އަލީވެސް މި ރަސްމިއްޔާތުގައި ބައިވެރިވެވަޑައިގެންނެވިއެވެ.\nސެޓެލައިޓް ސްކޫލްތައް ހުޅުވައިދެއްވަމުން ނައިބު ރައީސް ފައިސަލް ވިދާޅުވީ ދޫކޮށްލިވެފައި އޮތް ޖަޒީރާ ރަށްތަކުގެ ދަރިވަރުންނަށް މި ޕްރޮގްރާމްގެ ސަބަބުން ބޮޑު ލުޔެއް ލިބިގެން ދާނެ ކަމަށާއި ސަރުކާރުން ތައުލީމީ ނިޒާމު ހަރުދަނާކޮށް ފުޅާ ކުރުމަށް ބުރަ މަސައްކަތްތަކެއް ކުރައްވާ ކަމަށެވެ.\nނައިބު ރައީސް ވިދާޅުވީ މި ސަރުކާރުގެ ތިން އަހަރު ތެރޭގައި ތައުލީމީ ދާއިރާ ކުރިއެރެވަށް 40 ޕްރޮޖެކްޓެއްގެ މަސައްކަތް ކުރިއަށް ގެންގޮސް ނިމިފައިވާ ކަމަށާއި މިހާރުވެސް 50 ޕްރޮޖެކްޓެއްގެ މަސައްކަތް ކުރިއަށް ދާ ކަމަށެވެ.\nއެޑިއުކޭޝަން މިނިސްޓަރު ވިދާޅުވީ ސެޓަލައިޓް ސްކޫލުތަކުގައި އޮންލައިންކޮށް ކިޔަވައިދިނުމަށް ރާއްޖޭގެ އެހެން ސްކޫލުތަކަށް ވުރެ ރަނގަޅު ވަސީލަތްތައް ގާއިމު ކުރެވިފައިވާނެ ކަމަށާއި އިންޓަނެޓް ސްޕީޑްވެސް މި ސްކޫލުތަކުގައި އިތުރުވާނެ ކަމަށެވެ. އަދި ރާއްޖޭގެ އެހެން ސްކޫލުތަކުގެ ދަރިވަރުންނާ އެއް ފެންވަރަކަށް ސެޓެލައިޓް ސްކޫލުތަކުގެ ދަރިވަރުންނަށްވެސް ތައުލީމު އުނގެނެވޭނެ ކަމަށާއި އެކަމުގެ ސަބަބުން ތައުލީމު އުނގެނެން އެރަށްރަށުން ބޭރަށް ގޮސް ތިބި ދަރިވަރުންނާއި ބެލެނިވެރިން ރަށަށް އެނބުރި އައިސް އާބާދީ އިތުުރުވެ ސްކޫލްތައް ބޮޑުވެގެން ދިއުން އެއީ އުއްމީދު ކުރައްވާ ކަމެއް ކަމުގައި ވެސް ޑރ. އާއިޝަތު އަލީ ވިދާޅުވިއެވެ.\nސެޓެލައިޓް ސްކޫލުތައް މިއަދު ރަސްމީކޮށް އިފްތިތާހު ކުރި ނަމަވެސް ބ. ފެހެންދޫއާއި ވ. ތިނަދޫ ސްކޫލުގައި ކިޔަވައިދިނުން އިއްޔެ ވަނީ ފަށާފައެވެ. ނަމަވެސް ވ. ރަކީދޫގައި އިމާރާތްކުރާ ސްކޫލް އިމާރާތުގެ މަސައްކަތް ނުނިމޭތީ އެރަށު ސްކޫލުގައި ކިޔެވުން އަދި ނުފަށައެވެ.\nސެޓެލައިޓް ސްކޫލްތައް ގުޅާލައިފައިވާ ހަބަކީ ހުޅުމާލެ ހުރަވީ ސްކޫލެވެ. މި ސްކޫލުތަކަށް ކިޔަވައިދެއްވާނީ ހުރަވީ ސްކޫލުގައި ގާއިމުކުރެވިފައިވާ ސެޓެލައިޓް ހަބްގައި ތިއްބަވާ މުދައްރިސުންނެވެ.\nސެޓެލައިޓް ޕްރޮގްރާމަކީ އާބާދީ މަދުވެ، ސުކޫލުގައި ކިޔަވާ އުމުރުގެ ކުދިން މަދުވެ ސުކޫލު ނެތް ރަށްރަށުގެ ދަރިވަރުން ކަނޑު ހުރަސްކޮށް އެހެން ރަށްތަކަށް ސްކޫލަށް ދާން ޖެހޭ ދިއުން ނިމުމަކަށް ގެނައުމަށް ސަރުކާރުން ފެށި ޕްރޮގްރާމެކެވެ.\nގުޅޭ ޓެގު އެޑިއުކޭޝަން މިނިސްޓްރީ ބ. ފެހެންދޫ ވ. ތިނަދޫ


First class in ticket vihkunee economy agugai\nފަސްޓް ކްލާހުން ޓިކެޓް ވިއްކުނީ އިކޮނޮމީ އަގުގައި\nކެތޭޕެސިފިކްގެ މަތިންދާބޯޓެއް--ފޮޓޯ: ބީބީސީ\nކެތޭ ޕެސިފިކްގެ އޮންލައިން ޓިކެޓިން ސިސްޓަމަށް ދިމާވި މައްސަލައަކާ ގުޅިގެން އެ އެއާލައިންގެ އެންމެ އަގު ބޮޑު ފަސްޓް ކްލާސް ޓިކެޓްތަކެއް އިކޮނޮމީ ކްލާހުގެ ޓިކެޓް ވިއްކާ އަގުގައި ވިއްކައިފި އެވެ. މިއީ މި މައްސަލަ އެ އެއާލައިންގެ ސިސްޓަމަށް ކުރިމަތިވި ދެވަނަ ފަހަރެވެ.\nހޮންކޮންގް އިން ޕޯޗުގަލްއަށް ދިއުމަށް ކެތޭ ޕެސިފިކް ފަސްޓް ކްލާހުން އިން ވިއްކާ ޓިކެޓެއްގެ އަގަކީ 16،000 ޑޮލަރެވެ. މި އަގަށް ވިއްކާ ޓިކެޓް ކެތޭ ޕެސިފިކްގެ ވެބްސައިޓުން އޮޅިގެން ވިއްކުނީ 1512 ޑޮލަރަށެވެ. ޓިކެޓުގެ އަގުތައް ނުބައިކޮށް ޖެހި، ވިއްކާފައިވަނީ އާދިއްތަ ދުވަހު އެވެ.\nމި މައްސަލައާ ގުޅިގެން އެ އެއާލައިނުން ނެރުނު ބަޔާނެއްގައި ބުނެފައިވަނީ، އެ މައްސަލަ ހިނގި ގޮތް މިހާރު ބަލަމުންދާ ކަމަށާއި، މިހާރު ޓިކެޓު ގަނެފައިވާ ފަރާތްތަކަށް އިތުރު ޗާޖެއް ނެތި ޓިކެޓުގައިވާ ގޮތަށް ފަސްޓް ކްލާސްގެ ހިދުމަތް ދޭނެ ކަމަށެވެ.\nމިއީ އެ އެއާލައިނަށް ޓިކެޓުގެ އަގުތައް އޮޅިގެން ވިއްކުނު ދެވަނަ ފަހަރެވެ. ގިނަ އަހަރުތަކެއް ވަންދެން ގެއްލުމުގައި ހިންގާ އެ އެއާލައިނުން ހެޔޮ އަގުގައި ފަސްޓް ކްލާސް ޓިކެޓެއް ވިއްކުނު މައްސަލަ ތަކުރާރުވިޔަސް، ކަސްޓަމަރުންނަށް ހިދުމަތް ދިނުމުގައި ތަފާތު ކުރުމެއް ނުގެން ގުޅެން އެ އެއާލައިނުން ވަނީ ނިންމައިފަ އެވެ. ޓިކެޓު ގަތް ހުރިހާ ފަރާތްތަކަށްވެސް މަރުހަބާ ކިޔާނެ ކަމަށް އެ އެއާލައިނުން ބުނެ އެވެ.\nކެތޭޕެސިފިކް އެއާލައިނަކީ މިކަހަލަ މައްސަލަތައް ތަކުރާރުކޮށް ދިމާވާ އެއާލައިނެއް ކަމަށް އެކި ފަރާތްތަކުން ތުހުމަތު ކުރެއެވެ. މިގެ މަހެއް ކުރިން، ކެތޭ ޕެސިފިކްގެ ބޯޓެއްގައި އެއާލައިނުގެ ނަން ޖަހާފައިވާއިރު އެއް އަކުރު މަދުން ޖެހި އެކަމަށްވެސް ސޯޝަލް މީޑިއާގައި ވަނީ ޖޯކު ޖަހާފަ އެވެ. މިކަހަލަ ކޫސަނި ކަންކަން ދިމާވުމުގެ ސަބަބުން ކުރިއަށްވުރެ ބޮޑަށް އެ ކުންފުންޏަށް ފައިދާ ކުރެ އެވެ. މިކަހަލަ ކަންކަން ވަނީ އެ ކުންފުންޏަށް ލިބޭ ހިލޭ ޕީއާރުއަށެވެ.\nޓްރަމްޕްގެ ފޮޓޯ އެޑިޓް ކުރާކަން ފަޅާ އަރައިފި!\nބޯނަސް ދިނީ 40 މިލިއަން ޑޮލަރުގެ ފައިސާ ފަރުބަދައަކުން!\nއިންސްޓަގްރާމްގައި ކައިލީގެ ރިކޯޑް މުގުރާލީ "ބިހެއް"\nއަދިވެސް އެންމެ ޑިމާންޑު ބޮޑީ ސުނީއަށް!


Hulhumale ge maaraamaaree gai zahamvi zuvaanaa ge haalu serious | Mihaaru\nހުޅުމާލޭގެ މާރާމާރީގައި ޒަހަމްވި ޒުވާނާގެ ހާލު ސީރިއަސް\nޓްރީ ޓޮޕް ހޮސްޕިޓަލް: މާރާމާރީގައި ޒަހަމްވި ޒުވާނަކަށް އެ ހޮސްޕިޓަލުން އަންނަނީ ފަރުވާ ދެމުން.---ފޮޓޯ: ނިޝާން އަލީ/މިހާރު\n07 އޯގަސްޓް 2018 - 14:32\nބޮލުގައި ދަގަނޑުބުރިއަކުން ޖެހުމުން ހާލު ސީރިއަސްވެ ޓްރީ ޓޮޕް ހޮސްޕިޓަލުގައި އެޑްމިޓް ކޮށްގެން ފަރުވާ ދެމުން އަންނަނީ އިސްމާއިލް ނާދިރު، 22، އަށެވެ.\nއެ އާއިލާ އިން ވާހަކަދެއްކި މީހަކު ބުނި ގޮތުގައި ނާދިރުގެ ބޮލުގައި ދަގަނޑުބުރިއަކުން ޖެހީ އަތިރިމަތީގައި އެކަނި ހުއްޓަ އެވެ. ހަމަލާ ދިނުމާއެކު އެރޭގެ 9:30 ހާއިރު އޭނާ ހުޅުމާލެ ހޮސްޕިޓަލަށް ގެންގޮސް ފަރުވާ ދޭން ފެށި އެވެ. ނަމަވެސް އެ ތަނުގައި ނިއުރޯސާޖަންއެއް ނެތުމުން އާއިލާ އިން ފުރަތަމަ މަސައްކަތް ކުރީ ނާދިރު އޭޑީކޭ އަށް ގެންދާށެވެ.\n"އޭޑީކޭ އަށް ބަދަލުކުރަން އުޅުނީ، އެކަމަކު އެތަނުގެ ޑޮކްޓަރުން ލަފާދިނީ މި ވަގުތަށް އެންމެ ރަނގަޅު ވާނީ ޓްރީ ޓޮޕަށް ގެންދިޔައިއްޔާއޭ. އެހެންވެ އެ ރޭ ޓްރީ ޓޮޕް ހޮސްޕިޓަލަށް ގެންގޮސް ފަރުވާ ދޭން ފެށީ،" އާއިލާ އިން ވާހަކަދެއްކި މީހަކު ބުންޏެވެ.\nޓްރީ ޓޮޕަށް ބަދަލުކޮށް ނާދިރުގެ ސިކުނޑީގެ ދެ އޮޕަރޭޝަނެއް ކުރި އެވެ. ނަމަވެސް ސިކުނޑި ދުޅަވެފައި ވާތީ ނާށިގަނޑު ވަނީ ނަގައިފަ އެވެ.\n"ކްރިޓިކަލް ހާލަތެއްގައި މިހާރު އޮތީ، ހޭނައްތާފައި ނާށިގަނޑު ނަގާފައި. އެހެންވެ ސިކުނޑީގެ ދުޅަ ކުޑަވުމުން ނާށިގަނޑު ލައްވައި ހޭލައްވާނެ ކަމަށް ޑޮކްޓަރުން ވިދާޅުވި،" ހުޅުމާލޭގައި ހިންގާ ވޯޓާ ސްޕޯޓްސް ސެންޓަރެއްގައި މަސައްކަތް ކުރަމުން އަންނަ ނާދިރުގެ ހާލަތާ ގުޅޭ ގޮތުން އާއިލާ އިން ބުންޏެވެ.\nއޭނާގެ ފަރުވާ އަށް މިހާރު ވެސް ލައްކައަކަށް ވުރެ ގިނަ ރުފިޔާ މިހާރު ވަނީ އަރައިފަ އެވެ. ފަރުވާ އަށް އިތުރު މަހެއްވަރު ހޮސްޕިޓަލްގައި މަޑުކުރަން ޖެހޭނެތީ އާއިލާ އިން މިހާރު ވަނީ އާއްމުންގެ އެހީ އަށް އެދިފަ އެވެ. އެހީވުމަށް ނާދިރުގެ މަންމަ، އާމިނަތު ދީދީގެ ބީއެމްއެލް އެކައުންޓް ނަމްބަރު (7715119642101) އަށް ފައިސާ ފޮނުވައިދިނުމަށް އާއިލާ އިން އެދެ އެވެ.\nއެ މާރާމާރީއާ ގުޅިގެން މިހާތަނަށް މީހަކު ހައްޔަރުކުރި ކަމެއް ސާފެއް ނުވެ އެވެ.\nސިއްހަތު ފުލުހުން ގޭންގް ހަމަނުޖެހުން ހުޅުމާލެ ޓްރީޓޮޕް ހޮސްޕިޓަލް\n9 ކޮމެންޓް, 61 ރިއެކްޝަންސް\nހުރިހާ ސީސީ ޓީވީ ކެމެރާ ތަކުގެ ލޯތައް ހުރީ ކަނުވެފާ. މިހެންކަމުން މި ޙާދިސާގެ މަންޒަރެއް ނުފެންނާނެ.\nތަރައްގީ ފެނޭތަ؟ ހުރިހައި އެންމެން ސީރިއަސް ކަމެއް ވާއިރަށް މަހުޖަނަކު ހެދި ހޮސްޕިޓަލަށް. އެކަމަކު އެ ހޮސްޕިޓަލުން ފަރުވާ ލިބުނީމައި ބިލް ދެއްކޭނީ ލައްކައިން ފައިސާ ފޮރުވާފައި ހުންނަ މީހަކަށް. ދެން ސަލާންޖަހާ ފަންޑުފޮށި ހުޅުވައިގެން ބިލް ދެއްކޭތޯ ބަލަނީ. އަޅެފަހެ މި ތަރައްގީ ފެނިފައި ބޭރު ދުނިޔެ ކިހާ މޭކަރާނެ ދެއްތޮ؟\n"އެ މާރާމާރީއާ ގުޅިގެން މިހާތަނަށް މީހަކު ހައްޔަރުކުރި ކަމެއް ސާފެއް ނުވެ އެވެ." މިނޫން އެއްޗެއް ފެންނާނެ ދުވަހެއްގެ އިންތިޒާރުގަ މިހުރީ. ޓެކްސް ފައިސާގެ އެއްމެ ބޮޑު އެއްބައި ކުނި ގޮނޑަށް އެޅިޔަސް ފެންނާނީ އެއް ނަތީޖާއެއް؟\nކަމެއްވާއިރަށް ކީއްވެ ސިޔާސީ ކުރަނީ. ތިމާގެ ދަރި ޕާޓޭ ހެދިގެން ދުވާ ވާހަކަ އެކަކުވެސް ނުބުނާނެ ދޯ. ކޮންމެ ޢާއިލާއަކުންވެސް މިފަދަ ކަމެއްވާއިރަށް ތިމާގެ ދަރިއަކީ އލިފެއްކަމަށް ނޫސްތަކުގައި ޖަހުވާނެ. މިފަދަ ހާދިސާތަކުން ޢިބުރަތް ޙާސިލް ކުރޭ! އަވަސް ޝިފާއެއް ދެއްވާށި.\nކޮބާތަ ޕޮލިހުން ތިހުރިހާކަމެއް ހިނގާއިރު!!!!!!ރައިސް ގެ ހިމާޔަތް އެކަނި ކުރަން ތިބޭބައެއް ގަ އެއީ؟؟؟\nސޮއިކޮށްފަ ޖަގަހަ ތަކުގައި އަޑުގަދަ ކުރޭ ފޮނިވާހަކަތަކުން އޭރުން ތިބިލުތައްވެސް ދެއްކިދާނެ\nދަރުބާރޭމެން ހިންގާ ޖަރީމާތަކެއް ފުލުހުން ނުބަލާނެ.\nތިމާރާމާރީތަކާގުޅިގެން އެތްވެސް މީހަކު ހައްޔަރުނުކުރެވުމަކީ އިނތިހާޔައް ރައީތުންކަންބޮޑުވާކަމެތް އަދި ދިވެހި ފުލުހުންގެ މުއައްސަސާ ރަނގަޅުކުރަންޖެހޭ ކަމުގެއަލިގަދަހެއްކެތް\nކޮންމެ މީހެއްގެ ފަހަތުގައި ފުލުހަކު ބެހެއްޓޭނެތަ؟


Dharifulhu maraala lockerehge thereyga foruvi mahsalaehgai Japan meehaku hayyarukoffi - vNews.mv\nދަރިފުޅު މަރާލުމަށްފަހު ލޮކަރަކަށްލައި ފޮރުވި މައްސަލައެއްގައި ޖަޕާން މީހަކު ހައްޔަރުކޮށްފި\nމަރްޔަމް ޝަނީޒާ 02 June 2018, 11:58\nވިހެއުމަށްފަހު ތުއްތު ދަރިފުޅު މަރާލާ ޓޯކިޔޯގެ ކެފޭއެއްގައި ހުރި ލޮކަރެއްގެ ތެރޭގައި ތުއްތު ކުއްޖާގެ ހަށިގަނޑު ފޮރުވި ޖަޕާނު އަންހެނަކު ހައްޔަރު ކޮށްފި އެވެ.\nއެގައުމުގެ ފުލުހުން ބުނީ އެ އަންހެން މީހާ ހައްޔަރު ކުރީ މިއަދު ކަމަށެވެ. އަދި ފުލުހުންނަށް ތުއްތު ކުއްޖާގެ ހަށިގަނޑުގެ ފެނުނު އިރު އޮތީ ކުނިވެފައި ކަމަށާއި، އެކުއްޖާ މަރާލާފައި ވަނީ ނޭވާ ހާސްކޮށްލައިގެން ކަމަށްވެ އެވެ.\nފުލުހުންނަށް މި ރިޕޯޓް ލިބުނީ ކުނިވަހެއް ދުވާތީ ލިބުނު ރިޕޯތަކާއި ގުޅިގެން ކަމަށް ފުލުހުން ބުނެ އެވެ. ތުއްތު ކުއްޖާގެ މަންމަ އަކީ 25 އަހަރުގެ މާއޯ ޓޯގާވާ ނަމަކަށް ކިޔާ މީހެއް ކަމަށާއި، އޭނާ ހައްޔަރު ކުރީ އަމިއްލައަށް ވިހެއުމަށްފަހު ދަރިފުޅުގެ މަރާލި ކަމަށް ތުހުމަތު ކުރެވޭތީ ކަމަށް ޓޯކިޔޯގެ މެޓްރޮޕޮލިޓަން ޕޮލިސް ޑިޕާޓްމެންޓުން ބުނެއެވެ.\nޖަޕާނުގެ މީޑިއާތަކުން ބުނީ މާއޯ އޭނާގެ ދަރިފުޅު މަރާލި ކަމަށް އެއްބަސްވެފައިވާ ކަމަށެވެ. އަދި އޭނާގެ މައްޗަށް މީހަކު މަރާލުމުގެ ދައުވާ ކުރާނެ ކަމަށެވެ. ތަހްގީގުގައި މާއޯ ބުނެފައިވަނީ އޭނާ އެ ދަރިފުޅު ވިހީ ރާބުއިމާއި، ވާހަކަފޮތް ކިއުމަށް މީހުން ގޮސް އުޅޭ ކެފޭއެއްގައި މިއަހަރުގެ ޖެނުއަރީ މަހު ކަމަށެވެ.\nވިހެއުމަށްފަހު ދަރިފުޅު ރޯން ފެށުމުން ވަގުތުން އެ ތުއްތު ކުއްޖާ މަރާލި ކަމަށާއި، މަރާލުމަށްފަހު ހަށިގަނޑު ފޮރުވަން ލީ ދަބަހެއްގެ ތެރެއަށް ކަމަށް މާއޯ ތްހްގީގަށް ކިޔައިދީފައިވެއެވެ. އަދި އެ ދަބަސް ފޮރުވީ ކެފޭގައި ހުންނަ ބެގެޖް ލޮކަރެއްގެ ތެރޭގައި ކަމަށްވެސް އޭނާ ވަނީ އިއުތިރާފު ވެފައެވެ.


"Buneladhee" Gina Bayakah kamugosfi! - Vaguthu\n"ބުނެލަދީ" ގިނަ ބަޔަކަށް ކަމުގޮސްފި\nމިހާރު ނެކްސްޓް ޓީވީ އިން ދައްކަމުންދާ "ބުނެލަދީ" ސީރީޒް އަކީ އައްޑޫ ސިޓީގެ ގްރީން އާރޓްސް އާއި އެ ޓީވީ ގުޅިގެން އުފައްދާ ސިލްސިލާ ޑްރާމާ ސީރީޒްއެކެވެ. ކުޑަ ދުވަސްކޮޅެއްގެ ތެރޭގައި ގިނަ ބައެއްގެ ޝައުގުވެރިކަން ހޯދާފައިވާ މި ޑްރާމާ ސީރީޒް އަކީ ލޯބީގެ ޝައުގުވެރި ވާހަކަ އަކަށް ތައްޔާރުކޮށްފައިވާ އިބުރަތްތެރި ޑްރާމާއެކެވެ.\nއައްޑޫގައި ޝޫޓްކޮށްފައިވާ މި ޑްރާމާއިން އައްޑޫ ސިޓީގެ ރީތިކަން ވަރަށް ރަނގަޅަށް ފަހުމުކޮށްދެއެވެ. އާއިލާ އެކުގައި ބަލާލެވޭ ގޮތަށް ތައްޔާރުކޮށްފައިވާ މި ޑްރާމާ އިން ފިލްމީ ދާއިރާ އިން ފަރިތަ ދެ މޫނު ކަމަށްވާ ޝަހޫ އާއި އަމަންގެ އިތުރުން ޓިކްޓޮކް އިން މަގުބޫލު ބައެއް ފަންނާނުންނާއި މި ދާއިރާ އަށް މުޅިން އާ ފަންނާނުންތަކެއްވެސް ފެނިގެންދެއެވެ.\nރޯދަމަހުން ފެށިގެން ޝޫޓިންގެ މަސައްކަތް ކުރިއަށް ދާ މި ޑްރާމާގެ ޝޫޓިން އަދިވެސް ކުރިއަށް ދާއިރު މި ޑްރާމާގެ ކޮންމެ އެޕިސޯޑެއްގައި ހުންނަނީ 30 މިނިޓެވެ. މި ޑްރާމާގައި ތަރިން ދައްކުވާދިން އެކްޓިން އާއި ޑްރާމާ ގެނެސްދީފައިވާ ގޮތަށް ބެލުންތެރިންގެ ތައުރީފު މެދު ނުކެނޑި ލިބެމުން ދާއިރު ޑްރާމާ ހަމައެކަނި ދިރާގު ޓީވީ އިން ދައްކާތީ އެކަމުގެ ޝަކުވާކޮށްފައިވާ ކަމަށް ވެސް އެ ޑްރާމާގެ ޕްރޮޑަކްޝަން ކެފޭ އިން ވަނީ ބުނެފައެވެ.\nމަޝްހޫރު ވާހަކަ ލިޔުންތެރިޔާ މަރިޔަމް މޫސާގެ ވާހަކަ އަކަށް ތައްޔާރުކޮށްފައިވާ މި ޑްރާމާ އަކީ ފިލްމީ ތަރި އަމަން (ޓޮމް) ފިލްމީތަރި މަރިޔަމް ޝަހްޒާ ޝަހޫ އެސިސްޓަންޓް ޑައިރެއްކްޓަރއެއްގެ ގޮތުގައި ހަރަކާތްތެރިވެފައިވާ ޑްރާމާއެކެ.\nމިޑްރާމާގެ ސަޕޯޓިން ރޯލްތަކުން މައްޝޫރު ޓިކްޓޮކް ތަރި ހަސަން ނިޒާރު (ހަސޭ)، ސްޓަންޓް ރައިޑާ ޖިމީ ޖިމްޝާދު ޝަރީފްގެ އިތުުރުން ނުސްރާ އާއި އައިންތުގެ އަދި ޔާމީން ޔާމްބެ އާއި އަމީލް ފެނިގެންދެއެވެ. އަދި މަޝްހޫރު ލަވަކިޔުންތެރިޔާ ބޭބީ ނަސީރުގެ ކޮއްކޮ އަޒްމީލް އާއި ގެސްޓް އެޕެއަރެންސް އިން ލަވަކިޔުންތެރިޔާ އަޙްމަދު ޝިފާޢު މުހައްމަދު ބެކަމް ވެސް މި ޑްރާމާއިން ފެނިގެންދެއެވެ.\nމި ޑްރާމާގެ ޕޯސްޓް ޕޮރޮޑަކްޝަންގެ މަސައްކަތް ކޮށްދީފއި ވަނީ ސިމާން ހާދީ (މާނު) އަދި އަޙްމަދު ނާއިލް ރަޝީދު ނާއިލްއެވެ.އަދި ޑްރާމާގެ ކެމެރާ ކުރީ ސިމާން ހާދީ (މާން) ކަމަށް ވާއިރު ޑްރާމާގެ ކޮސްޓިއުމް ޕާޓްނަރ އަކީ ހައުސް އޮފް ވޯޖް އަދި ޕޮރޮޑަކްޝަން ޕާޓްނަރ އަކީ ސްކައިއެވެ.\nޑްރާމާގެ ޕްރޮޑަްޝަން ޓީމުން ބުނީ މި މަސައްކަތަކީ މީ އަދި ފެށުމެއްކަމާއި މިހާރުވެސް ފީޗާ ފިލްމެއްގެ ސްކްރިޕްޓްގެ މަސައްކަތް ކުރަމުންދާ ކަމަށެވެ އަމާޒަކީ މާލެ ނޫނަސް ދިވެހި ފަންނީ އުފެއްދުންތައް އުފައްދާނެ އެހެން ޕްލެޓްފޯމެއްވެސް އޮތުންކަން މި ޑްރާމާގެ ޕްރޮޑަކްޝަން ޓީމުން ވަނީ ފާހަގަކޮށްފައެވެ. މި މަސައްކަތަށް އައްޑޫސިޓީގެ ހުރިހާ ރަށަކުން ލިބެމުންދާ އެއްބާރުލުމަށް އައްޑޫ ސިޓީގެ އެންމެހާ ރައްޔިތުންނަށް މުޅިޓީމުގެ ފަރާތުން ވަނީ ޝުކުރުވެސް އަދާކޮށްފައެވެ.


Mi dharivarunge kushakee Muslimmunah veekan, burugaa aaeku kulaahah nuvahdhaathee kiyavan thiben jehenee beyrugai - One Online\nމީސް މީޑިއާގައި ދައުރުވަމުން ދިޔަ އުޑުޕީ ކޮލެޖުގެ ކްލާސްރޫމުގެ ބޭރުގައި ކިޔަވަންތިބި މުސްލިމު ދަރިވަރުންގެ ފޮޓޯ---\nއިންޑިއާގެ ކަރްނަޓަކާ ސްޓޭޓުގައި ސަރުކާރުން ހިންގަމުން އަންނަ އަންހެންކުދީންގެ ކޮލެޖަށް ތައުލީމު ހާސިލުކުރަން ދިޔަ އުމުރުން 18 އަހަރުގެ އަލްމާސް އާއި އޭނާގެ ރަހުމަތްތެރިން ކުލާހަށް ވަންނަން ދިއުމުން ޓީޗަރުވަނީ އެ ދަރިވަރުން ކުލާހަށް ވަނުން މަނާކޮށްފައެވެ.\nމި ދަރިވަރުން ކުލާހުގެ ތެރެއަށް ފިޔަވަޅު އެޅުމާއެކު ވަގުތުން ނުކުތުމަށް އަލްމާސް އަދި އޭނާގެ ރަހުމަތްތެރިންނަށް ޓީޗަރު އަމުރުކޮށްފައިވަނީ އެންމެ ސަބަބަކާ ހެދިއެވެ. އެކުދީންގެ ކުށަކީ ބުރުގާ އަޅައިގެން ތިބުމެވެ. އަލްޖަޒީރާއަށް މައުލޫމާތު ދެމުން އަލްމާސް ބުނެފައިވަނީ ކުލާހަށް ވަނުން ޓީޗަރު މަނާކުރީ ބުރުގާ އަޅައިގެން ތިބުމުން ކަމަށާއި ވަގުތުން ބުރުގާ ބޭލުމަށް އެންގި ކަމަށެވެ.\nދެކުނު އިންޑިއާގެ ކަރްނާޓަކާގެ އުޑުޕީ ޑިސްޓްރިކްޓުގައި ސަރުކާރުން ހިންގަމުން އަންނަ އަންހެންކުދިންގެ ކޮލެޖުގައި އެ ދުވަހަށްފަހު އަލްމާސް ހިމެނޭހެން މުސްލިމް6އަންހެން ކުދީން ތައުލީމު ހާސިލުކުރަމުން ގެންދަނީ ކުލާސްރޫމުގެ ބޭރުގައި ތިބެގެންނެވެ. މި ކުދިން ބުނީ ބުރުގާއަކީ ދީނީ ޝިއާރަކަށްވާކަމަށާއި ގާނޫނުގެ ދަށުން ބުރުގާ އެޅުމުގެ ހައްގު އެކުދިންނަށް ލިބިދޭން ޖެހޭ ކަމަށެވެ. ކޮންމެ ދުވަހަކު އުނގެނުމަށް ކޮލެޖަށް ހާޒިރުވަމުން ދިޔަ ނަމަވެސް އެކުދިންގެ ހާޒިރީ މިދިޔަ އަހަރުގެ ޑިސެމްބަރު 31 އިން ފެށިގެން ނާންނަ ދުވަސްތަކުގެ ގޮތުގައި ކޮލެޖުން ރެކޯޑުކުރަމުން ގެންދާކަމުގައި ވަނީ ބުނެފައެވެ.\nމި ދަރިވަރުން އަންނަނީ އެކުދީންނަށް ލިބިދޭން ޖެހޭ ހައްގު ހޯދުމަށް މަސައްކަތްކުރަމުންނެވެ. އަދި އެކަމަށް ފަސް ނުޖެހޭނެކަމަށް މި ގުރޫޕުގައި ހިމެނޭ އާލިޔާ އައްސަދީ ވަނީ ބުނެފައެވެ. އެކަމަށް އަޑު އުފުލަމުން ދިއުމުގެ ސަބަބުން ކޮލެޖުގެ އެޑްމިނިސްޓްރޭޝަނުން ވަނީ ދަރިވަރުން ހާޒިރު ނުވާ ކަމަށް ބެލިފައިވަނީ ގޭގައި ތިބުމުން ކަމަށް ބުނެ ސިޓީއެއް ލިޔުމަށް މަޖުބޫރުކުރުވާފައި ކަމަށް އަލްޖަޒީރާއާ މައުލޫމާތު ހިއްސާކުރަމުން ވަނީ ބުނެފައެވެ. އެކަން ކުރުމަށް ދަރިވަރުން ދެކޮޅު ހެދިކަމަށާއި ނަމަވެސް ޕްރިންސިޕަލް އަދި ޓީޗަރުންގެ އިންޒާރުތަކާ ގުޅިގެން އެގޮތަށް ކަންތައް ކުރަން މަޖުބޫރުވިކަމުގައި މި ދަރިވަރުން ބުނެއެވެ. ''އެ ގޮތަށް ކަންތައް ނުކޮށްފިނަމަ އަހަރެމެންގެ ކުރިއަށް އޮތް މުޅި ކެރިއަރުވެސް ހަލާކުކޮށްލާނެކަމަށް ބުނެ ޕްރިންސިޕަލް އަދި މުދައްރިސުން ދިޔައީ އިންޒާރުދެމުން.'' އެ ގްރޫޕުގައި ހިމެނޭ މުސްކާން ޒައިނަބް ބުނެފައިވެއެވެ.\nކޮލެޖުގެ ކްލާސްރޫމުގެ ބޭރުގައި ތިބެގެން ކިޔަވަން ތިބޭ މަންޒަރު ފެންނަ ފޮޓޯއެއް އާއްމުވުމާއެކު ދުނިޔޭގެ ސަމާލުކަން ވަނީ މި ފޮޓޯއަށް ހުއްޓިފައެވެ. އަދި އޭގެ ސަބަބުން ކޮލެޖަށް ލިބެމުންދާ ފާޑުކިޔުންތަކުގެ ސަބަބުން ކޮލެޖުގެ އެޑްމިނިސްޓްރޭޝަނުގެ ފިއްތުންތައް ކުޑަވެފައިވާކަމަށް އެ ދަރިވަރުން ބުނެއެވެ. ނަމަވެސް އެކުދިންގެ ހައްގު ހޯދުމަށް ކުރަމުން އަންނަ މަސައްކަތުގެ ސަބަބުން ލިބެމުން ދާ ފުރައްސާރައާއި މަލާމާތަށް ކޮންމެ ދުވަހަކުވެސް މި ދަރިވަރުން އަންނަނީ ކުރިމަތިލަމުންނެވެ. ކުލާހުން ބޭރުގައި ތިބޭއިރުވެސް ޓީޗަރުން ކުލާހުގެ ދަރިވަރުން ފޮނުވައި އިންޒާރުދެމުން ގެންދާކަމުގައި އެކުދިން ބުނެއެވެ. މި ދަރިވަރުންގެ އެންމެބޮޑު ކަންބޮޑުވުމަކީ އަހަރީ އިމްތިހާނަށް އިށީންނުމަށް ހާޒިރީގެ ސަބަބުން އަސަރުކޮށްފާނެތީއެވެ.\nކޮލެޖުގެ ޕްރިންސިޕަލް ރުދްރާ ގައުޑާ އަލްޖަޒީރާ އަށް މައުލޫމާތު ދެމުން ބުނެފައިވަނީ ދަރިވަރުން ބުރުގާއާއެކު ކުލާސްރޫމަށް ވަންނަން ހުއްދަ ނުކުރެވެނީ އެއީ ޔުނިފޯމު ގަވާއިދާ ހިލާފުކަމަކަށް ވާތީކަމަށެވެ. އަދި އެ ކޮލެޖަކީ ސަރުކާރު ކޮލެޖަކަށް ވުމުން ސަރުކާރުން ކަނޑައަޅާފައިވާ ގަވާއިދުތަކަށް އެ ކޮލެޖުން ހުރުމަތްތެރިކޮށް ހިތަމުން ގެންދާނެކަމުގައި ޕްރިންސިޕަލް ވަނީ ބުނެފައެވެ. ގައުޑާ ބުނެފައިވާގޮތުގައި މި ކަހަލަ ކަމަކާ ކޮލެޖުން ކުރިމަތިލާފައިވާ މިއީ ފުރަތަމަ ފަހަރެވެ. ނަމަވެސް ކޮލެޖުގެ އެލުމްނީ އިން ބުނެފައިވާގޮތުގައި މިފަދަ ހާދިސާތައް މީގެކުރިންވެސް ކޮލެޖުގެ ތެރޭގައި ވަނީ ހިނގާފައެވެ.\nމީގެ ކުރިން ބުރުގާ އަޅައިގެން ދަރިވަރަކު ކުލާހަށް ހާޒިރުވުމުން ޓީޗަރުވަނީ އެ ދަރިވަރު ކުލާހުގެ މެދުގައި ބޭންދުމަށްފަހު ގަދަކަމުން ބުރުގާ ދަމައިގެންފައިކަމަށްވެސް ކުރީގައި މި ކޮލެޖުގައި ކިޔެވި އަދި މިހާރު ކަރްނާޓަކާ މުނިސިޕަލް ކޮލެޖުގައި ތައުލީމު ހާސިލުކުރަމުން އަންނަ ދަރިވަރު އާތިޔާ ވަނީ ބުނެފައެވެ. އަދި އޭގެ އިތުރުންވެސް ބުރުގާ އަޅައިގެން ކިޔަވަން ދާ ކުދީންނަށް މިފަދަ އެތައް ދުއްތުރާއަކާއި މަލާމާތާއި ފުރައްސާރަ އަމާޒުވަމުންދާ އައިސްފައިވާކަމަށް އޭނާ ބުނެއެވެ.\nދިއްލީގައި ހިންގަމުން އަންނަ ފްރެޓާނިޓީ މޫވްމަންޓުގެ ފަރާތުން ވަނީ މިކުދީންގެ ހައްގުގައި ތެދުވެފައެވެ. އެކްޓިވިސްޓެއް ކަމަށްވާ ފްރެޓާނިޓީ މޫވްމަންޓްގެ ސެކްރެޓަރީ އަފްރީން ފާތިމާ ގޮވާލާފައިވަނީ އެކުދިންނަށް ލިބިދޭންޖެހޭ ހައްގު ކަށަވަރުކޮށްދިނުމަށާއި މި ތަފާތުކުރުންތައް ގެންގުޅޭ ކޮލެޖުގެ އެޑްމިނިސްޓްރޭޝަން ބޯޑު ސަސްޕެންޑުކުރުމަށެވެ.\nމި އަޑުތައް ގަދަވާން ފެށުމާ ގުޅިގެން ކޮލެޖު ހިމެނޭ ސަރަހައްދުގައި ހަރަކާތްތެރިވަމުން އަންނަ ލޯޔާސް އެސޯސިއޭޝަނުންވެސް ވަނީ ކޮލެޖާ ދެކޮޅަށް އުފުލާފައިވާ މިމައްސަލައިގެ ތަހުގީގެއް ކޮށްދިނުމަށް ސަރުކާރަށް ހުށަހަޅައިފައެވެ. އެ އެސޯސިއޭޝަނުގެ ސިޓީގައި ބުނެފައިވަނީ ވަކި ދީނަކަށް ނިސްބަތްވުމުގެ ސަބަބުން ތައުލީމު އުނގެނުމުގެ ހައްގު ނިގުޅައިގަތުމަކީ އިންސާނީ އަސާސީ ހައްގަކަށް އަރައިގަތުން ކަމަށާއި މިއީ ސީރިއަސް ކަމެއްގެ ގޮތުގައި ބަލައި މައްސަލަ ބަލައިދިނުމަށެވެ.\nމީގެ އިތުރުން ދެކުނު އިންޑިއާގައި މުސްލިމް ދަރިވަރުންގެ ހައްގުގައި މަސައްކަތްކުރަމުން އަންނަ ޖަމިއްޔާ ކޭމްޕަސް ފްރަންޓް އޮފް އިންޑިއާ - ސީއެފްއައި އިން ވެސް ވަނީ ބުރުގާ އެޅުމުގެ ހައްގު އެދަރިވަރުންނަށް ކަށަވަރުކޮށްދީ ހަމަހަމަކަމާއެކު ތައުލީމު ހާސިލުކުރުމުގެ ފުރުސަތު ދިނުމަށް އެކޮލެޖުގެ އެޑްމިނިސްޓްރޭޝަނަށް ގޮވާލައިފައެވެ.\nއުޑުޕީ ކޮލެޖުގައި މުސްލިމު ދަރިވަރުންނާ މެދު ގެންގުޅެމުން އަންނަ ތަފާތުކުރުންތަކާ ގުޅިގެން އެ ސްޓޭޓުގައި ހިމެނޭ އިތުރު ދެ ކޮލެޖުގެ ދަރިވަރުން އަދި އަކިލް ބަރަތިޔާ ވިދްޔާރުތީ ޕަރިޝާދު - އޭބީވީޕީ ގެ މެންބަރުންވަނީ އިހުތިޖާޖުތައް ކުރަން ފަށާފައެވެ.\nގުޅޭ ޓެގު އިންޑިއާ މުސްލިމުން ދީން


Bodubayakah white alert nerefi – Iru\nވައިޓް އެލަރޓް ނެރެފައިވަނީ ހއ. އަތޮޅުން ފެށިގެން ދ.އަތޮޅާއި ހަމައަށެވެ. ވައިޓް އެލަރޓް ނެރެފައިވަނީ މިއަދު 10:30 އިން ފެށިގެން ހަވީރު 16:30 ގެ ނިޔަލަށެވެ.\nއުތުރުން ފެށިގެން މެދު ރާއްޖެތެރޭގެ ރަށްތަކަށް ނެރުނު ވައިޓް އެލަރޓުގައި ބޯކޮށް ވާރޭވެހުމާއެކު ގުގުރާނެކަމަށް ވަނީ ލަފާކޮށްފައެވެ. އަދި ގަޑިއަކު 19 މޭލާއި، 24 މޭލާ ދެމެދުގެ ބާރުމިނުގައި ވައިޖެހި، ވިލާގަނޑުގައި ގަޑިއަކު 45 މޭލަށް ވައިގަދަވެ، ކަނޑުތައްވެސް ގަދަވާނެކަމަށް މޫސުމާބެހޭ ޤައުމީ އިދާރާއިން ލަފާކުރެއެވެ.


ކޮންޓްރޯލަރ އަށް! ޤަވާއިދާއި ޚިލާފަށް އުޅޭ ބިދޭސީން ރިޕޯޓް ކުރުމުން ދެން މަގުމަތިން ނުފެންނާނެ ކަމުގެ ޔަޤީންކަން ދެއްވާ!\nއިމިގްރޭޝަންގެ ކޮންޓްރޯލަރ ހަނަފީއެވެ! އަޅުގަނޑު ވަރަށް ފަސޭހަކަމާއެކު ޤަވާއިދާއި ޚިލާފަށް އުޅޭ ބިދޭސީން ރިޕޯޓްކޮށްފާނަމެވެ! ރިޕޯޓް ކުރުމުން ދެން މަގުމަތިން ނުފެންނާނެ ކަމުގެ ޔަޤީންކަން ދެއްވާށެވެ! އަޅުގަނޑު މަސައްކަތު ގަޑީގެ ދެބައިކުޅަ އެއްބައި ހޭދަކުރާނީ އެކަމުގައެވެ.\nމިހާރު އަދާކުރާ ވަޒީފާ ވެސް މުހިންމެއް ނޫނެވެ. ކޮންމެ ދިވެހި ރައްޔިތެއްގެ ވެސް އެންމެ މުހިންމު ވާޖިބަކަށް މިއަދު ވާން ޖެހޭނީ ދިވެހިރާއްޖެއަށް ޤާނޫނާއި ޚިލާފަށް ވެރިވެގަނެގެން މިއުޅޭ މީހުންގެ ކިބައިން ރާއްޖެ ސަލާމަތްކުރުމެވެ!\nދިވެހި ޤައުމުގައި ޤަވާއިދާއި ޚިލާފަށް ތިބި ބަނަގާޅީންގެ ބާރު ސަރުކާރަށްވުރެ މާގަދަވެއްޖެއެވެ. އެކަމުގެ ހެއްކަކީ މަޖީދީމަގުގައި ސޭލް އަޅުވައިގެން ބަންގާޅީން ތިބުން ހުއްޓުވުމުގެ ނަމުގައި ސަރުކާރުން ކުޅުނު ޑްރާމާއަށްފަހު ސޭލްއަޅުވައިގެން ތިބޭ މީހުންގެ އަދަދު ގިނަވިކަމެވެ. ދިމާއަށް އެ ބުނަނީ ތިއަހެން ކުޅޭ ޑްރާމާއަކަށް އަހަރެމެންނެއް ނުސިހޭނެ ކަމަށެވެ. އަހަރެމެން އެތެރެވެ މިތިބީ އިމިގްރޭޝަނަށް ރިޝްވަތު ދީގެން ކަމަށާއި އަހަރެމެން ދެން ރާއްޖެއިން ނުބޭލޭނެ ކަމަށެވެ. މިހާރު ސޭލް އަޅުވައިގެން ތިބޭ އިތުރު މަރުކަޒެއްވެސް އުފެދިއްޖެއެވެ. އެއީ ހުޅުމާލޭ ރުއްގަނޑު ސަރަހައްދެވެ.\nއަޅުގަނޑުމެން މިތިބީ ރިޕޯޓްކުރަން އެކަންޏެއް ނޫނެވެ. މިމީސް މީހުން އަތުލައިގަތުމަށްފަހު ގުޅާނެ ނަމްބަރެއް ދެއްވާށެވެ! ބަލައި އަންނަންދެން އެމީހުންނާއި އެކު އަޅުގަނޑުމެން މަޑުކުރާނަމެވެ. މިކަން މިގޮތަށް ނުކޮށް ރާއްޖޭގައި ޤަވާއިދާއި ޚިލާފަށް މިތިބަ ދޮޅު ލައްކަ ބަންގާޅީންގެ ކިބައިން މި ޤައުމު ދެން ސަލާމަތެއް ނުކުރެވޭނެއެވެ.\nއެމީހުން ހުސްކުރުމަކީ މިސަރުކާރަކުންވެސް ކުރާނެ ކަމެއް ނޫނެވެ. ކުރީ ސަރުކާރުތައް ފަދައިން ދައްކާނީ ހަމަ ކޮންމެވެސް މޮޅުބަހަނާއެކެވެ. އިއްޒަތްތެރި ކޮންޓްރޯލަރއެވެ.! ރާއްޖޭގައި ޤަވާއިދާއި ކިޅާފަށް ދޮޅު ލައްކަ ބިދޭސީން ތިއަ ގެންގުޅުއްވަނީ ކޮން ޤާނޫނަކުން ހުއްދަ ލިބިވަޑައިގަންނަވާތީތޯއެވެ؟ ޤާނޫނަކީ ހަމނައެކަނި ދިވެހިންގެ މައްޗަށް ހިންގަން އޮތް އެއްޗަކީތޯއެވެ!\nއިއްޒަތްތެރި ކޮންޓްރޯލަރއެވެ! މިއީ ދޭ އިންޒާރެއް ނޫނެވެ! މުވައްޒިފުން މަދުވުމުގެ ސަބަބުން ނަމަވެސް މަނިކުފާނަށް މަނިކުފާނުގެ ވާޖިބު އަދާ ނުކުރެއްވޭތީ އެކަމުގައި މަނިކުފާނަށް އެހީތެރިވެދީ ޤަވާއިދާއި ޚިލާފަށް އުޅޭ ބިދޭސީން ހޯދައި އަދި އެމީހުން ލައްވައި މަސައްކަތް ކުރުވާ މީހުން ވެސް ހޯދައިގެން މަނިކުފާނާއި ހަމައަށް ގެންގޮސްދޭން ވަރަށް އަވަހަށް އަޅުގަނޑުމެން ހަރަކާތެއް ފަށަން ޤަޞްދު ކުރަމެވެ. އެކަމަށް އެއްބާރުލުން ދެއްވާނެ ކަމަށް ހީކުރަމެވެ!\nމަނިކުފާނު ތިއަ ކުރައްވާ ޓްވީޓުތަކުން ހީވަނީ މަނިކުފާނަށް ބައަކު ކަންކަން ރިޕޯޓް ނުކުރަނީ ކަމެވެ. ނަމަވެސް އަޅުގަނޑުމެންނަށް މިފެންނަނީ ރިޕޯޓް ކުރިނަމަވެސް ކުރެވޭ އެއްކަމެއް ނެތި ބަންގާޅީންގެ ބާރު ގަދަވަމުން އަންނަތަނެވެ. ކޮންމެ ނަމެއް ކިޔާ ބޭފުޅުކު ވެރިކަން ކުރެއްވި ނަމަވެސް އެއީ މައްސަލަ އެއް ނޫނެވެ. ރާއްޖޭގެ ޤާނޫނު އަސާސީން އެއްބައަށް އަމަލުކުރެއްވީމާ އަޅުގަނޑުމެންގެ ޙައްޤުތައް ކޮބައިތޯއެވެ! އަޅުގަނޑުމެންގެ ލޮބުވެތި މި ދިވެހި ޤައުމު އަޅުގަނޑުމެންގެ އަތުން ބީވެގެންދާތަން ބައި ހޭން ހަމަ އަޅުގަނޑުމެން ތިބެންވީތޯއެވެ!\n(މިއީ ޒުވާނުންކޮޅެއް ހިމެނޭ ޓީމަކުން މިއަދުނޫހާއި ހިއްޞާކުރި ޝުޢޫރުގެ މައްޗަށް ލިޔެފައިވާ ލިޔުމެކެވެ.)\nވެދުން ސަލާމަށްފަހު @hanafymv@ali20waheed\nމިކަންކަން ހައްލު ކޮށްގެން އެތައް ލައްކަ ޑޮލަރުގެ އާމްދަނީ ދިވެހިންނަށް ލިބޭނެކަމަށް ފެންނަ ވާހަކަ ޓުވީޓަކުން ބުނެލީމެވެ.\n— A. Shuau (@obofili) July 7, 2019


Microsoft Teams beynunkuraa meehun145 million ah | Mihaaru\nމައިކްރޮސޮފްޓް ޓީމްސް ބޭނުންކުރާ މީހުންގެ އަދަދު 145 މިލިއަނަށް\n29 އެޕްރީލް 2021 - 07:29\nވާޗުއަލް ހަރަކާތްތަކަށް މިހާރު މައިކްރޮސޮފްޓް ޓީމްސް ބޭނުންކުރާ މީހުންގެ އަދަދު ދުވާލެއްގެ މައްޗަށް 145 މިލިއަނަށް އަރާ ކަމަށް ބުނެފި އެވެ.\nމިކަން ހާމަކޮށް މައިކްރޮސޮފްޓްގެ ކޯޕަރޭޓް ވައިސް ޕްރެޒިޑެންޓް ޖެފް ޓެޕާ ވަނީ ކަސްޓަމަރުންނާއި ޕާޓްނަރުންނަށް ޝުކުރު އަދާކުރައްވައިފަ އެވެ.\nމައިކްރޮސޮފްޓް ޓީމްސް ބޭނުންކުރާ މީހުންގެ އަދަދު އިތުރުވާން ފެށީ މިދިޔަ އަހަރު ކުރިމަތިލާން ޖެހުނު ކޮވިޑް-19 ގެ ބަލިމަޑުކަމާ ގުޅިގެންނެވެ. އެގޮތުން ބަލިމަޑުކަމުގެ ކުރީކޮޅު ޓީމްސް ބޭނުންކުރާ މީހުންގެ އަދަދު 23 މިލިއަނުގައި އޮތުމަށް ފަހު، މަދު ހަފުތާތަކެއްގެ ތެރޭގައި އަދަދު 75 މިލިއަނަށް އިތުރުވެގެން ދިޔަ އެވެ. އޭގެ ފަހުން އެކި ފަހަރު މަތިން ޓީމްސްއާ ގުޅޭ މީހުން އިތުރުވެ އަދަދު މިހާރު 145 މިލިއަނަށް އެރީ އެވެ.\nމައިކްރޮސޮފްޓުން ބުނި ގޮތުގައި މިދިޔަ އަހަރުގެ އޮކްޓޯބަރުން ފެށިގެން މި އަހަރުގެ މިހާތަނަށް ޓީމްސް ބޭނުންކުރާ މީހުންގެ ނިސްބަތަށް 26 ޕަސަންޓްގެ ކުރިއެރުމެއް އައިސްފައިވެ އެވެ. އަދި ޓީމްސްގެ ޝައުގުވެރިކަން އިތުރުކޮށް ދިނުމުގެ ގޮތުން މިދިޔަ އަހަރުން ފެށިގެން އެކި ކަހަލަ ބަދަލުތައް ވެސް އެ ޕްލެޓްފޯމަށް ގެނެސްފައިވެ އެވެ.\nވާޗުއަލް ހަރަކާތްތަކަށް ހާއްސަ ޕްލެޓްފޯމްތަކުގެ ވާދަވެރިކަން ވެސް މިހާރު ވަރަށް ބޮޑެވެ. އެގޮތުން ޒޫމް އާއި ސްލެކް ފަދަ އެއްޗެހި ބޭނުންކުރާ މީހުން މިހާރު ވަރަށް ގިނަ އެވެ.\nނަމަވެސް އެހެން ޕްލެޓްފޯމްތައް ބޭނުންކުރާ ކުރާ މީހުންގެ އަދަދާ ބެހޭ ތަފުސީލުތަކެއް އެހާ އާންމުކޮށް ހާމައެއްނުކުރެ އެވެ. ޒޫމް އިން މިދިޔަ އަހަރުގެ ފަހުކޮޅު ބުނެފައިވާ ގޮތުގައި އެ ޕްލެޓްފޯމް ބޭނުންކުރާ މީހުންގެ އަދަދު 300 މިލިއަނަށް އަރަ އެވެ.\nއަދި ސްލެކުން އޭގެ ޑެއިލީ ޔޫޒަރުން ހާމަކުރަން ބޭނުމެއް ނުވެ އެވެ.\nމައިކްރޮސޮފްޓް ސޯޝަލް މީޑިއާ މޮބައިލް އެޕްލިކޭޝަންސް


Noorul-islam.NET :: އިސްލާމީ ނަޒަރަކުން ރައްޔިތުންގެ މަޖްލީހާއި ކައުންސިލް އިންތިޚާބުތަކުގައި އަންހެނުން ވާދަކުރުން\nއިސްލާމީ ނަޒަރަކުން ރައްޔިތުންގެ މަޖްލީހާއި ކައުންސިލް އިންތިޚާބުތަކުގައި އަންހެނުން ވާދަކުރުން\nالحمد لله الذي خلق الذكر والأنثى، والصلاة والسلام على إمام الأنبياء والمرسلين، سيدنا ونبينا محمد وعلى آله وأصحابه أجمعين ومن تبعهم بإحسان إلى يوم الدين، وبعد:\nމި މަޒްމޫނުގައި މި ބަޔާންކޮށްލަނީ މިޒަމާނުގައި ފާޅުވެގެން އުޅޭ ބައެއް ފިކުރީ މައްސަލަތަކުގެ ތެރެއިން އަންހެނުން އިންތިޚާބުތަކުގައި ވާދަކުރުމާމެދު ދީނުގައި އޮތް ބަޔާންކޮށް ދިނުމަށް އެދި އަޅުގަނޑަށް ހުށަހެޅުނު ސުވާލަކަށް އަޅުގަނޑުގަށް ދިރާސާކުރެވިފައިވާ މަޢްލޫމާތުގެ އަލީގައި ދެވިފައިވާ ޖަވާބެކެވެ.\nއަންހެނާއަކީ ފިރިހެނާ ފަދައިން ތަކުލީފްލިބިގެންވާ މުކައްލަފެކެވެ. ﷲ އަށް އަޅުކަން ކުރުމަށާއި، އެކަލާނގެ ދީން ޤާއިމުކުރުމަށާއި، ދީނުގެ ފަރްޟުވާޖިބުތައް އަދާކުރުމަށާއި، ޙަރާމްކަންތައްތަކުން ދުރުހެލިވެގަތުމަށް ފިރިހެނާގެ ކިބައިން އެދެވިގެންވާ ފަދައިން އަންހެނާގެ ކިބައިން ވެސް އެދެވިގެންވެއެވެ.\nޝަރުޢުގެ ޚިޠާބު އައިސްފައިވަނީ ހަމަ އެކަނި ފިރިހެނުންނަކަށް ނޫނެވެ. އަންހެނުންނަށް ވެސް މެއެވެ. ކީރިތި ޤުރްެއާނުގައި ވާރިދުވެގެންވާ ” އޭ މީސްތަކުންނޭވެ!” ނުވަތަ ” އޭ އީމާންވެއްޖެ މީސްތަކުންނޭވެ!” މި ގޮވާލުމުގެ ތެރެއަށް އަންހެނުންވެސް ވަދެއެވެ. މި ގޮވާލުންތަކަކީ ހަމަ އެކަނި ފިރިހެނުންނަށް އައިސްފައިވާ ގޮވާލުންތަކެއްނޫނެވެ.\nމި މަޒްމޫނުގައި ބަޔާކޮށްފައިވަނީ އަންނަނިވި ކަންކަމެވެ.\n- އިސްލާމްދީނުގައި އަންހެނުންގެ މަޤާމު\n- ކަންކަން ޙަރާމްކޮށް، ނުވަތަ ހުއްދަކުރުމުގެ ކުރީން ވިސްނަންޖެހޭ ކަންތައްތައް\n- ރައްޔިތުންގެ މަޖްލީހާއި ކައުންސިލް އިންތިޚާބުތަކުގައި އަންހެނުން ވާދަކުރުމަކީ ހުއްދަ ނޫންކަމެއްކަމުގައި ވިދާޅުވާ ބޭފުޅުންގެ ރައުޔުގެ މައްޗަށް ނަޒަރެއް\n- ނުބައިކަންކަމަށް މަގު ފަހިވާ ދޮރުތައް ބަނދުކުރުމުގެ މަފްހޫމު\n- އަންހެނުންނާއި އިސްވެރިކަމާއި އިސްމަސްއޫލިއްޔަތު\nއިސްލާމްދީނުގައި އަންހެނުންގެ މަޤާމު\nދުނިޔެ އާރަސްތުކުރުމާއި މުޖްތަމަޢާއި ޙަޟާރަތް ބިނާކުރުމުގައި އަންހެނުންގެ ދައުރެއް އޮވެގެން ނުވާނެކަމަށް ދެކެވޭ ވާހަކަތަކަކީ މާތްވެގެންވާ އިސްލާމްދީނުގެ އަޞްލު އުޞޫލުތަކާއި މުޅިން ތަޢާރަޟްވާ ވާހަކަތަކެކެވެ.\nޙަޤީޤަތަކަށް އެނބުރި ދާއިރު އަންހެނާއަށް ދިރިހުރުމުގެ ޙައްޤާއި އަނިޔާވެރިކަމުން މިނިވަންވެގަތުމުގެ ފުރްޞަތު ހޯދައިދީ، އޭނާ އަކީ މަތިވެރި އިންސާނެއްކަމުގައި ހަދައިދިނީ އިސްލާމްދީންކަން އެނގިފާޅުވެއެވެ. މާތްވެގެންވާ އިސްލާމްދީނުގެ ދަންމަރުގެ އަލިކަން ދުނިޔެއަށް ފާޅުވެގެންދިޔައީ ދުނިޔޭގެ ބޮޑެތި ހަޟާރްތަކުގައި އަންހެނާއަށް ނިކަމެތިކޮށް ހިތާފައިވާ ޖަހާލަތުގެ އަނދިރި ދުވަސްވަރެއްގައި ކަން ތާރީޚު ހެކިދެއެވެ. ޚާއްޞަކޮށް ޢަރަބިކަރައިގައި އަންހެނުންނަށް އަނިޔާވެރިވުން އޮތީ އިންތިހާ އަށް ފެތުރިފައެވެ. ﷲ ވަޙީކުރައްވާފައިވެއެވެ. (وَإِذَا بُشِّرَ أَحَدُهُمْ بِالأنْثَى ظَلَّ وَجْهُهُ مُسْوَدًّا وَهُوَ كَظِيمٌ (٥٨) يَتَوَارَى مِنَ الْقَوْمِ مِنْ سُوءِ مَا بُشِّرَ بِهِ أَيُمْسِكُهُ عَلَى هُونٍ أَمْ يَدُسُّهُ فِي التُّرَابِ أَلا سَاءَ مَا يَحْكُمُونَ ) (٥٩) النحل: ٥٨ – ٥٩ މާނައީ: ” އަދި އެއިން މީހަކަށް އަންހެން ދަރިއެއް ލިބިއްޖެކަމުގެ ޚަބަރުދެވިއްޖެ ނަމަ، އެމީހެއްގެ މޫނު އަނދިރިވެގެންދެއެވެ. އޭނާ އަށް އެކަމުގައި ހިތާމަ ލިބިގެންވާ ޙާލުގައެވެ. އެމީހާއަށް ދެވުނު ޚަބަރުގެ ނުބައިކަމުން މީސްތަކުންގެ ކިބައިން އޭނާ ނިވައިވެގަނެތެވެ. ނިކަމެތިކަން މަތީގައި އޭނާ އެކުއްޖާ ގެންގުޅޭނީ ބާވައެވެ؟ ނުވަތަ ފަސްގަނޑުގެ ތެރެއަށް އެކުއްޖާ ކޮށްޕާލާނީ ބާވައެވެ؟ ދަންނާށެވެ! އެއުރެންގެ ނިންމުން ހާދަހާވާ ނުބައިވެގެންވެއެވެ.”\nމިއީ ދުނިޔޭގައި ކަންހިނގަމުންދިޔަ އުޞޫލެވެ. އަންހެނުންގެ ޙައްޤުތައް ކީއްކުރަންތޯއެވެ؟ އަންހެނުންގެ ނަސްލުވެސް ނައްތާލަން މަސައްކަތްކުރީއެވެ. ބައެއް ޙަޟާރަތްތަކުގައި އަންހެނާ ދިރިހުއްޓާ އަލިފާނަށް ލައި އަންދަމުން ދިޔައެވެ. އޭނާ ބޭނުންކުރަމުން ދިޔައީ ޖިންސީ ޣަރީޒާ ފުއްދާ ވަސީލަތެއްގެ ގޮތުގައެވެ. މިގޮތުގައި އިންސާނިއްޔަތުވަނިކޮށް މަތިވެރި ﷲ އިޢުލާންކުރައްވަނީ އެންމެހައި އިންސާނުންނަކީ އިންސާނީ ވަންތަކަމުގައި ހަމަހަމަ ބައެއްކަމަށެވެ. ( يَا أَيُّهَا النَّاسُ إِنَّا خَلَقْنَاكُمْ مِنْ ذَكَرٍ وَأُنْثَى وَجَعَلْنَاكُمْ شُعُوبًا وَقَبَائِلَ لِتَعَارَفُوا إِنَّ أَكْرَمَكُمْ عِنْدَ اللَّهِ أَتْقَاكُمْ إِنَّ اللَّهَ عَلِيمٌ خَبِيرٌ (١٣) الحجرات:13 މާނައީ: ” އޭ މީސްތަކުންނޭވެ! ހަމަކަށަވަރުން ތިމަން ﷲ ތިޔަބައިމީހުން ހެއްދެވީ އާދަމްގެފާނާއި ޙައްވާގެފާނުގެ ކިބައިންނެވެ. އަދި ތިމަން ﷲ ތިޔަބައިމީހުން ތަފާތު ޤައުމުތަކަށާއި ޤަބީލާތަކަކަށް ލެއްވީ ތިޔަބައިމީހުން އެއްބަޔަކު އަނެއްބަޔަކަށް ތަޢާރަފުވުމަށްޓަކައެވެ. ހަމަކަށަވަރުން ތިޔަބައިމީހުންކުރެ ﷲ ގެ ޙަޟްރަތުގައި އެންމެ މާތްކަންބޮޑީ އެންމެ ތަޤުވާވެރިމީހާއެވެ. ހަމަކަށަވަރުން ﷲ އީ މޮޅަށް ދެނެވޮޑިގެންވާ ޚަބީރުވަންތަ ރަސްކަލާނގެއެވެ.”\nއަދި ހެޔޮ ޢަމަލުގެ މައިދާނުގައްޔާއި ޝަރީޢަތުގެ ކަނޑައަޅުއްވާފައިވާ ޢުޤޫބާތުގެ ކުރިމަތީގައި ވެސް އަންހެނުންނާއި ފިރިހެނުންގެ ދަރަޖައަކީ އެއްދަރަޖައެއްކަމެވެ. މި ޙަޤީޤަތްތައް ކަށަވަރުކުރައްވަމުން ﷲ ވަޙީކުރައްވާފައިވަނީ މިފަދަ އިންނެވެ. ( إِنَّ الْمُسْلِمِينَ وَالْمُسْلِمَاتِ وَالْمُؤْمِنِينَ وَالْمُؤْمِنَاتِ وَالْقَانِتِينَ وَالْقَانِتَاتِ وَالصَّادِقِينَ وَالصَّادِقَاتِ وَالصَّابِرِينَ وَالصَّابِرَاتِ وَالْخَاشِعِينَ وَالْخَاشِعَاتِ وَالْمُتَصَدِّقِينَ وَالْمُتَصَدِّقَاتِ وَالصَّائِمِينَ وَالصَّائِمَاتِ وَالْحَافِظِينَ فُرُوجَهُمْ وَالْحَافِظَاتِ وَالذَّاكِرِينَ اللَّهَ كَثِيرًا وَالذَّاكِرَاتِ أَعَدَّ اللَّهُ لَهُمْ مَغْفِرَةً وَأَجْرًا عَظِيمًا (٣٥) الأحزاب: ٣٥ މާނައީ: ” ހަމަކަށަވަރުން މުސްލިމު ފިރިހެނުންނާއި މުސްލިމު އަންހެނުންނާއި މުއުމިން ފިރިހެނުންނާއި މުއުމިން އަންހެނުންނާއި ކިޔަމަންތެރި އަޅުވެރި ފިރިހެނުންނާއި ކިޔަމަންތެރި އަޅުވެރި އަންހެނުންނާއި ތެދުވެރި ފިރިހެނުންނާއި ތެދުވެރި އަންހެނުންނާއި ކެއްތެރި ފިރިހެނުންނާއި ކެއްތެރި އަންހެނުންނާއި ބިރުވެތިވާ ފިރިހެންނުނާއި ބިރުވެތިވާ އަންހެނުންނާއި ޞަދަޤާތްދޭ ފިރިހެންނުންނާއި ޞަދަޤާތްދޭ އަންހެނުންނާއި ރޯދަހިފާ ފިރިހެނުންނާއި ރޯދަހިފާ އަންހެނުންނާއި އެއުރެންގެ ލަދުވެތި ގުނަން ރައްކާތެރިކުރާ ފިރިހެނުންނާއި އެއުރެންގެ ލަދުވެތި ގުނަން ރައްކާތެރިކުރާ އަންހެނުންނާއި ގިނަގިނައިން ﷲ ހަނދުމަކޮށް ޛިކުރުކުރާ ފިރިހެނުންނާއި ޛިކުރުކުރާ އަންހެނުންނާއި އެ އެންމެނަށްޓަކައި ﷲ ފާފަ ފުއްސެވުމާއި ބޮޑުވެގެންވާ ދަރުމަ ތައްޔާރުކުރެއްވިއެވެ.”\nއަދިވެސް ﷲ ވަހީކުރައްވާފައިވެއެވެ. ( مَنْ عَمِلَ صَالِحًا مِنْ ذَكَرٍ أَوْ أُنْثَى وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً وَلَنَجْزِيَنَّهُمْ أَجْرَهُمْ بِأَحْسَنِ مَا كَانُوا يَعْمَلُونَ (٩٧) النحل: ٩٧ މާނައީ: ” މުއުމިނަކު ކަމުގައިވާޙާލު ފިރިހެނުންގެ ތެރެއިން ވިޔަސް ނުވަތަ އަންހެނުންގެ ތެރެއިން ވިޔަސް ޞާލިޙު ޢަމަލެއްކޮށްފި މީހާ ދަންނާށެވެ! ފަހެ ހަމަކަށަވަރުން އެމީހަކަށް ރަނގަޅު ބާއްޖަވެރި ދިރިއުޅުމެއް ތިމަން ރަސްކަލާނގެ ދެއްވާހުށީމެވެ. އަދި ހަމަކަށަވަރުން އެއުރެން ޢަމަލުކޮށް އުޅުނު އެންމެހެޔޮ ގޮތުގައި ދަރުމައިން އެއުރެންނަށް ތިމަން ރަސްކަލާނގެ ޖަޒާ ދެއްވާހުށީމެވެ.”\nހެޔޮކަންކަމަށް އަމުރުކުރުމާއި ނުބައިކަންތައްތައް ނަހީކުރުމުގައި އަންހެނުންނާއި ފިރިހެނުންނަކީ އެއްބަޔަކު އަނެއްބައެއްގެ އެހީތެރީންކަމުގައި ކީރިތި ޤުރްއާނުގައި ބަޔާންވެގެންވެއެވެ.\nއަދި ހެޔޮލަފާ ޞާލިޙު މުޖުތަމަޢެއް ބިނާކުރުމުގައި ދެޖިންސުގެ މީހުން އަދާކޮށްފައިވަނީ އުޚުއްވަތްތެރި ދައުރެކެވެ. އެއި މިއާޔަތުގައި ބަޔާންކުރައްވާފައިވާ ފަދައިންނެވެ. ( وَالْمُؤْمِنُونَ وَالْمُؤْمِنَاتُ بَعْضُهُمْ أَوْلِيَاءُ بَعْضٍ يَأْمُرُونَ بِالْمَعْرُوفِ وَيَنْهَوْنَ عَنِ الْمُنْكَرِ وَيُقِيمُونَ الصَّلاةَ وَيُؤْتُونَ الزَّكَاةَ وَيُطِيعُونَ اللَّهَ وَرَسُولَهُ أُولَئِكَ سَيَرْحَمُهُمُ اللَّهُ إِنَّ اللَّهَ عَزِيزٌ حَكِيمٌ (٧١) التوبة: 71 މާނައީ: ” މުއުމިން ފިރިހެނުންނާއި މުއުމިން އަންހެނުންނީ އޭގެ އެއްބަޔަކު އަނެއްބައެއްގެ އެހީތެރިން ކަމުގައިވާ މީހުންނެވެ. އެބައިމީހުން ހެޔޮކަންތަކަށް އަމުރުކޮށް ނުބައިކަންތައް ނަހީކުރެއެވެ. އަދި އެބައިމީހުން ނަމާދު ޤާއިމު ކުރެއެވެ. ޒަކާތްދެއެވެ. އަދި ﷲ އާ އެކަލާނގެ ރަސޫލާއަށް ކިޔަމަންވެއެވެ. އެބައިމީހުންނަށް ﷲ ރަޙްމަތް ލައްވާ ހުއްޓެވެ ހަމަކަށަވަރުން ﷲއީ ޢިއްޒަތްތެރި ވަންތަ ޙަކީމު ވަންތަ ރަސްކަލާނގެ އެވެ.”\nމިއާޔަތްތަކުން ދޭހަކޮށްދޭ ގޮތުން މުޖްތަމަޢު ބިނާކުރުމުގައި އަންހެނާގެ ދައުރު ވަރަށް ފުޅަލެވެ. ދީނީ އިމުގެ ތެރެއިން، އިސްލާމީ އަޚްލާޤުގެ ތަރަހައިގެ ތެރޭގައި މަސައްކަތްކުރުން ޖާއިޒްވެގެންވެއެވެ. އާދެ! މާތް ރަސޫލާ ޞައްލަﷲ ޢަލައިހި ވަސައްލަމަގެ ދުވަސްވަރުގައި އަންހެނުން އަދާކޮށްފައިވަނީ ވަރަށް މަތިވެރި ދައުރެކެވެ. ކީރިތި ނަބިއްޔާގެ ދަޢުވަތަށް އެންމެ ފުރަތަމަ އިޖާބަ ދިނީ ޚަދީޖާ ރަޟިޔަﷲ ޢަންހާއެވެ. އިސްލާމްދީނަށްޓަކައި އެންމެ ފުރަތަމަ ޝަހީދުވެވަޑައިގަތީ ވެސް ސުމައްޔާ ރަޟިޔަﷲ ޢަންހާއެވެ. ބައެއް އަންހެނުން ބޭކަނބަލުން ކީރިތި ރަސޫލާ ޞައްލަﷲ ޢަލައިހި ވަސައްލަމަގެ ދުވަސްވަރުގައި އުޙުދު ހަނގުރާމައިގައްޔާއި، ޙުނައިންގެ ދުވަހުގައި ހަނގުރާމަ ވެސް ކުރެއްވިއެވެ. ޚާއްޞަ ގޮތުގައި އުޙުދުގެ ދުވަހުގައި ކީރިތި ރަސޫލާ ޞައްލަﷲ ޢަލައިހި ވަސައްލަގެ ދިފާޢުގައި ނުސައިބާ ބިންތި ކަޢުބު ހަނގުރާމަކުރައްވިކަން ތާރީޚުން ފެންނަން އެބައޮތެވެ. އަދި އަމީރުލްމުއުމިނީން އުޘްމާން ބިން ޢައްފާން ރަޟިޔަﷲ ޢަންހުގެ ދުވަސްވަރުގައި ކަނޑުގެ ހަނގުރާމަތަކުގައި ވެސް އަންހެނުން ބައިވެރިވެފައިވެއެވެ.\nއާދެ! ޙަދީޘް ޢިލްމުގައި އެންމެ ޞައްޙަކަން ބޮޑު ފޮތްކަމުގައިވާ އިމާމުލްބުޚާރީގެ ޞަޙީޙްގައި އަންހެނުން ހަނގުރާމަތަކުގައި ބައިވެރިވެލައްވާފައިވާ ވާހަކަތަކާއި ޙަދީޘްތައް ބަޔާންކުރެއްވުމަށްޓަކައި ވަކި ޚާއްޞަ ބާބެއް ގެންނަވާފައިވެއެވެ. އެބާބަށް ކިޔަނީ ( بابُ غَزْوُالنِّسَاءِ وَقِتَالِهِنَّ) – އަންހެނުން ހަނގުރާމަތަކަށް ދިއުމާއި ހަނގުރާމަކުރުމައިގައި ބައިވެރިވުމުގެ ވާހަކަ ބަޔާންކުރެވޭ ބާބު” އެވެ. އެބާބުގައި ކީރިތި ރަސޫލާ ޞައްލަﷲ ޢަލައިހި ވަސައްލަގެ ޙަޔާތްޕުޅުގައި ހަނގުރާމަތަކުގައި އަންހެނުން އަދާކޮށްފައިވާ މުހިންމު ދައުރާއި ކޮށްފައިވާ ކަންތައްތައް ބަޔާންކޮށްފައިވެއެވެ.\nއާދެ! ކީރިތި ޤުރްއާނުގެ ޙުކުމްތަކަށް ފުންކޮށް ނަޒަރު ހިންގައިފި ނަމަ، ފެނިގެން ދާނީ ދެޖިންސާމެދު އިންޞާފުވެރިވެފައިވާތަކެވެ. ފިޠްރީ ގޮތުން ހުރި ތަފާތެއްގެ މަތީން މެނުވީ ހަމަހަމަ ނޫން ގޮތެއް ކަނޑައަޅުއްވާފައި ނުވެއެވެ. އަންހެނާ އަށް ޚާއްޞަ ކަންކަމުގެ ތެރޭފައި ޙައިޟްއާއި، ނިފާސް، އަދި އިސްތިޙާޟާ، ބަލިވެއިނުން، ވިހެއުން، ގާތުން ކިރުދިނުން، ޙަޟާނަތު ފަދަ ކަންކަން ވެއެވެ. ފިރިހެންނާ އަކީ ޢާއިލާގެ ތެރޭގައި އިސްކަން ލިބިގެންވާ ފަރާތެވެ. އެއީ އޭނާ އަކީ ޢާއިލާ އަށް ޚަރަދު ބަރަދު ދީ އުޅޭ މީހާ ކަމުންނެވެ. ވާރުތަމުދަލުގައި ބައެއް ޙާލަތްތަކުގައި އެއްވަރު ވެފައިވެއެވެ. އަނެއްބައި ޙާލަތްތަކުގައި ފިރިހެނާއަށް ލިބޭބައި ގިނަވެފައި ވެއެވެ. މިކަމުގެ ފަހަތުގައި ފޮރުވިފައިވާ ޙަޤީޤަތަކީ ވަރަށް ސާފުކޮށް އެނގޭ އެއްޗެކެވެ. ފިރިހެނާގެ ތަކުލީފުތައް ބައެއް ފަހަރު އިތުރުވުމާއި ޚަރަދުކުރަންޖެހޭ ފަރާތްތައް ގިނަކަމެކެވެ. އަދި މަދަނީ މައްސަލަތަކުގައި ފިރިހެނެއްގެ ބަދަލުގައި ދެ އަންހެނުންގެ ހެކި ބަސް ޤަބޫލު ކުރެވޭ އިރުމެ، ވިހެއުމާއި، ގާތުން ކިރު ދިނުން ފަދަ ކަންކަމުގައި ދިމާވާ މައްސަލަތަކުގައި އެންމެ އަންހެނެއްގެ ހެކި ބަސް ޝަރީޢަތުގައި ފުދެއެވެ.\nވިސްނާލުން ހުރި ކަންތައްތައް\nހ. ޝަރީޢަތުގައި ކަމެއް ޙަރާމްކުރާއިރު އެކަމެއް ބިނާވާންޖެހޭނީ ޞަރީޙު އަދި އޭގެ ޞައްޙަ ކަމާމެދު ޚިލާފެއް ނެތް އަޞްލުތަކުގެ މައްޗަށެވެ. ޟަޢީފް ޙަދީޘްތަކުން ދަލީލު ނަގައިގެން، ނުވަތަ ބައެއް އިސްލާމީ ޤައުމުގެތަކުގެ ޘަޤާފަތާއި ޢާދަކާދަތަކުން ދަލީލު ނަގައިގެން ދީނުގެ ކަންތައްތައް ޙަރާމް ނުކުރެވޭނެއެވެ. އެހެންޤައުމުތަކުގެ ޢާދަކާދަތަކާއި ޢަމަލުކުރަމުން އަންނަ އުޞޫލުތަކާއި އިޖްތިމާޢީ، ސިޔާސީ ކަންތައްތައް ތަރުތީބުކުރެވިފައިވާ ގޮތްތަކާމެދު ރިޢާޔަތް ނުކުރައްވައި ވަކި ޤައުމެއްގެ ދަންނަބޭކަލުން އެބޭކަލުންގެ ޤައުމަށް ފެތޭގޮތައް ދެއްވާފައި ހުންނަ ފަތުވާތައް އެހެން ޤައުމުތަކަށް އިމްޕޯޓްކުރުމަކީ އުންމަތުގެ މަޞްލަޙަތު ހުރިކަމެއް ކަމުގައި ނުދެކެމެވެ. ފަތުވާއަކީ ކޮންމެވެސް ޙާލަތަކަށް، ނުވަތަ މީހަކަށް ދިމާވާ ކަމަކާ ގުޅިގެން ދެވޭ އެއްޗެކެވެ. ޙުދޫދާއި ޤިޞާޞް ނޫންކަންކަމުގައި ފަތުވާތަކަކީ ތަނާއި ޙާލަތާއި، މީސްތަކުންގެ ޢުރްފު ރިޢާޔަތްކުރެވިގެން ބަދަލު އަންނަ އެއްޗެކެވެ. ޙުދޫދު ޤިޞާޞް ފަދަ މައްސަލަތަކުގައި ވެސް ބައެއް ފަހު ޙައްދުޤާއިމު ކުރުން ލަސްކުރެވެއެވެ. ނުަވަތަ ޝުބުހައެއް މެދުވެރިވެގެން، ނުވަތަ އެނޫންވެސް ޝަރުޢީ ގޮތުން ޤަބޫލުކުރެވޭ މުޢްތަބަރު ޢުޛުރެއް އޮވެއްޖެ ނަމަ ތަންފީޒު ނުކުރެވެއެވެ. މިހެންކަމުން ޢަޤީދާއާއި، ޙުދޫދާއި ޤިޞާޞް ފަދަ ޝަރީޢަތުގައި ހުރި ދުވަހަކު ވެސް އަަޞްލަށް ބަދަލެއް ނާންނާނެ ސާބިތު ކަންކަމާއި އެނޫން ކަންތައްތައް އެނގެން އެބަޖެއެވެ.\nށ. މިއަދު އަޅުގަނޑުމެންނަށް ފެނިފައިވަނީ އަންހެނުންނާ މެދު ޝަރީޢަތުގައި އައިސްފައިވާ ބައެއް ޙަދީޘްތައް ނުބައިކޮށް ތަރުޖަމާކުރެވޭ މަންޒަރެވެ. މުޖްތަމަޢާއި އަންހެނާ އެކަހެރިކުރުވުމަށް ބައެއް މީހުން މަސައްކަތްކުރަމުންދާ މަންޒަރެވެ. އެންމެ ކުޑަމިނުން މިސްކިތައް ވެސް ފޮނުވުން ހުއްދަ ނުވާ ދަރަޖަ އަށް ކަންތައްތައް ބައެއް މީހުންނަށް ވިސްނެއެވެ. ނަމާދުކުރުމަށް އަންހެނާ އަށް އެންމެ ހެޔޮކަންބޮޑީ އޭނާގެ ގެ ކަމުގައި ވިޔަސް، އޭނާ މިސްކިތައް ދާން ބޭނުން ނަމަ އެކަން މަނާނުކުރުމަށް ކީރިތި ރަސޫލާ ޞައްލަﷲ ޢަލައިހި ވަސައްލަމަ އަންގަވާފައި ވެއެވެ. އަދި ހަމަ އެހެންމެ ޤަބުރުސްތާނަށް ވެސް ޒިޔާރަތް ނުކުރެވޭނެ ކަމަށް ބައެއް މީހުން ބުނާއިރު އަޞްލު ޙަޤީޤަތަކީ އެއީއެއްނޫނެވެ. އަންހެނުންނަށް ޤަބުރުސްތާނަށް ޒިޔާރަތްކުރުމަކީ ވެސް ހުއްދަކަމެކެވެ. ބައެއް މީހުން އަންހެނާއާ ގުޅުން ހުރި އެންމެހާ ކަންކަން ބިނާކުރަނީ ސައްދުޛަރީޢާގެ އަޞްލުގެ މައްޗަށެވެ. ފަސާދައަށް ބިރުން ބަންދު ކުރަންޖެހޭ ދޮރުތައް ބަންދުކުރުމާއެކު، ފަސާދައަށް ބިރުން ހުޅުވާލަން ޖެހޭ ދޮރުތައް ހުޅުވާވެސް ލެވެންޖެހޭނެއެވެ. އުޞޫލުލްފިޤުގެ ޤަވާޢިދުތައް ތަންދޭ މަގަކީ އެއީއެވެ.\nނ. ޢަލްމާނީ ސެކިއުލަރ ފަރާތްތަކުން އަންހެނުންގެ ޙައްޤުތަކުގެ ނަމުގައި އަންހެނާ އޭނާގެ ކަރާމަތުން ވަނީ ނެރެފައެވެ. އަނެއްބަޔަކު އަންހެނާ އަށް ރައްކާތެރިކަން ދިނުމުގެ ނަމުގައި ގޭގައި ބަންދުކުރުމަކީ ދީނުގައި އައިސްފައިވާ ގޮތެއްނޫނެވެ. އިޚްތިޔާރުކުރެވެންވީ މީގެ މެދުމިންކަމުގެ މަގެކެވެ.\nރައްޔިތުންގެ މަޖްލީހަށާއި ކައުންސިލްތަކުގެ އިންތިޚާބުތަކުގައި އަންހެނުން ވާދަކުރުމަކީ ހުއްދަނޫންކަމެއްކަމަށް ވިދާޅުވާ ބޭފުޅުންގެ ދަލީލުތަކުގެ މައްޗަށް ނަޒަރެއް\nއަންހެނުން ރައްޔިތުންގެ މަޖްލީހަށާއި، ކައުންސިލްތަކަށް ކުރިމަތިލުން ހުއްދަ ނޫންކަމަށް ބައެއް ބޭފުޅުން ވިދާޅުވެ ބައެއް ދަލީލުތައް ނަންގަވައެވެ. އެ ދަލީލުތަކަށް މިފުރްޞަތުގައި އަލި އަޅުވާލެވޭތޯ ބަލާނަމެވެ.\nހ. އަންހެނުން ފިރިހެނުންނާއެކު އިޖްތިމާޢީ ކަންކަމާއި ސިޔާސީ ކަންކަމުގައި ބައިވެރިވުން ހުއްދަނޫންކަމަށް ދަލީލުކުރައްވާ ބޭފުޅުން ގެންނަވާ އެއްދަލީލަކީ އަލްއަޙްޒާބު ސޫރަތުގައި ކީރިތި ރަސޫލާ ޞައްލަﷲ ޢަލައިހި ވަސައްލަމަަގެ އަނބިއަނބިކަނބަލުންނާއި މުޚާޠަބްކުރައްވައި ﷲ ވަޙީކުރައްވާފައިވާ އަންނަނި އާޔަތްތަކެވެ. وَمَن يَقْنُتْ مِنكُنَّ لِلَّـهِ وَرَسُولِهِ وَتَعْمَلْ صَالِحًا نُّؤْتِهَا أَجْرَهَا مَرَّتَيْنِ وَأَعْتَدْنَا لَهَا رِزْقًا كَرِيمًا ﴿٣١﴾ يَا نِسَاءَ النَّبِيِّ لَسْتُنَّ كَأَحَدٍ مِّنَ النِّسَاءِ ۚ إِنِ اتَّقَيْتُنَّ فَلَا تَخْضَعْنَ بِالْقَوْلِ فَيَطْمَعَ الَّذِي فِي قَلْبِهِ مَرَضٌ وَقُلْنَ قَوْلًا مَّعْرُوفًا ﴿٣٢﴾ وَقَرْنَ فِي بُيُوتِكُنَّ وَلَا تَبَرَّجْنَ تَبَرُّجَ الْجَاهِلِيَّةِ الْأُولَىٰ ۖ وَأَقِمْنَ الصَّلَاةَ وَآتِينَ الزَّكَاةَ وَأَطِعْنَ اللَّـهَ وَرَسُولَهُ ۚ إِنَّمَا يُرِيدُ اللَّـهُ لِيُذْهِبَ عَنكُمُ الرِّجْسَ أَهْلَ الْبَيْتِ وَيُطَهِّرَكُمْ تَطْهِيرًا ﴿٣٣﴾ وَاذْكُرْنَ مَا يُتْلَىٰ فِي بُيُوتِكُنَّ مِنْ آيَاتِ اللَّـهِ وَالْحِكْمَةِ ۚ إِنَّ اللَّـهَ كَانَ لَطِيفًا خَبِيرًا ﴿٣٤﴾ الأحزاب: 31- 34، މާނައީ: ” އަދި ތިޔަކަނބަލުންގެ ތެރެއިން اللَّه އަށާއި، އެކަލާނގެ رسول އާއަށް ކިޔަމަންތެރިވެ صالح عمل ކުރާ މީހަކަށް، އެމީހާގެ ދަރުމަ، ތިމަންރަސްކަލާނގެ ދެގުނަޔަށް ދެއްވާހުށީމެވެ. އަދި ތިމަންރަސްކަލާނގެ އެމީހަކަށްޓަކައި (ސުވަރުގޭގައި) ދީލަތި ދެއްވުމެއް ތައްޔާރު ކުރެއްވީމެވެ. އޭ ނަބިއްޔާގެ އަނބިއަނބިކަނބަލުންނޭވެ! ތިޔަކަނބަލުން (އެހެން) އަންހެނުންގެ ތެރެއިން އެކަކާވެސް އެއްފަދަ ބަޔަކު ކަމުގައި ނުވަމުއެވެ. ތިޔަކަނބަލުން (اللَّه އަށް) تقوى ވެރިވެއްޖެނަމައެވެ. ފަހެ، ތިޔަކަނބަލުން ލޫޅާފަތި އަޑަކުން ވާހަކަ ނުދައްކާށެވެ! (އެއީ) ހިތުގެތެރޭގައި (نفاق ގެ) ބަލިމަޑުކަމެއްހުރި މީހަކު ދަހިވެތިވެދާނެތީއެވެ. އަދި ތިޔަކަނބަލުން ރަނގަޅު ބަހުން ބަސްބުނާށެވެ! އަދި ތިޔަކަނބަލުން، ތިޔަކަނބަލުންގެ ގެތަކުގައި ތިބޭށެވެ! އިހުގެ ޖާހިލީ ޒަމާނުގެ ޒީނަތުން ތިޔަކަނބަލުން ޒީނަތްތެރި ނުވާހުށިކަމެވެ! އަދި ތިޔަކަނބަލުން ނަމާދު قائم ކުރާށެވެ! އަދި ތިޔަކަނބަލުން زكاة ދޭށެވެ! އަދި اللَّه އާއި، އެކަލާނގެ رسول އާއަށް ތިޔަކަނބަލުން ކިޔަމަންވާށެވެ! އޭ أهل بيت ންނޭވެ! اللَّه އިރާދަކުރައްވާކަން ކަށަވަރީ، ތިޔަބައިމީހުންގެ ކިބައިން ފާފަތައް ދުރުކުރައްވައި، ފުރިހަމަ طاهر ކުރެއްވުމަކުން ތިޔަބައިމީހުން طاهر ކުރެއްވުމަށެވެ. އަދި ތިޔަކަނބަލުންގެ ގެތަކުގައި اللَّه ގެ آية ތަކާއި، حكمة ގެ ތެރެއިން ކިޔެވޭ ތަކެތި ތިޔަކަނބަލުން ހަނދުމަކުރާށެވެ! ހަމަކަށަވަރުން، اللَّه އީ، އޯގާވަންތަކަން ބޮޑު، މޮޅަށް ދެނެވޮޑިގެންވާ ރަސްކަލާނގެ ކަމުގައިވެއެވެ.\nއާދެ! މިއާޔަތްތަކަކީ ކީރިތި ރަސޫލާ ޞައްލަﷲ ޢަލައިހި ވަސައްލަގެ އަނބިއަނބިކަނބަލުންނަށް ޚާއްޞަ އާޔަތްތަކެއް ކަމުގައި ވަރަށް ގިނަ ދަންނަބޭކަލުން ވިދާޅުވެއެވެ. އެހެންނަމަވެސް މިއިން ނަމޫނާ ލިބިގަތުމަކީ މުއުމިން އަންހެނުންނަށް މަތިވެރި ޘަވާބާއި ދަރުމަލިބިގެންވާ ކަމެކެވެ. މާތް ނަބިއްޔާ ޞައްލަﷲ ޢަލައިހި ވަސައްލަމަގެ އަނބިއަނބިކަބަލުންނާއި އެނޫން އަންހެނުން ތަފާތުވެގެން ވާކަމަށް މިއާޔަތްތަކުން ވެސް ދޭހަވެއެވެ. މިއީ ޤުރްއާނުގެ ނައްޞުން އެނގެން އޮތް ކަމެކެވެ. އެކަނބަކުން ކުރައްވާ ކޮންމެ ހެޔޮކަމެއްގެ ހެޔޮޖަޒާ އެތައް ގުނައަށް އިތުރުކުރައްވައެވެ. އަދި ކުރެވޭ ފާފައެއްގެ ޢިޤާބު ބޮޑުކުރައްވާނޭ ކަމުގައި އިންޒާރު ވެސް ދެއްވާފައިވެއެވެ. މިއާޔަތުގައި އެގޮތައް އަމުރުކުރެވިގެންވާ ޙާލު، މަޞްލަޙަތުގެ ދަށުން އުންމުލްމުއުމިނީން ޢާއިޝާ ރަޟިއްޔަﷲ ޢަންހާ ވަނީ ނިކުމެވަޑައިގެންފައެވެ. ޖަމަލު ހަނގުރާމައިގައްޔާއި އެނޫން ކަންކަމުގައި މެއެވެ. ޢުޘްމާންގެފާނުގެ ލޭގެ މައްސަލައިގައި ޤިޞާޞް ގެ މައްސަލައިގައެވެ. އެއީ އެކަމަނާގެ އިޖްތިހާދީ ނިންމުމެއްކަމުގައި ވިޔަސް އެކަމަނާ ރިޢާޔަތްކުރައްވާ މަޞްލަޙަތުގެ ދަށުން ނިކުމެވަޑައިގެންނެވީއެވެ.\nށ. މިއަދު އަޅުގަނޑުމެންނަށް މިފެންނަނީ އަންހެނާ ތަޢްލީމު ހޯދުމަށް ވެސް ބޭރަށް ނިކުމެފައިވާ މަންޒަރެވެ. ފަރުވާ ހޯދުމަށް ހޮސްޕިޓަލަށް ގޮސްފައިވާ މަންޒަރެވެ. ފަރުވާ ދިނުމަށާއި، ޚިދުމަތް ދިނުމަށާއި މުޖްތަމަޢު ބިނާކުރުމުގައި ބައިވެރިވެފައިވާ މަންޒަރެވެ. މިކަމުން ދޭހަވަނީ ޝަރުޠުތަކަކާއެކު، އަޚްލާޤީ ހަމަތަކުގެ މަތީން ގެއިން ބޭރުގައި ޙަރަކާތްތެރިވުމަކީ ޖާއިޒްވެގެންވާ ކަމެއްކަމެވެ.\nނ. މިއަދު މުޖްތަމަޢުގެ ކަންތައްތައް ތަރުތީބުކުރެވިފައިވާ ގޮތުން މުސްލިމު ހެޔޮލަފާ އަންހެނުން އިންތިޚާބުތަކުގައި ވާދަކުރަން އެބަޖެހެއެވެ. އެހެނީ މުޖްތަމަޢުގެ އަންހެނުންގެ ކަންތައްތަކުގައި އަޑު އުފުލުމަށް ޢާއްމުކޮށް ޢަލްމާނީ އެއްވެސް އަޚްލާޤެއް ނެތް ފާސިޤު އަންހެނުންތަކެއް ނިކުތުމުގެ ބަދަލުގައި ހެޔޮލަފާ އަންހެނުންގެ ބަޔަކު ނިކުމެ، އަންހެނުންގެ ފަރާތުން ވަކާލާތުކޮށްފި ނަމަ އަންހެނުންނަށާއި މުޅި މުޖްތަމަޢަށާއި ދީނަށް އޭގެ މަންފާ ވަރަށް ބޮޑުވާނެއެވެ. މިއަދު ޢާއްމުކޮށް މިފެންނަ މަންޒަރުން އަޅުގަނޑުމެންނަށް މިދަނީ ޙަޤީޤަތް ހާމަވަމުންނެވެ.\nރ. އަންހެނާ ގޭގައި ބަންދުކޮށްފައި ބެއިންދުމަކީ އިސްލާމްދީނުގައި އޮތް ގޮތެއްނޫނެވެ. ގޭގައި ތިބޭށޭ އައިސްފައިވާ ބަސްފުޅުގެ މުރާދަކީ ފަހަރެއްގައި ވެސް އަންހެނުން މުޖްތަމަޢު ބިނާކުރުމުގައި ބައިވެރި ނުވާށޭ އެއްނޫނެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަގެ ދުވަސްވަރުގައި އަންހެނުން ވަނީ ބައިޢަތުގައި ވެސް ބައިވެރިވެފައެވެ. އަންހެނުންގެ ބައިޢަތާމެދު ﷲ ބަޔާންކުރައްވާފައިވެއެވެ. ( يَا أَيُّهَا النَّبِيُّ إِذَا جَاءَكَ الْمُؤْمِنَاتُ يُبَايِعْنَكَ عَلَىٰ أَن لَّا يُشْرِكْنَ بِاللَّـهِ شَيْئًا وَلَا يَسْرِقْنَ وَلَا يَزْنِينَ وَلَا يَقْتُلْنَ أَوْلَادَهُنَّ وَلَا يَأْتِينَ بِبُهْتَانٍ يَفْتَرِينَهُ بَيْنَ أَيْدِيهِنَّ وَأَرْجُلِهِنَّ وَلَا يَعْصِينَكَ فِي مَعْرُوفٍ ۙ فَبَايِعْهُنَّ وَاسْتَغْفِرْ لَهُنَّ اللَّـهَ ۖ إِنَّ اللَّـهَ غَفُورٌ رَّحِيمٌ ﴿١٢﴾ الممتحنة:12 މާނައީ: ” އޭ ނަބިއްޔާއެވެ! إيمان ވެގެންވާ އަންހެނުން ކަލޭގެފާނުގެ އަރިހަށް بيعة ހިފުމަށް އަންނަހިނދު، އެކަނބަލުން اللًّه އާ އެއްވެސް އެއްޗެއް شريك ނުކުޅައުމަށާއި، އެކަނބަލުން ވައްކަން ނުކުޅައުމަށާއި، އެކަނބަލުން ޒިނޭ ނުކުޅައުމަށާއި، އެކަނބަލުންގެ ދަރިން ނުމެރުމަށާއި، އަދި އެކަނބަލުންގެ އަތްތަކާއި ފައިތަކާ ދެމެދަށް بهتان ދޮގު ވާހަކައެއް ހަދައިގެން ނުގެނައުމަށާއި (އެބަހީ: ނަހަލާލު ކުދިން حلال ކުދިން ކަމުގައި ނުހެދުމަށާއި) އަދި އެއްވެސް ހެޔޮކަމެއްގައި ކަލޭގެފާނަށް އެކަނބަލުން އުރެދިނުގަތުމަށް، ފަހެ، ކަލޭގެފާނު އެކަނބަލުންނާ بيعة ހިއްޕަވާށެވެ! އަދި އެކަނބަލުންނަށް ފާފަފުއްސެވުންއެދި ކަލޭގެފާނު اللَّه އަށް ދަންނަވާށެވެ! ހަމަކަށަވަރުން، اللَّه އީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\nސައްދުއްޛަރީޢާ ( ނުބައިކަންކަމަށް މަގުފަހިވާ ދޮރުތައް ބަނދުކުރުން)\nއަންހެނުން އިންތިޚާބުތަކުގައި ބައިވެރިވުން ހުއްދަނުކުރައްވާ ބޭފުޅުން ބުރަވެވަޑައިގަންނަވާ އެއް އަޞްލަކީ ސައްދުއްޛަރީޢާގެ އަޞްލެވެ. މުރާދަކީ، ނުބައިކަންތައްތަކަށް މަގުފަހިކުރާ ކަންތައްތަކުގެ ދޮރުތަށް ބަންދުކުރުމެވެ. އެބޭފުޅުން ވިދާޅުވަނީ އަންހެނާ އެގޮތައް މުޖްތަމަށް ނިކުމެއްޖެ ނަމަ އިޚްތިލާޠުވެ ފިރިހެނުންނާއެއްވެ ފިތުނަ ފަސާދަ އުފެދިގެން އަންހެނާގެ ކަރާމަތް ގެއްލިގެން ހިނގައިދާނެކަމުގައެވެ. އާދެ! ދަންނަބޭކަލުން ވިދާޅުވާ ގޮތުން ސައްދުއްޛަރީޢާގައި މާބޮޑަށް ހިފައި މުބާލަޣާ ކުރުމަކީ ވެސް އެދެވިގެންވާ ކަމެއްނޫނެވެ. ފަސާދައަށް މަގުފަހިކުރާ ދޮރުތައް ބަނދުކުރުމަށް ހިފާ ގޮތައް މަޞްލަޙަތަށް މަގު ފަހިކުރާ ދޮރުތައް ހުޅުވުމަށް ވެސް ދަންބޭކަލުން ބަޔާންކުރައްވައެވެ.\nއާދެ! މިޒަމާނުގެ ކަންތައްތައް ތަރުތީބު ކުރެވިފައިވާ ގޮތުން އިސްލާމީ ޙުދޫދުގެ ތެރޭގައި އަންހެނުން މަޝްވަރާ މަޖްލިސްތަކުގައި ބައިވެރިވެ އެކަނބަލުންނަށް ފެންނަ އެއްޗެއް ފޯރުކޮށް ދިނުމަކީ މިއަދު ވަރަށް ބޮޑު މަޞްލަޙަތެއް އެކަމުގައި އޮތްކަމެކެވެ. މިޒަމާނުގައި އަންހެނާ ގޭގައި އިންދައި އޭނާއަށް ގުޅާފައި ކަމަނާއަށް ފެންނަނީ ކޮންގޮތެއްތޯ އެހުމަކީ މުސްތަޙީލު ކަމެކެވެ. އޭނާ އަށް އޮތީ އޭނާ އަށް ފެންނަ ރައުޔެއް ފޯރުކޮށް ދިނުމަށްޓަކައި ރައްޔިތުންގެ މަޖްލީހާއި ކައުންސިލްތަކަށް ވާޞިލްވުމެވެ. އަންހެނަކު އަންހެނުންގެ ފަރާތުން ވަކާލާތުކޮށް އެކަނބަކުންގެ ޝުޢޫރުތައް ހާމަކޮށް، ދައުލަތުގެ ފަރާތުން ނަނގާ ޤަރާރުގައި އެކަނބަލުންގެ ޙިއްޞާ ކުރުމެވެ. އަދި އަންހެނުންގެ ލީޑަރޝިޕް ޢަލްމާނީ އަންހެނުންނަށް ދޫކޮށްނުލައި އިސްލާމްދީން ދެކެ ލޯބިވާ މުސްލިމު ހެޔޮލަފާ އަންހެނުން މި ފަދަ ކަންކަމުގައި ކުރިޔަށް ނިކުމެ ބަސްބުނުމަކީ ވަރަށް މުހިންމު ކަމެއްކަމުގައި ދެކެމެވެ. ކުރީގެ ޤަރުނުތަކުގައި މަޝްވަރާގެ މަޖްލިސްތަކަށް އަންހެނުން ޙާޟިރުވެފައި ނެތުން، އެއީ އެކަން ޙަރާމްކުރުމަށް އޮތް ދަލީލެއްނޫނެވެ.\nއަންހެނުންނާއި އިސްވެރިކަމާއި އިސް މަސްއޫލިއްޔަތު\nއަންހެނުން ރައްޔިތުންގެ މަޖްލީހާއި އެނޫން ކައުންސިލްތަކަށް ކުރިމަތިލުމަކީ ހުއްދަ ނޫންކަމެއް ކަމުގައި ވިދާޅުވާ ބޭފުޅުން ނަންގަވާ އަނެއް ދަލީލަކީ އެފަދަ މަޤާމުތަކަކީ ” އެންމެ އިސް ވެރިކަމާއި މަސްއޫލިއްޔަތު ” ގެ ތެރޭގައި ހިމެނޭ ކަމެއް ކަމުން އަންހެނުން އެފަދަ މަޤާމުތަކަށް ކުރިމަތިލުމާއި ހޮވުން ހުއްދަވެގެން ނުވާކަމުގައެވެ. ނަމަވެސް ދަންނަވަން އޮތީ:\nހ. ރައްޔިތުންގެ މަޖްލީހުގައި ނުވަތަ ކައުންސިލްތަކުގައި ތިބެނީ އަންހެނުންގެ ތެރެއިން މަދު ބައެކެވެ. ހުރިހާ ކަމެއް އެމީހުން ބޭނުން ގޮތަކަށް ނިމިގެން ނުދާނެއެވެ. އެމީހުންވެސް ހުށަހަޅާނީ އެމީހުންނަށް ފެންނަ ހެޔޮ ލަފައެކެވެ. އެމީހުން އެތަނުގައި ތިބުމަކީ ފިރިހެނުންގެ މައްޗަށް އެމީހުން އިސްވެގެންވާ ކަމުގެ ހެއްކެއްނޫނެވެ. އަދި އެއީ ޙަރާމްކުރެވިގެންވާ އިޚްޠިލާޠެއްކަމުގައި ވެސް ނުމެވެއެވެ. ދީނުގައި ޙަރާމްވެގެންވަނީ ޚަލްވަތެވެ. ޙަރާމްކަމެއްގައި ހިލޭ މީހުން އެކަހެރިވުމެވެ. މިހެންކަމުން އިސްލާމީ މިންގަނޑަށް ފެތޭ ފޭރާމެއްގައި އަޚްލާޤީ ހަމަތަކުންގެ މަތީން އަންހެނުން އެފަދަ މަޖްލިސްތަކުގައި ބައިވުމަކީ ޖާއިޒްކަމެކެވެ.\nށ. އަންހެނުންގެ މައްޗަށް ފިރިހެނުންނަށް ޤިވާތު ނުވަތަ އިސްކަން ލިބިގެންވާ ކަމަށް ބަޔާންކުރާ އާޔަތުގައި އެބަޔާންކުރަނީ ޢާއިލާގެ ތެރޭގައި އޮންނަ ކަންތައްތަކެއްގެ ވާހަކައެވެ. ރައްޔިތުންގެ މަޖްލިސް ނުވަތަ ކައުންސިލްތައް ފަދަ މަޖްލިސްތަކުގައި އަންހެނުން ތިބުމަކީ އެ ޤިވާމަތު ގެއްލިގެންދާ ކަމެއްނޫންވެ. މަޝްވަރާ ދިނުމަކީ ޤިވާމަތު ގެއްލޭ ކަމެއްނޫނެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ވެސް ވަނީ އަންހެނުންގެ މަޝްވަރާ ޤަބޫލުކުރައްވާފައެވެ. މިކަން ސިޔަރަތާއި އިސްލާމީ ތާޜީޚުން ފެންނަން އެބައޮތެވެ.\nނ. އެބައެއްގެ އަމުރު މަޢްރޫފު ހިންގުން އަންހެނަކާ ޙަވާލު ކޮށްފި ބަޔަކަށް ކާމިޔާބު ނުލިބޭނޭ ކަމަށް ވާރިދުވެފައިވާ ޙަދީޘަކީ ޝައްކެއްނެތް ގޮތުގައި ޞައްޙަ ޙަދީޘެކެވެ. ނަމަވެސް އެ ޙަދީޘްގައި ދަންނަބޭކަލުން ވިދާޅުވާ މާނައާމެދު ވެސް ވިސްނަންޖެހޭނެއެވެ. ދަންނަބޭކަލުން އެ ޙަދީޘްގެ މުރާދުގައި ބަޔާންކުރަނީ އެއީ ދައުލަތުގެ އެންމެ އިސް ވެރިކަން ކަމުގައެވެ. ނުވަތަ މުޅި އުންމަތުގެ ޚިލާފަތުގެ ވެރިކަން ކަމުގައެވެ. އެހެން ޢިބާރާތަކުން ދަންނަވަނީ ނަމަ ވިލާޔަތުލް ޢާއްމާއެވެ. ނުވަތަ އެމާނައިގައި ހިމެނޭ ކަންކަމެވެ. ރައްޔިތުންގެ މަޖްލީހުގައި މެންބަރުންގެ ގޮތުގައި ނުވަތަ ކައުންސިލްތަކުގައި ތިބުމަކީ ޢާއްމުވެރިކަމެއް ނޫންކަމުގައި ފަހުގެ ދަންނަބޭކަލުން ވިދާޅުވެއެވެ. އޭގެ ތެރޭގައި ޑޮކްޓަރ ޔޫސުފުލްޤަރަޟާވީ ވެސް ހިމެނިވަޑައިގަންނަވައެވެ. ޢާއްމުވެރިކަމާއި، އަދި ސަލަފުންގެ ގިނަ ދަންނަބޭކަލުންގެ ނަޒަރުގައި ވިލާޔަތުލްޢާއްމާގެ ތެރޭގައި ހިމެނޭ ޤާޟީކަން ފަދަ ކަންކަން ފިޔަވައި، މުފްތީ އަކަށް ވުމާއި، ޢިލްމުވެރިޔަކަށް ވުމާއި، މުދައްރިސަކަށް ވުމާއި ޑޮކްޓަރަކަށް ވުމާއި ވަޒީރަކަށް ހުރުމާއި، މިފަދަ އެންމެހާ ކަންކަމަކީ އިސްލާމްދީނުގެ ޙުދޫދުގެ ތެރޭގައި އަންހެނާއަށް ކުރުން ޖާއިޒު ކަންކަމެވެ.\nއާދެ! އަންހެނަކު ރައްޔިތުންގެ މަޖްލީހުގައި ނުވަތަ ކައުންސިލްގައި އިނުމަކީ އިސްވެރިކަމެއްނޫނެވެ. އެއީ ނިޔާބަތެކެވެ. ބައެއްގެ ފަރާތުން މަޝްވަރާ ދިނުމަށް އިންނަ އިނުމެކެވެ. ބައެއްގެ ފަރާތުން ވަކާލާތުކުރުމަށް އިންނަ އިނުމެކެވެ. މިއަދު މުސްލިމު އަންހެނުންގެ ތެރޭގައި ވިޔަފާރިވެރިންނާއި، ޑޮކްޓަރުންނާއި ނަރުހުންނާއި މުދައްރިސުން ވެއެވެ. އެމަސައްކަތްތައް އަދާކުރުމުގައި އަންހެނާ ވަނީ އޭނާގެ އަބުރާ ޢިއްޒަތާއި ކަރާމާތް ރައްކާތެރިކޮށްފައެވެ. ހަމަ އެއާއެކު ރައްޔިތުންގެ މަޖްލީހުގެ އިންތިޚާބަކަށް ނުވަތަ ކައުންސިލް އިންތިޚާބަކަށް ކުރިމަތިލުމާއި، ވޯޓުދިނުމަށް ނިކުތުމުގައި ވެސް އޭނާ އަށް އެރައްކާތެރިކަން ހޯދިދާނެއެވެ. މިކަމަކީޝަރީޢަތާއި ބުއްދީގެ ހަމަތަކުގެ މަތީން ވިސްނޭ ކަމެކެވެ.\nއިސްވެދިޔަ ވާހަކަތަކުގެ ނަތީޖާ\nހ. އިސްލާމްދީނުގެ އިމުގެ ތެރޭގައި މުޖްތަމަޢު ބިނާކުރުމުގެ އެންމެހާ ކަންކަމުގައި އަންހެނުން ބައިވެރިވުމަކީ ހުއްދަކަމެކެވެ.\nށ. ރައްޔިތުންގެ މަޖްލީހަށާއި ކައުންސިލްތަކަށް އަންހެނުން ކުރިމަތިލުމާއި، ވޯޓު ދިނުމަށް ނިކުތުމަކީ ޖާއިޒްކަމެކެވެ. ރައްޔިތުންގެ މަޖްލީހުގެ މެންބަރުކަމާއި ކައުންސިލްގެ މެންބަރު ކަމަކީ ވިލާޔަތުލްޢާއްމާގެ ތެރޭގައި ހިމެނޭ ކަންކަމެއްނޫނެވެ.\nނ. ރައްޔިތުންގެ މަޖްލީހާއި ކައުންސިލްތައް ފަދަ ޢާއްމު މަޖްލިސްތަކަށް ނިކުންނަ އަންހެނާ ހުންނަންވާނީ އިސްލާމީ މިންގަނޑަށް ފެތޭ ފޭރާމެއްގައެވެ. އެނޫން ގޮތަކަށް ނިކުތުމަކީ ހުއްދަވެގެންވާ ކަމެއްނޫނެވެ.\nރ.ރައްޔިތުންގެމަޖްލީހާއި އެނޫން ޢާއްމު މަޝްވަރާ މަޖްލިސްތަކުގައި ބައިވެރިވާ އަންހެނުން އަބުރުވެރިވެ، އަޚްލާޤީ ހަމަތަކުގެ މަތީން ނޫން ގޮތަކަށް އެތަންތަނުގެ ތެރޭގައި އުޅެގެން ނުވާނެއެވެ. މިކަމުގައި ފިރިހެނުން ވެސް ޢަމަލުކުރަންޖެހޭނީ މިއުޞޫލުންނެވެ.\nބ. ޤައުމަށް ދިމާވާ ބޮޑެތި މުޞީބާތްތަކާއި ކާރިޘާތަކުން ޤައުމު ސަލާމަތްކުރުމުގައްޔާއި ހަނގުރާމަތަކުގައްޔާއި، ޤައުމީ އެހެނިހެން ކަންކަމުގައި އަންހެނުން ފިރިހެނުންނާ އެއްވަރަށް ބައިވުމަކީ ހުއްދަކަމެކެވެ.\nޅ. ހެޔޮކަންތަކަށް އަމުރުކުރުމާއި ނުބައިކަންތައް ނަހީކުރުމަކީ އަންހެނުންނާއި ފިރިހެނުންގެ މައްޗަށް ވާޖިބުވެގެންވާ ކަމެކެވެ. އަދި އެވާޖިބު ފުރިހަމަ ކުރުމަށްޓަކައި އެންމެހައި ވަސީލަތްތަކުގައި ހިފުމަކީ ވާޖިބެކެވެ.\nއަންހެނާ އޭނާގެ ފިރިމީހާ އަށް އަދާކޮށްދޭން ޖެހޭ ވާޖިބުތަކުން އެއްކިބާވެ، ނުވަތަ ދަރީން ތަރުބިއްޔަތުކުރުމުން އެއްކިބާވެ، ނުވަތަ އިހުމާލުވެ އެހެން އެއްވެސް ކަމެއްގައި ބައިވެރިވުމަކީ ހުއްދަކަމެއްނޫނެވެ. އޭނާ އެހެންކަންކަމުގައި ބައިވެރިވާންޖެހޭނީ އިސްކަންދޭންޖެހޭ ތަރުތީބުން އިސްކަންދޭން ވާޖިބު ކަންތައްކަށް އިސްކަން ދިނުމަށް ފަހު، ފިރިޔަކު ހުރި އަންހެނަކު ނަމަ ފިރިމީހާގެ ރުހުމާއެކުގައެވެ. ފިރިޔަކު ނެތް ނަމަ، ނުވަތަ ދަރިޔަކު ވެސް ނެތް ނަމަ، ނުވަތަ ދަރީން ބޮޑެތި ވެފައިވާ ނަމަ، އިސްލާމްދީނުގެ އިމުގެ ތެރޭގައި އޭނާ އަށް ހުއްދަވެގެންވާ ކަންކަމުގައި އަބަދުވެސް މިނިވަންކަމާއެކު ޙަރަކާތްތެރިވުމަކީ ދީނީ ގޮތުން މަނާ ކަމެއްނޫނެވެ.\nއާދެ! އަޅުގަނޑު މިތަނުގައި މިބަޔާންކުރީ މިމައްސަލައިގައި އަޅުގަނޑަށް ކުރެވުނު ދިރާސާގެ ނަތީޖާއެވެ. އަންހެނުން ރައްޔިތުންގެ މަޖްލީހާއި ކައުންސިލްތަކާއި އެނޫންވެސް މަޤާމުތަކުގައި ތިބުން ހުއްދަ ނުކުރައްވާ ޢިލްމުވެރިންނާއި އެބޭފުޅުންގެ ފަތުވާތައް ވެސް އަޅުގަނޑު ދުށީމެވެ. އެފަދަ ފަތުވާ ތަކަށް ނުހަނު އިޙްތިރާމްކުރަމެވެ. މި ފަދަ މައްސަލަތަކުގައި އެންމެ ޤައުމެއްގެ ވަކި ޢިލްމުވެރިންގެ ރައުޔުތަކަށް ދީނުގެ ކަންތައްތައް މިފަދަ ޒަމާނެއްގައި ބުރަކޮށްގެން ނުވާނެއެވެ. މިޒަމާނުގައި ޤައުމުތަކުގައި އުފެދިފައިވާ މައްސަލަތާއި ޙާލަތު ރަނގަޅަށް ދިރާސާކުރަންޖެހޭނެއެވެ. އެހެންނޫން ނަމަ އުންމަތުގެ މަޞްލަޙަތުތައް ވަރަށް ބޮޑަށް ފުނޑުފުނޑުވެގެން ހިނގައިދާނެއެވެ. އަޅުގަނޑު މިވާހަކަތައް ބަޔާންކުރާ އިރު، މިރައުޔާ އިދިކޮޅު ހައްދަވާ ބައެއް ބޭފުޅުން ވެސް އުޅުއްވާނެކަން ދަންނަމެވެ. ޢިލްމީ ހަމަތަކުގެ މަތީން އަޅުގަނޑަށް ވެސް އެހެންބޭފުޅަކު ހެޔޮ ބަހެއް އަންގައިދީފި ނަމަ އެވާހަކައެއް އަޅުގަނޑު ޤަބޫލުކުރާނަމެވެ.\nއަޅުގަނޑުގެ ހެޔޮ ދުޢާއަކީ މާތް ﷲ އަޅުގަނޑުމެން އެންމެނަށް ހެޔޮ ވިސްނުން ދެއްވައި ހެޔޮމަގަށް މަގު ދެއްކެވުމެވެ. އާމީން.


M.dhiggaru binhikkumai godudhoh himayai kurumuge amalee masaki fahaifi\nމ.ދިއްގަރު ބިން ހިއްކުމާއި ގޮނޑުދޮށް ހިމާޔަތްކުރުމުގެ އަމަލީ މަސައްކަތް ފަށައިފި\nދިއްގަރު ބިން ހިއްކުމާއި ގޮނޑުދޮށް ހިމާޔަތް ކުރުމުގެ އަމަލީ މަސައްކަތް ފަށައިފިއެވެ.\nއެމަސައްކަތް ޙަވާލުކޮށްފައިވަނީ އެމްޓީސީސީއާއެވެ.\nމި މަޝްރޫޢުގެ ދަށުން، 25 ހެކްޓަރުގެ ބިން ހިއްކުމާއި، ބޮޑުހިލައިގެ ރިވެޓްމެންޓް ޖެހުމާއި، ބޭރުތޮށި ލުމުގެ މަސައްކަތް ހިމެނެއެވެ. މި މަޝްރޫޢަކީ 121.84 މިލިއަން ރުފިޔާގެ މަޝްރޫއެކެވެ.\nމި2މަޝްރޫއުގެ އަމަލީ މަސައްކަތް ފަށައިފައި ވަނީ މިއަދު އެރަށުގައި ބޭއްވި ރަސްމިއްޔާތެއްގައެވެ. މަޝްރޫއު އިފްތިތާހުކޮށްދެއްވީ ދިއްގަރު ދާއިރާގެ މެންބަރު އިކްރާމް ހަސަން އާއި އެމްޓީސީސީގެ ސީއީއޯ އާދަމް އާޒިމެވެ.\nމިރަސްމިއްޔާތުގައި ވާހަކަ ދައްކަވަމުން އެމްޓީސީސީގެ ސީއީއޯ އވިދާޅުވީ އެމްޓީސީސީގެ ޓީމަކީ ހަލުވު ޓީމެއް ކަމަށާއި ތަނަކަށް އައިސް ތަތްގަނޑެއް ވައްޓާލާ ބައެއް ނޫން ކަމަށާއި މިވަގުތު ވެސް ރާއްޖޭގެ 42 ރަށެއްގައި މަސައްކަތް ހުއްޓުމެއް ނެތި ކުރިއަށްދާ ކަމަށާއި ކުރިއަށް އޮތް މަދު ދުވަސްކޮޅެއްގެ ތެރޭގައި ހިލަބާޖު ދިއްގަރަށް ވަންނާނެ ކަމަށެވެ.\nމި ރަސްމިއްޔާތުގައި ވާހަކަ ދައްކަވަމުން ދިއްގަރު ދާއިރާގެ މެންބަރު އިކްރާމް ހަސަން ވިދާޅުވީ ދާއިރާގެ ރަށްތަކަށް ކަންކަން ނުވެހުރީ ކުރީގެ މަޖިލިސް މެންބަރުން މަސައްކަތްކުރެއްވީ އަމިއްލަ އެދުން ފުއްދުމަށް ކަމަށްވާތީއެވެ.


Maziya akee brand eh, zimmaa nagaanee ithubaaraa eku: Nizambe | Mihaaru\nކުޅިވަރު / މުހައްމަދު ނިޒާމް (ނިޒާމްބެ)\nމާޒިޔާ އަކީ ބްރޭންޑެއް، ޒިންމާ ނަގާނީ އިތުބާރާއެކު: ނިޒާމްބެ\nމާޒިޔާ އިން އިއްޔެ ބޭއްވި ނޫސްވެރިންގެ ބައްދަލުވުމުގެ ތެރެއިން ކޯޗު ނިޒާމް ވާހަކަ ދައްކަނީ.-- ފޮޓޯ: އަވްޝަން އިލްޔާސް/ މިހާރު\n22 ޖުލައި 2020 - 09:27\nމާޒިޔާ އަކީ މިހާރު ރާއްޖޭގެ ފުޓްބޯޅައިގެ ބްރޭންޑެއް ކަމަށާއި އެ ޓީމުގެ ޒިންމާއާ ހަވާލުވާނީ އިތުބާރާ އެކު ކެރިގެން ކަމަށް މާޒިޔާގެ ކޯޗުކަމާ ހަވާލުވި މަޝްހޫރު ކޯޗު މުހައްމަދު ނިޒާމް (ނިޒާމްބެ) ބުނެފި އެވެ.\nމާޒިޔާގެ ތާރީހުގައި އެ ޓީމާ ހަވާލުވި ދިވެހި ތިން ވަނަ ކޯޗެއްގެ ގޮތުގައި ނިޒާމްބެ އެ ޓީމާ ހަވާލުވީ ކުރިއަށް އޮތް ސީޒަނަށާއި މި ސީޒަނުގެ އެފްއޭ ކަޕަށެވެ. މި ފަހަރުގެ އޭއެފްސީ ކަޕްގެ ކޮލިފައިން މާޒިޔާ އަށް ކާމިޔާބުކޮށްދިން މެސެޑޯނިއާގެ ކޯޗު މަރުޖާން ސެކުލޮސްކީގެ ކޮންޓްރެކްޓް ހަމަވުމުން އެ ކްލަބުން ވަނީ އޭނާ ދޫކޮށްލައިފަ އެވެ.\nނިޒާމްބެ ބުނީ މާޒިޔާ މިހާ އޮގަނައިޒްކޮށް ހިންގުމުގައި އެ ކްލަބްގެ ޗެއާމަން އަހުމަދު ސާޖިދާއި ކްލަބްގެ މެނޭޖްމަންޓްގެ ހީވާގި މަސައްކަތަށް ތައުރީފު ހައްގު ކަމަށެވެ. ގިނަ ބަޔެއްގެ ނަޒަރުގައި މާޒިޔާ ކޯޗުކަމަކީ ޝަރަފެއްގެ ގޮތުގައި އޮތް ކަމެއް ވިޔަސް އޭނާ ދެކޭނީ މިއީ ޒިންމާއެއްގެ ގޮތުގައި ކަމަށް ނިޒާމްބެ ބުންޏެވެ.\n"އެސްޓަބްލިޝްވެފައި އޮތް ބްރޭންޑަކާ އަޅުގަނޑު މި ހަވާލުވީ. މީގެ ކުރިން އަޅުގަނޑު ކުރިން ވެސް ހުރީ ސެކަންޑް ޑިވިޝަނުން ނޫނިއްޔާ އާދައިގެ ޓީމެއް ނަގައިގެން އެ ޓީމުތަކާ އެކު މަސައްކަތްކޮށްފައި. މި މަސައްކަތަކީ ހުދު އަޅުގަނޑު ވެސް އަމިއްލަ އަކަށް އަޅުގަނޑު ކުރިއަށް ދިއުމަށް ވަރަށް ބޮޑަށް ވިސްނާފައި ނެގި ޑިޒިޝަނެއް. މި ޕްރޮޖެކްޓްގައި އަޅުގަނޑު ސަކްސެސް (ކާމިޔާބު) ވެގެން ނިންމާލާއިރު އަޅުގަނޑު ކެރިއަރުގައި އެންމެ ރަނގަޅު ހަރުފަތް ގިރާ ކުރެވެނީ. ތެދުތެދަށް ދަންނަވާކަމަށްވަންޏާމު މި ޓީމުގެ ނަތީޖާ ނޫނީ މި ޓީމުގެ ޓާގެޓްތައް ވަރަށް ތަފާތުވާނެ. އެކަން އެނގިހުރެ އަޅުގަނޑު ހަވާލުވީ،" ނިޒާމްބެ ބުންޏެވެ.\nMaziya ge coach akah Nizambe hamajassaifi\nބަންގްލަދޭޝްގެ ސައިފް ސްޕޯޓިން އަށް އެންމެ ފަހުން ކޯޗުކޮށްދިން ނިޒާމްބެ ދިވެހި ފުޓްބޯޅައިގައި މީގެ ކުރިން ހަވާލުވެފައިވަނީ ތަފާތު ޕްރޮޖެކްޓްތަކާ އެވެ. އެ ގޮތުން ދެ ވަނަ ޑިވިޝަނުން ޓީސީ ސްޕޯޓްސް ކްލަބް ގެނެސްގެން އެ ޓީމަށް ރާއްޖޭގެ ޗެމްޕިއަން ކަމަށާއި ބައިނަލްއަގުވާމީ މުބާރާތެއްގެ ތަށި ހޯދައިދިނުމަކީ ނިޒާމްބެގެ ފާހަގަކޮށްލެވޭ މަސައްކަތްތަކެވެ. އަދި ޒުވާން ކުޅުންތެރިންނަށް ވަނީ ރަނގަޅު ފުރުސަތުތަކެއް ދީގެން ކުރިއަރުވައިފަ އެވެ.\nނިޒާމްބެ ބުނީ ފުޓްބޯޅައިގައި މީގެ ކުރިން ކުރި މަސައްކަތްތަކާ މާޒިޔާގައި ކުރިމަތިލާން ޖެހޭ ޗެލެންޖް ތަފާތު ކަމަށެވެ.\n"މާޒިޔާ އަކީ ޗެމްޕިއަން ޓީމެއް އަނެއްކޮޅުން މާޒިޔާގެ ޓާގެޓަކީ ނިކުންނަ ކޮންމެ މުބާރާތެއްގެ ވެސް ތަށި. އެއީ ވަރަށް ބޮޑު ހިތްހަމަޖެހުމެއް އަސްލު ކޯޗަކަށް އެ ޕްރެޝަރުގައި މަސައްކަތްކޮށްލަން ލިބުން. އެހެންވީމާ އަޅުގަނޑު ހަމަގައިމުވެސް މަސައްކަތްކުރާނީ މާޒިޔާއާ އެކު އާ ކަންތައްތަކެއް ހާސިލްކުރަން. މި ދެންނެވީ އަޅުގަނޑު މަސައްކަތްކުރާނަން ނިކުންނަ ކޮންމެ މުބާރާތެއްގެ ވެސް ޗެމްޕިއަންކަމާ ހަމައަށް ވާސިލްވެވޭތޯ،" ނިޒާމްބެ ބުންޏެވެ.\nވެލެންސިއާ އާއި އައި.އެފް.ސީ ގެ ކުރީގެ ކުޅުންތެރިޔާ ނިޒާމްބެ ބުނީ މާޒިޔާ ސްކޮޑާ މެދު ވަރަށް ހިތްހަމަޖެހޭ ކަމަށާއި މި ވަގުތަށް ބަލާއިރު އެ ޓީމަށް ބަދަލެއް ގެންނަން ޖެހޭ ކަމަށް ނުފެންނަ ކަމަށެވެ. އަދި މާޒިޔާގެ ތިބި ގިނަ ކުޅުންތެރިންނަކީ އޭނާއާ އެކު މަސައްކަތްކުރި ކުޅުންތެރިންނަށްވާތީ އެއީ ވެސް ފަސޭހައެއްގެ ގޮތުގައި ނިޒާމްބެ ދެކެ އެވެ.\nމާޒިޔާއާ އެކު ނިޒާމްބެ ނުކުންނާނެ ފުރަތަމަ މުބާރާތަކީ އަންނަ އޮކްޓޫބަރު މަހު އޮތް އޭއެފްސީ ކަޕްގެ ގްރޫޕް ސްޓޭޖުގެ މެޗުތަކަށެވެ. އެ މުބާރާތުގައި ވާދަކުރާ ދެކުނު އޭޝިއާ އަށް ހާއްސަ ގްރޫޕްގައި މާޒިޔާގެ އިތުރުން އޮތީ ނިޒާމްބެ ކުރިން ކޯޗުކޮށްދިން ޓީސީ އާއި ރާއްޖޭގެ ނިއު ރޭޑިއަންޓަށް ކުރިން އިރުޝާދުދިން ސްޕެއިނުގެ ކޯޗު އޮސްކާ ބްރުޒޮން ހަވާލުވެހުރި ބަޝުންދުރާ ކިންގްސް އަދި އިންޑިއާގެ ޗެންނާއީ ސިޓީ އެވެ.\nނިޒާމްބެ ބުނީ އޭއެފްސީ ކަޕް ހޯސްޓް ކުރުމުގެ ފުރުސަތު ރާއްޖެ އަށް ލިބުމުން އެކަމާ ވަރަށް ބޮޑަށް ހިތްހަމަ ޖެހުނު ކަމަށާއި އެ މުބާރާތުގެ ސަބަބުން ރާއްޖޭގައި ފުޓްބޯޅަ ފޯރި ނެތިދާ ކަމަށް ދެކެވޭ ވާހަކަތަކަށް ހައްލެއް ހޯދަން މަސައްކަތްތަކެއް ކުރެވޭނެކަމަށް ގަބޫލުކުރާ ކަމަށެވެ. ރާއްޖޭން ބޭރުގެ ޓީމުތަކަކާ ދެކޮޅަށް ރާއްޖޭގެ ޓީމުތަކަކުން ރަނގަޅު ނަތީޖާތަކެއް ނެރެއްޖެނަމަ ފުޓްބޯޅަ ފޯރި އަށް ހެޔޮ އަސަރުތަކެއްކުރާނެ ކަމަށް ނިޒާމްބެ ބުންޏެވެ.\nނިޒާމްބެ (ކ) އާއި މާޒިޔާގެ ވައިސް ޗެއާމަން މޫސަ.-- ފޮޓޯ: މާޒިޔާ\nމާޒިޔާ މި ފަހަރުގެ އޭއެފްސީ ކަޕްގެ ގްރޫޕް ސްޓޭޖުން ފުރުސަތު ލިބުނީ ޕްލޭއޮފްގައި ސަރަހައްދުގެ ގަދަބާރު އިންޑިއާގެ ބެންގަލޫރު ކަޓުވާލުމުންނެވެ. އެ ރަނގަޅު ނަތީޖާއާ އެކު މާޒިޔާ އަށް މި ފަހަރުގެ އޭއެފްސީ ކަޕްގެ ގްރޫޕް ސްޓޭޖު ފަހަނައަޅައި ދެވިދާނެ ކަމަށް ގިނަ ބަޔަކު ގަބޫލުކުރެ އެވެ. އެކަން ކުރެވިއްޖެނަމަ ވެގެންދާނީ ނިއު ރޭޑިއަންޓް ފިޔަވައި ރާއްޖޭގެ އެހެން ޓީމަކުން ގްރޫޕް ސްޓޭޖު ފަހަަނަ އަޅައި އަނެއް ބުރަށްދާ ފުރަތަމަ ފަހަރަށެވެ.\nނިޒާމްބެ ބުނީ އޭއެފްސީ ކަޕް ނިންމާލި ހިސާބުގައި ކަންތައްތައް ހުރި ގޮތުގެ ވާހަކަ މި ވަގުތު ދެއްކުމަކީ ރަނގަޅު ގޮތެއް ނޫން ކަމަށާއި އޭނާގެ ގޭމް ޕްލޭން އާއި ފިލޯސަފީ އަށް ޓީމު ރާވަން ވީ އެންމެ އަވަހަކަށް ޕްރެކްޓިސް ފަށައިގެން ކުރިއަށް ދިއުން މުހިއްމު ކަމަށެވެ. އަދި އޭނާގެ އަމާޒަކީ އޭއެފްސީ ކަޕްގައި މިހާތަނަށް ރާއްޖޭގެ ޓީމަކުން ނެރުނު އެންމެ ރަނގަޅު ނަތީޖާއާ ހަމައަށް ވާސިލްވުން ކަމަށް ނިޒާމްބެ ވަނީ ބުނެފަ އެވެ.\n"އަޅުގަނޑުގެ އެންމެ ބޮޑު އަމާޒަކީ މީގެ ކުރިން ހޯދި ނަތީޖާތަަކަށް ވުރެން ރަނގަޅު ނަތީޖާތަކެއް އޭއެފްސީގައި ދިވެހި ޓީމަކަށް ހޯދުން. ރާއްޖޭގައި ކުޅުން އެއީ 100 ޕަސެންޓް އަޅުގަނޑުމެންނަށް އޮތް ބޮޑު އެޑްވާންޓޭޖެއް. އުއްމީދުކުރަނީ އެ އެޑްވާންޓޭޖްގެ އެންމެ ފުރިހަމަ ބޭނުން އަޅުގަނޑުމެންނަށް ހިފޭނެ ކަމަށް،" ބަންގްލަދޭޝްގައި 2017 ވަނަ އަހަރު އޮތް ޝެއިހް ކަމާލް ކަޕްގެ ތަށި ޓީސީ އަށް ހޯދައިދިން ނިޒާމްބެ ބުންޏެވެ.\nމާޒިޔާގެ ޖެނެރަލް ސެކްރެޓަރީ އަބްދުލްވައްހާބް (ވައްކޭ) ވިދާޅުވީ މާޒިޔާ އިން އަބަދުވެސް ނިޒާމްބެ އަށް ފާރަލަމުންދިޔަ ކަމަށެވެ.\n"ނިޒާމްބެ އަކީ މާޒިޔާގެ ވާދަވެރި ޓީމުތަކުގައި ތިބިއިރުވެސް ވަރަށް ރަނގަޅު ނަތީޖާތަކެއް ނެރެ މި ވަގުތަށް ބަލާއިރު ދިވެހިރާއްޖޭގައި ހުރި އެންމެ ތަޖުރިބާކާރު އެއް ކޯޗު. އަނެއްކާ އިންޓަނޭޝަނަލީ މުބާރާތްތަކުގައި ވެސް ގޯލްޑް ގެނެސްފައި ހުރި ކޯޗެއް. އެހެންވީމަ ނިޒާމްބެ އަށް މި އޭއެފްސީ ކަޕް ކަހަަލަ މުބާރާތަކީ އާ އެއްޗަކަށް ވެގެންނުދާނެ. އަނެއްކާ ނިޒާމްބެގެ ކެޕޭސިޓީ ހުރިކަން މާޒިޔާގެ މެނޭޖްމަންޓަށް ވަރަށް ބޮޑަށް ގަބޫލުކުރެވޭ،" ވައްހާބު ވިދާޅުވި އެވެ.\nކޮމެންޓްތައް ކިޔާލީމަ އެބައެގޭ ތިޔަޓީމުގެފަންވަރު. ފައިސާހޯދުނު ގޮތަކުންހޯދާއިގެން ބޭކާރު ހަރަދު ކުރިޔަސް ތިޔަ މާޒިޔާއެއް ދަންނަބަޔަކު މިގައުމަކު ނުއުޅޭ.\nގައްބަރު އިސް އަ ބިގާރ ބްރޭންޑް ދެން މާޒިޔާ..\nކަޑަވިޔަސް މާޒިޔާ އަކީ މިހާރު ބުރޭންޑެއް ހަ މަ.\n''ކޯނީސް އަދި ކުލަ'' ވިއްކުމުގެ ބްރޭންޑެއް ދޯ.ހެހެހެހެހެ\nވާދަވެރި ޓީމްތައް ނަންތާލާ ގެން ނޫނީ ކާމިޔާބެއް ނުހޯދުނި ޓީމެއް ތި މާޒިޔާ ނޫނީ މިގައުމްގަ ނެތް. ވާދަކޮށް ކާމިޔާބު ހޯދާނި. ތިމާމެން ނުފޫޒް ހުރިހާ ދިމާއަކަށް ވަންދާގެން ނޫން ކާމިޔާބު ހޯދަށް މަސައްކަތް ކުރާނި. ބުރޭންޑެކޯ. ލަދު ކޮބާ?\nތިބުނާ ވާދަވެރި ޓީމުތައް އޮއްވައި މާޒިޔާ އިން ހޯދި ކާމިޔާބެއް ހޯދާފައި އޮންނާނީ. އަމިއްލަ މަސައްކަތުން އެ ކްލަބް މިހާރު އޮތް ހިސާބަށް ގޮސް އެ އޮތީ.\nއަސްލުވެސް ވ މަސައްކަކޮށްގެން އެފް. އޭ އެމް ގެ ތެރެއިން އެހިސާބަށް އެދެވުނީ.\nމާޒިޔާ ބުރޭންޑަކަށް ވީ ސަބަބު ކިޔާދީބަލަ. ހަމަޔަގީނުން ވެސް ގާދޫކޮލުން ބޭރަކުން މާޒިޔާ ދަންނަ ބަޔަކުވެސް ނޫޅެ. ދިވެހި ރާއްޖެގަ ވެސް މާޒިޔާ ދަންނަ ބަޔަކު ވެސް ދަންނަނި ކުލަލާ ބައެއްގެ ގޮތުގަ. މަގާމެެއް ލިބުނީމަ މޮޅުވާހަކަ އެއްބުނީދޯ.\nހަޖަމް ޕްލީސް. މާޒިޔާ އަކީ ހަމަ ބްރޭންޑް އެއް ހަމަ.\nތިތަން ތި ވީ ފެއިލް. މީނަ އަތް ލައިފިތަ؟ ފެއިލް ގެރެ ގެރޭ\nމާޒިޔާ އަކީ ބްރޭންޑެއް ކަމެއް ނުދެނަހުރީން\nބްރޭންޑުގާ ހިފަހައްޓައިގެން ތިބޭ. މަމެން ރާއްޖޭފުޓުބޯޅައާ ދުރަށް. ކޮންމެ ކަމަކަށްވެސް ނިމުން އަންނަ ފަދައިން އެފްއޭއެމްއަށްވެސް އަދި އެތަނުގާތިބި ވެރިންނަށްވެސް ނިމުން އަންނާނެ. ގަދަފައި ވިއްދައިގެން ތާއަބަދަކު ނޫޅެވޭނެ. ކަމެއް ނިމެންވީމާ ދެން އެކަމެއް ހިފެހެއްޓޭނޭ ﷲ އެހެން ފަރާތެއްނުވޭ.\nގުޑް ލަކް މުހައްމަދު ނިޒާމް.އަހަރުމެން މިހާރު އެއްގޮތަކަށް ވެސް ދިވެހި ފުޓްބޯޅަ ނުބަލަން.ވާދަވެރި ކްލަބަތައް ފުނޑާލީމަ ދެން މިތާކު ނެތް އަހަރުމެން ބަލާނެ ފުޓްބޯޅައެއް.


(28 އެޕްރިލް 2019 އާ ގުޅޭ)\n"ރައުލް..." ޒިޔަޒެލް ގޮވާލިއެވެ.\n"މިރޭ އަހަރެން ބޭނުންވާ ތަނަކަށް އީޝަލް ގެންދިއުމުގެ ހުއްދަ ދޭނަންތަ؟" ރައުލް އަހާލިއެވެ.\nރައުލްގެ ގާތުގައި ހުރި އީޝަލްގެ ނަޒަރު ވެސް ވަނީ ޒިޔަޒެލްއަށް ހުއްޓިފައެވެ. އެންމެންގެ ތެރެއިން އިވުނީ ޖޫދާގެ ހުނުމުގެ އަޑެވެ. އޭނާ މީކާޢިލްގެ ބުރަކަށީގައި ޖަހާލައި ވާހަކަދެއްކިއެވެ.\n"އޭނާގެ ކިޔަމަންތެރިކަން އިމްތިހާންނުކޮށް އޭނާގެ އަނބިމީހާ ގެންދިއުމުގެ ހުއްދަ ދީބަލަ" ޖޫދާ ބުންޏެވެ. އެހިނދު އެންމެންގެ ޝުޢޫރު ވެސް ފާޅުވެގެންދިޔައީ ހުނުމުގެ އަޑުންނެވެ.\n"މީކާޢިލް، ދަރިފުޅު އެއްޗެކޭ ބުނެބަލަ... މަންމަމެން ވެސް އެނބުރި ދާޏް އެބަޖެހޭ" ބަހީރާ އައިސް މީކާޢިލްގެ ވައަތްފަރާތުން ހުއްޓިލިއެވެ.\n"އޭގެ ކުރީން ދައްކަންޖެހޭ ވާހަކަ އެބަހުރި، ޖޫދާ!... މަންމައާއި ބަލްޤިސް ގޮވައިގެން ދާންވީނު" މީކާޢިލް ބުންޏެވެ. ނަމަވެސް އެންމެންގެ ސަމާލުކަން އަތުލީ ބަހީރާގެ ސަމާލުކަން އެހެންކަމަކަށް ހުއްޓުމުންނެވެ. ހަމައެވަގުތު ޒިޔަޒެލް ވެސް ވާހަކަދައްކައިފިއެވެ.\n"ނާންނާށޭ ބުންޏަސް އޭނާގެ މައްޗަށް އެއްވެސް މީހަކަށް ބަހެއްނުކިޔޭނޭކަން އޭރު ވެސް އަހަރެންނަށް އެނގުނު، ރައުލް! ކަލޭ ދުށުމަށް އޭނާ އެ އައީ" ޒިޔަޒެލް ހިނިއައިސްފައި ހުރެ ބުންޏެވެ. ކުއްލިއަކަށް މުޅި މާހައުލު ހިމޭންވިއެވެ. ދެން ފެނުނީ ބަހީރާއާއެކު ފެންޑާއަށް ފޭބި އައިޒަންއެވެ. އޭނާގެ ބޮލުގައިވާ ފޮތިގަނޑުގެ ބައެއް މޫނު ނިވާވާނޭހެން ކަނާއަތްފަރާތު ކޮނޑުމަތިން ގެންގޮސް ވައަތްފަރާތުން ފުރަގަހަށް ވައްޓާލައިފައި އޮތެވެ. އަބްދުﷲއާއި އޭނާގެ ގާތުގައި ތިބި ޔޫޝައުއާއި އިމްރާނު ކުރުނީސް ކުރާތީ ފެނި ޒަލަފް ވެސް އެފަދައިން ކަންތައް ކުރިއެވެ. އެހިނދު ރައުލް އަޅައިގެން ހުރި ލިބާހުގެ އަތްކުރިއަށް އީޝަލް ދަމާލުމާއެކު އެ މީހުންނާ ކުރިމަތިވާނޭހެން ބަހީރާއާއެކު ހުއްޓިލައިގެން ހުރި މީހަކީ އީޝަލްގެ ކާފަކަމުގައި ބުނެލިއެވެ. މިވަނީ ކިހިނެއްކަން ރައުލްއަށް ރެއަކާލީ ދެނެވެ. އަދަބުވެރިކަން އަދާކުރުމަށް އޭނާ އަވަސްވެގަތެވެ.\n"ބައްޕާ!..." މީކާޢިލް ގޮވާލިއެވެ.\n"މިފަހަރު އޭނާއަށް ތަބާވީ ކޮންބައެއްތޯ ދުށުމަށް މިއައީ" ރައުލްއާއި އޭނާގެ ބައިވެރިންނަށް ވަކިވަކިން ނަޒަރު ހިންގާލަމުން އައިޒަން ބުންޏެވެ.\n"އަހަރެން ނުބުނަންތަ ކަލޭގެ ކާފަދަރިފުޅާ ދުރުގައެއް ނުހުރެވޭނޭ، އޭނާ ބޮޑުވަމުން އައިވަރަކަށް އެކުއްޖާގެ މައްޗަށް ކަލޭގެ ޝައުގުވެރިކަންވީ އިތުރު، އިރާދަކުރެއްވިއްޔާ އަހަރެމެންގެ ތެރޭގައި ބާރުގަދަ ދަރިފަސްކޮޅެއް އުފަންވާނެ" ޒިޔަޒެލްގެ އަޑުގައިވީ ސަމާސާކުރުމުގެ ގަސްދެވެ.\n"މިވަގުތު އައިސް މި ހުރީ ކަލޭމެންގެ ވެރިޔާގެ ގޮތުގައެއްނޫން، ވެރިއަކަށްވުމުގެ އިތުރުން އަހަރެންނަކީ ބައްޕައެއް، އަދި އެ ހުރި ކުއްޖާގެ ކާފަ، އަހަރެން މިއައީ ޢާއިލީ ސަޤާފަތުގެ ބައެއް ފުރިހަމަކުރުމަށް، މިތިބަ ޒުވާނުން އަހަރެމެންގެ ޢާއިލާއާ ގުޅުމުގެ މަރުޚަބާއާއި އާކައިވެނީގެ ތަހުނިޔާ ކިޔަން، މިހާރު ކަލޭމެންނަކީ އަހަރެމެންގެ ތެރެއިންވާ ބައެއް، އަހަރެމެންނަކީ ޞުލްޙައަށް ލޯބިކުރާބައެއް، މިތަނަކީ ކަލޭމެންގެ މައްޗަށް އަމާންތަނަކަށްވާނެ" އައިޒަން ބުންޏެވެ. އަދި އޭނާ އައިސް މަޑުކޮށްލީ އީޝަލްއާއި ރައުލްގެ ކުރިމަތީއެވެ.\n"ތިޔައީ އަހަރެންގެ ފުރަތަމަ ކާފަ ދަރިފުޅު، އަޖައިބުތަކުން ފުރިގެންވީ ދަރިއެއް، އާ ކައިވެންޏަށް ތަހުނިޔާކިޔަން، ﷲ ކަލޭމެން ދެ ކުދީންގެ ކައިވެނީގައި ބަރަކާތްލައްވާށެ، އަދި ޒަމާންތަކަކަށް ދެމިގެންދާނޭ ޞާލިޙު ދަރިފަސްކޮޅެއް މިންވަރުކުރައްވާށެ، އާމީން... އާމީން... އަން! މީ އީޝަލްއަށް ޓަކައި ކާފަ ދޭ ވަރަށް ކުޑަކުޑަ ހަދިޔާއެއް" އީޝަލްގެ ކަނާއަތްތިލަ އުފުލައިލައި އޭނާގެ ޝަހާދަތް އިނގިލީގައި އައިޒަން ނެގި އަލިފާންކުލަ އަރާ އަނގޮއްޓިއެއް އަޅުވައިދީފިއެވެ.\n"ފިރިމީހާއާއެކު ވަގުތު ހޭދަކުރުމަށްފަހު އެނބުރި އަހަރެމެންގެ ތެރެއަށް އާދެވެންދެން ދަރިފުޅުގެ މި އިނގިލިން އަނގޮއްޓި ނުނަގާތި، ނަފްސުގެ ސާބިތުކަން ހިފަހައްޓާތި، ވަސްވާހުގެ އަޑުތަކަށް ހިތާއި ބުއްދިއާ ހަމައަށް ނާދެވޭވަރަށް އަލިކަމުގެ ބޯފަށަލައެއް ރޫހުގެ ވަށައިގެން ތައްޔާރުކުރާތި، ކޮންމެ ދުވަހަކީ އިމްތިހާނެއް، ކަލޭގެ ތި ލޯބި ވެސް އިމްތިހާނުކުރެވޭނެކަން ޔަގީން، ފުރިހަމައަށް ތައްޔާރުވެ ހުންނާތި، އަމިއްލަ ނަފްސާއި ގާތުގައި މުހުރި ކަލޭގެ ބައިވެރިޔާ ރައްކާތެރިކުރެވޭނޭ ވަރަށް ކަލޭ ތައްޔާރުވެ ހުންނާތި" އީޝަލްގެ އަތްތިލައިގައި ހިފަހައްޓާލައިގެން ހުރެ އައިޒަން ވާހަކަދެއްކީ މަޑުމަޑުންނެވެ. އެ ވާހަކަތަކުން އޭނާގެ ކާފަދަރިފުޅަށް ފައިދާއެއް ކޮށްފާނޭކަމުގެ ނިޔަތުގައެވެ. އަދި އެކުއްޖާ ﷲގެ ރައްކާތެރިކަމުގައި ވުމަށް އެދިގެންނެވެ.\n"ރައުލް!... ކަލެއަށް އަހަރެން ގެނައީ މި ކަނޑި، ކަލެއަކީ ބޭރީތުގެ ދަރިއެއް، އެކަމަކު މިހާރު ތީ އީޝަލްގެ ފިރިމީހާ، އަހަރެމެންގެ ދީނާއި ސަޤާފަތް ޤަބޫލުކޮށްގެން ހުރި އަހަރެމެންގެ މީހެއް، އީޝަލް ފުރިހަމައަށް ރައްކާތެރިކުރާތި، ކަލޭ ފިނޑިވެ އޭނާގެ ބަލިކަށިކަމަށް ވެއްޖެނަމަ އޭނާއާ ކަލޭ އެކަށީގެންނެއްނުވާކަން ދަންނާތި، އަދި ރުހުމުގައި އޭނާއާ ކަލޭ ޖެހޭނީ ދުރަށްދާން، އަހަރެން ކަލޭ ބަލައެއްނުގަންނާނަން، އެކަމަކު އެންމެ ފަހުވަގުތާ ހަމައަށް ވެސް ކަލޭ ހިތްވަރުނެރެ މައިދާނުގައި ފަހަތަށް ނުޖެހި ހުރެއްޖެނަމަ އަހަރެންގެ ރުޙުމާއި ލޯބި ކަލޭގެ މައްޗަށް އަބަދުމެ ވާނޭކަން ހަނދާންކުރާތި، އަދި އަހަރެންގެ އަމިއްލަ ދަރީންނަށް ޓަކައި ނުކުންނާނޭ ފަދައިން ކަލޭ ރައްކާތެރިކުރުމަށް ޓަކައި އަހަރެން ނުކުންނާނޭކަމުގެ ޔަގީންކަން ދެން" އައިޒަންގެ އަތުގައި އޮތް ކަނޑި އޭގެ އުރައިން ދަމައިގަތެވެ. އަދި އުރައިގެ މަތީ ކަނޑި ބައްވާލައި ދެއަތުން ހިފަހައްޓާލައިގެން ހުރެ އެއަށް ބަލާލައި ރައުލްއަށް ދިއްކޮށްލިއެވެ. އައިޒަންގެ ވާހަކަތަކާ އެއްބަސްވާކަން އެންގުމުގެ ގޮތުން ރައުލް ބޯޖަހާލިއެވެ.\nއައިޒަންގެ ވާހަކަތައް އެންމެންނަށް ވެސް އަޑުއިވުނެވެ. ދުރުގައި ހުއްޓަސް ބައްޕަގެ އެހީތެރިކަމާއި ލޯބި އަބަދުވެސް އެމީހުންނާއެކު ވާނޭކަން މީކާޢިލްއަށް އިޙްސާސް ކުރެވެއެވެ. އެ ބައްޕައާ މެދު ހިތުގައި ޝަކުވާއެއް ނެތީ އެހެންވެއެވެ. މީކާއިލްގެ މުލައްދަނޑީގައި ހިފާލައި ދަރިފުޅުގެ ކޮނޑުގައި ބޯޖައްސާލި ބަހީރާ އޭނާގެ ދެ ލޯ ފުހެލީ ކަރުނައިގެ އަސަރު އެ ދެލޮލުން ފާޅުވެގެންނެވެ. މަދު ފަހަރަކު ނޫނީ އައިޒަންއަކީ ހިތުގެ ޝުޢޫރުތައް ފާޅުކުރާ މީހެއްނޫނެވެ.\nރާވިންއާއި ޔާފިއާގެ ކުރިމަތީ ވެސް އައިޒަން ހުއްޓި އެ މީހުންނަށް ކައިވެނީގެ ތަހުނިޔާ ކިޔެވެ. އަދި ރާވިންއަށް ވެސް ހަދިޔާ ކުރީ ކަނޑިއެކެވެ. އަންހެން ދަރިއަކަށް މަރުޚަބާ ކިޔާ ފަދައިން ޔާފިއާއަށް މަރުޚަބާ ކިޔެވެ. ޢާއިލާގައި އަންހެންދަރީންނަކީ ޚާއްޞަބައެއް ކަމުގައި އައިޒަން ބުންޏެވެ. އެމީހުންގެ ތެރޭގައި އަންހެނުން އަޅާއުޅޭ މޮޅު ފޮތީގެ ހަތް ލިބާސްގެ އިތުރުން ގަހަނާ ދިނެވެ. އަދި ފެހިކުލައި އަގީދު ޖެހި އަނގޮއްޓިއެއް އަޅުވައިދިނެވެ. އިއްފަތްތެރި އަންހެނަކަށްވުމަށް ޔާފިއާއަށް އޯގާތެރިކަމާއެކު ނަޞޭޙަތްތެރިވިއެވެ. ރާވިންއާއި ޔާފިޔާގެ ހިތުގައި ޚާއްޞަ ޤަދަރަކާއި ލޯތްބެއް އައިޒަންގެ މައްޗަށް އުފެދިގެންދިޔައެވެ. އަދަބުވެރިކަމާއެކު ދެ މީހުން އެކުގައި ޝުކުރުއަދާކުރުމާއެކު ކުރުނީސްކުރިއެވެ.\n"އަހަރެން އެ މީހުންނަށް ޓަކައި ތަނެއް ތައްޔާރުކޮށްފައިވާނީ، އެތަނުގައި އެ މީހުންނަށް ގެއްލުމެއްނެތް، ކަމެއް ދިމާވެއްޖެނަމަ އެކަމާ ކުރިމަތިލާނޭ ބަޔަކު އަހަރެން ވާނީ ބައިތިއްބާފައި، މީކާޢިލް، ކައިވެނިކުރެވޭ ދެމަފިރިން ދުރުގައި ބައިތިއްބުމަށްވުރެ އެކުގައިވުމަށް ވަގުތުދިނުމަކީ ކޮންމެހެން ވެސް ކުރަންޖެހޭނޭކަމެއް، އަހަރެންނަށް އެނގޭ ކަލޭގެ ދަރިފުޅާމެދު ކަންބޮޑުވާވަރު" މީކާޢިލްއާ ކުރިމަތިލައި އައިޒަން ބުންޏެވެ.\n"ކަލޭ ތިއައީ ވަރަށް ފުރިހަމައަށް ތައްޔާރުވެގެންކަން ޔަގީން" ހީނލާފައި ޒިޔަޒެލް ބުންޏެވެ.\n"އޭނާ ކަލޭގެ ގާތުގައި އެދުނަސް އަހަރެންގެ މަދަދަކަށް ނޭދޭނެ، އިސްވެ ބުނަން ޖެހުނީ އެހެންވެ، މިވަގުތު މިހިސާބުގައި އަހަރެމެންނަށް ފާރަވެރިވާ ބަޔަކުނެތް" އައިޒަން ބުންޏެވެ.\n"ތިޔަހެންވިއްޔާ ދެންޖެހޭނީ އެ ކުދީން ފޮނުވަންތާ؟ ކީކޭ މީކާޢިލް ބުނަނީ" ޒިޔަޒެލް ބުންޏެވެ.\nއައިޒަންގެ ނިންމަށް ދެކޮޅު ހެދުމުގެ ބާރު މީކާޢިލްއަށް ލިބިފައިނުވާ ކަހަލައެވެ. އޭނާގެ ރުހުން ދިނުމުން އައިޒަން އެންގީ އޭނާއާއެކު އައިސް ތިބި ބަޔަކު އެ ގޭގެ މައްޗަށް ވާގޮތަށް ވިލާތަކާއި ނިވާވެ އެބަތިބިކަމުގައެވެ. އޭނާގެ އިޝާރާތަކަށް މަޑުކޮށްގެންނެވެ. ރާވިންއާއި ޔާފިއާގެ އިތުރުން އީޝަލްއާއި ރައުލް ގޮވައިގެން އެ މީހުން ދަތުރު ފަށާނޭކަމަށެވެ. އެ މީހުންގެ ތެރޭގައި ޝާހީ ދަތުރުތަކުގައި ބޭނުންކުރެވޭ ގެގަޑުލީ ސަވާރީއެއް ތައްޔާރުކުރެވިފައި ވާކަމާއި ކައިވެނި ކުރެވުނު ބައިވެރީންގެ މަންޒިލާ ހަމައަށް ދެވޭންދެން ދަތުރުކުރާ އެ ސަވާރީގައިކަން އައިޒަން ބުންޏެވެ. އެ މީހުންގެ މަންޒިލަށް ދެވުމުން އެތަނުގައި އަލަތު ދެމަފިރީންނަށް ޓަކައި ފޭލިގެތައް ޖަހާފައި ހުންނާނޭކަމާއި ފާރަވެރީން ތިބޭނީ ވަކިމޭލެއް ދުރުގައި ކަމަށްވާތީވެ، އެ މީހުންނަށް އުނދަގޫކުރާނޭ ބަޔަކު އެ ސަރަޙައްދުގައި ނޫޅޭކަން އައިޒަން ޔަގީންކޮށްދިނެވެ. އޭނާ ރާވިންއާއި ރައުލްގެ ގާތުން އެދުނީ އެ ދެ މީހުން ވެސް އެކަކު އަނެކަކާ ދުރަށް ނުދިއުމަށެވެ. އަނބީން ގޮވައިގެން އެ މީހުން ތިބުމަށް ހަމަޖެހިފައިވާ މަންޒިލުގައި މަޑުކޮށްގެން ތިބުމަށެވެ. އެކަމަށް ރައުލްއާއި ރާވިން ވެސް އެއްބަސްވިއެވެ.\nޒިޔަޒެލްއާއެކު ގޭގައި ތިބި އެންމެންހެން ބޭރަށް ނުކުމެއްޖެއެވެ. ރައުލްއާއި އީޝަލްއާއި ރާވިންއާއި ޔާފިއާ އެންމެންނާ ކަރާކަރުޖަހާ ސަލާންކުރިއެވެ. އެއްފަރާތުގައި އިން ލުގަލްބަންދާގެ ކުރިމައްޗަށް އީޝަލް އައިސް މަޑުކޮށްލިއެވެ.\n"ކައިވެނީގެ ތަހުނިޔާ ނުކިޔާނަންތަ؟ އެންމެންގެ ހެޔޮ ދުޢާ ލިބިއްޖެ، އަހަރެންގެ އެންމެ ގާތް ރަޙުމަތްތެރިއާ އެއްވެސް އެއްޗެއް ނުބުނާނަންތަ؟" ހިނިތުންވެލައިގެން އީޝަލް ހުއްޓެވެ. އިސްޖަހާލައި އިރުކޮޅަކު މަޑުކޮށްލުމަށްފަހު ލުގަލްބަންދާ އިސް އުފުލާލިއެވެ. އެ ދެ ލޮލުގައި ވިދުމުން އެކަނި ވެސް އޭނާ އެ އިނީ ހިނިތުންވެލައިގެން އީޝަލް ދެނެގަތެވެ. އެ އިޝާރާތުން އެކަނި ވެސް އީޝަލްގެ ތުންފަތުގައިވި ހިނިތުންވުން ފުންވެގެން ހިނގައްޖެއެވެ.\n"އަހަރެންގެ ހެޔޮ ދުޢާ އަބަދުވެސް އީޝަލްއާއެކުވާނެ، އަހަރެންގެ އަތުގައި އީޝަލްއަށް ދޭނޭ ހަދިޔާއެއްނެތް... އަހަރެންގެ ދަޅުން ބައެއް ކަލެއަށް ދީފާނަން، އެއީ އަހަރެންގެ ހަށިގަނޑުގެ ބައެއް، އަހަރެންގެ އެކުވެރިކަމުގެ ރަމްޒެއް" ލުގަލްބަންދާ ބުންޏެވެ.\n"ނޫން! ނޫން!... އެއްގޮތަކަށް ވެސް އެކަހަލަ ކަމެއްނުކުރާތި، ކަލޭގެ ތި ފުރިހަމަކަމަށް އައިބެއް އަންނާކަށް އަހަރެން ނޭދެން، އަހަރެމެންގެ ދެމެދަށް ވަދެވޭނޭ މީހަކު ނާންނާނޭ އަހަރެން ބުނީމެންނު، ލުގަލްއަކީ އަހަރެންގެ އެންމެ ގާތް އެކުވެރިޔާ، އަހަރެން އެންމެ އިތުބާރުކުރާ ރަޙުމަތްތެރިޔާ، ރައުލްއާ މެދު ނުރުހިފައި ނުހުންނައްޗޭ، އަހަރެމެންގެ ކައިވެނި ކުރެވުނީސުރެން ކަލޭ އަހަރެންނާ ދުރުން އުޅޭކަން އެނގޭ، އެއީ މިހާރު އަހަރެންގެ ފިރިމީހާ، އޭނާ ފުށުން ނުރައްކަލެއްނެތް... ދެން ދަނީ އިނގޭ، ވަރަށް އަވަހަށް ސަލާމަތުން އިރާދަކުރެއްވިއްޔާ އަންނާނަން، ބައްޕައާއި ޒިޔަޒެލްއާއި މިޒަރެން ރަނގަޅަށް ބަލަހައްޓައްޗޭ" އީޝަލް ބުންޏެވެ. ލުގަލްބަންދާ ބޯޖަހާލިއެވެ. އެ ދެ މީހުންގެ ހަރަކާތްތަކަށް ފަރުވާތެރިކަމާއެކު ބަލަން އައިޒަން ހުއްޓެވެ. އަދި އީޝަލް އެނބުރި ހިނގައިގަތުމުން އޭނާގެ ތުންފަތަށް ލުއި ހިނިތުންވުމެއް ވެރިވެގެންދިޔައެވެ.\nގޭގެ ބިއްދޮށުގައި އޮތް ހުސް ބިމަށް ސަވާރީ ތިރިކުރިއެވެ. އެއަށް ރާވިންއާއި ރައުލް އެ މީހުންގެ އަނބީން ގޮވާއިގެން އެރިއެވެ. ވަކިވުމުގެ އެންމެ ފަހު ވަގުތުގައި ވެސް މީކާޢިލް ދަރިފުޅާ ސަލާންކޮށް ދެއަތުގައި ބޮސްދިނެވެ. އެއާއެކު ހާސްނުވުމަށް އީޝަލް ތަކުރާރުކޮށް މީކާޢިލް ގާތު ބުނަމުންދިޔައެވެ.\nބޮޑެތި އަށް ފިރިހެނުން ވަށް ބުރެއްހެން ވާހުގައި އެތުރިފައި ތިއްބެވެ. އެ މީހުންގެ މެދުގައި ސަވާރި ދުއްވަން އިން މީހާއަށް އައިޒަން އިޝާރާތްކުރުމާއެކު މައްޗަށް އަރަން ފެށިއެވެ. މަޑުމަޑުން އަރައި ވިލާތަކުގެ މައްޗަށް ގޮސް އެ ސަވާރީ އެންމެންގެ ލޯތަކަށް ގެއްލިއްޖެއެވެ.\n"އެކުދީން ސަލާމަތުން އެނބުރި ގެނެސްދޭތި" އައިޒަންގެ ގާތުގައި ހުރި ބަހީރާގެ ނަޒަރު އުޑުމައްޗަށް ހުއްޓާލައިގެން ހުރެ ބުންޏެވެ.\n"އެހެންވެއޭ އެ މީހުންނާއެކު މި ފޮނުވީ" އައިޒަން ބުންޏެވެ. އަދި އެންމެންނާއެކު އެނބުރި ގޭތެރެއަށް ވަދެއްޖެއެވެ. އެއާއެކު އަބްދުﷲ އެދުނީ އޭނާ ވެސް ދާން ދަތުރު ފަށަންވެއްޖެ ކަމެވެ. އެވަގުތު އެ މީހުންނާއެކު ހުރި ޒުވާނާ އައިޒަންގެ ލޮލުގައި އަޅައިގަތެވެ.\n"މިހުރީ ކޮންކުއްޖެއްތަ؟" ޒަލަފްއަށް އިޝާރާތްކޮށް އައިޒަން އެއްސެވެ.\n"މީ ޒަލަފް، އީޝަލް ފަދަ ކުއްޖެއް، އިމްރާނާއި އަޅުގަނޑުމެންގެ ބެލުމުގެ ދަށުގައި ހުންނަނީ" އަބްދުﷲ ބުނީ ވަރަށް ސާދާކޮށެވެ. އެހެންވިޔަސް ޒަލަފްގެ ހަޤީޤަތް އައިޒަންއަށް ދެނެގަނެވުނެވެ.\n"އާން! ހަނދާންވެއްޖެ، އޭނާގެ ޚަބަރު އަހަރެންނާ ހަމައަށް އައިސްފައި އޮތީ" އައިޒަން ބުންޏެވެ.\n"އަޅުގަނޑު އެނބުރި އަންނަންދެން މީކާޢިލްގެ ގާތުގައި ހުންނަން އޭނާ އެދޭތީވެ ބަހައްޓާފައި މިދަނީ" އަބްދުﷲ ބުންޏެވެ. އެހިނދު ސަމާސާގެ ރާގުގައި ޒިޔަޒެލް އެއްޗެއް ބުނެލިއެވެ. އަބްދުﷲއާއި ޔޫޝައުގެ ފަރާތުން ޒަލަފްގެ ހުރިހާ ވަނަވަރެއް ޒިޔަޒެލްއަށް އޮތީ އެނގިފައެވެ. މަޑުމަޑުން މީކާޢިލްއާއި އީޝަލްގެ ވަށައިގެންވީ މީހުން އިތުރުވާ ކަމާއި އަދި އެއީ ތާފާތު ބާރުތަކުގެ އަހުލުވެރީންކަން ޒިޔަޒެލް ފާހަގަކުރިއެވެ. އެ މީހުން އައިޒަންގެ މުނިފޫހިފިލުވައިދޭނޭ ބުނެލީ ހީނލާފައެވެ. ދެންތިބި އެކަކަށް ވެސް ހިނިތުންވާކަށް ނުކެރުނެވެ. ޒިޔަޒެލް ނޫނީ އައިޒަންއާ އެހާ ފާޅުގައި ސަމާސާ ކުރަންކެރޭ މީހަކު ނުހުންނާނޭކަން އެންމެނަށް ވެސް އެނގެއެވެ.\n"ހިނގާ ދަމާ" ހިނިއައި ނަމަވެސް އެކަން ފާޅުނުކޮށް، ޒިޔަޒެލްއަށް ޖަވާބެއް ނުދީ އައިޒަން ބަލާލީ ގާތުގައި އިން ބަހީރާއަށެވެ. އޭނާ ބޯޖަހާލުމުން އައިޒަން އިންތަނުން ތެދުވިއެވެ.\nއައިޒަންއާއެކު ބަހީރާއާއި ޖޫދާއާއި ބަލްޤިސް ދިޔައީއެވެ. އެ މީހުންގެ ފަހަތުން ނުކުތް އަބްދުﷲއާއި ޔޫޝައުގެ އިތުރުން އިމްރާނު ވެސް ޒަލަފްއާއި މީކާޢިލްއާ ކަރާކަރުޖައި ސަލާން ކުރުމަށްފަހު މައްޗަށް އަރައިގެން ދިޔައީއެވެ. މަޑުމަޑުން ގޭތެރެއަށް ހިމޭންކަން ވެރިވެއްޖެއެވެ. ޒިޔަޒެލް އެންގީ ޒަލަފް ހުރުމަށް ކޮޓަރިއެއް ތައްޔާރު ކުރުމަށެވެ. އެ ބަހަށް މިޒަރެން ކިޔަމަންވިއެވެ. މީކާޢިލް އައިސް ވަނީ ކޮޓަރިއަށެވެ. އޭނާ އެކަނިވެލަން ބޭނުންވީއެވެ. އައިޒަންގެ އެހީތެރިކަން ލިބުނެއްކަމަކު ހިތްހަމަޖެހުމެއް ހިތަކަށް ނުލިބުނެވެ.\n"ކޮންކަހަލަތަނެއްބާއޭ ހިތަށް އަރާ، އަހަރެމެންނާ އެއްވަރަށް އެ މީހުންތައް ވެސް އާދޭ، އެކަމަކު އެއިން މީހަކު ލޮލަކަށް ނުފެނޭ، އިނގޭ ދަތުރުކުރަނީ ވަރަށް ބާރަށްކަން، އެކަމަކު އިޙްސާސެއްނުވޭ، އީޝަލްގެ ކާފައަކީ ވަރަށް ބާރުގަދަ ޖިންނިއެއް ދޯ" ރާވިން އެއްސެވެ. ސަވާރީގައި ރައުލްއާއި އީޝަލް ތިބީ ރާވިންއާއި ޔާފިއާއާ ކުރިމަތިވާނޭހެން އިށީނދެއެވެ.\nއުފާދިން ޖާދުވީ (ފުރަތަމަ ބައި)


4,000 kilometer ge dhathurufulhahfahu Kim Vietnam gai\n4،000 ކިލޯމީޓަރުގެ ދަތުރުފުޅަށްފަހު ކިމް ވިއެޓްނާމުގައި\nއުތުރު ކޮރެއާގެ ލީޑަރު ޑަޑޮންގް ސްޓޭޝަނަށް ފައިބާ ވަޑައިގަންނަވަނީ. -- ފޮޓޯ: އޭއެފްޕީ\nހަނޯއީ (ފެބްރުއަރީ 26) - އެމެރިކާގެ ރައީސް ޑޮނަލްޑް ޓްރަމްޕް އާއެކު ބުދަ ދުވަހު ވިއެޓްނާމުގައި ފެށުމަށް ހަމަޖެހިފައިވާ ސަމިޓަށް، އުތުރު ކޮރެއާގެ ލީޑަރު ކިމް ޖޮންގް އުން 4،000 ކިލޯމީޓަރުގެ ރޭލު ދަތރުފުޅަށްފަހު ވިއެޓްނާމަށް ވަޑައިގެންފި އެވެ.\nއެ ދެ ލީދަރުންގެ މެދުގައި ބޭއްވޭ ދެވަނަ ސަމިޓް ވިއެޓްނާމުގެ ވެރިރަށް ހަނޮއީގައި އޮންނާނީ ފެބްރުއަރީ 27 އިން 28 އަށް ކަމަށް ވަނީ އިއުލާނުކޮށްފަ އެވެ.\nކިމް ގޮވައިގެން ދަތުރުކުރި ރޭލު ޗައިނާގެ ބޯޑަރުގައި އޮންނަ ޑަޑޮންގް ސްޓޭޝަނަށް އައުމަށްފަހު، 170 ކިލޯމީޓަރު ދުރުގައި އޮންނަ ހަނޯއީއަށް ކާރުގައި ދަތުރުފުޅު ފަށްޓަވާފައިވާކަމަށް ރިޕޯޓުތައް ވަނީ ބުނެފަ އެވެ.\nއެ ރޭލު ޑަޑޮންގް ސްޓޭޝަނަށް މަޑުކުރި ވަގުތު، ކިމްއަށް މަރުހަބާ ކިޔުމަށް ގިނަ އަދަދެއްގެ މީހުން ވަނީ ޖަމާވެފަ އެވެ. ޑަޑޮންގް ސްޓޭޝަން އާންމުންނަށް ބަންދުކޮށްފައިވާއިރު، އެ ސަރަހައްދުން ހަނޯއީއަށް ދިޔުމަށް އޮންނަ 170 ކިލޯމީޓަރަށް ވުރެ ދިގު މަގު އަންގާރަ ދުވަހުގެ ހެނދުނު 6.00 އިން މެންދުރު 2.00 އާއި ހަމައަށް ބަންދުކުރަން ނިންމާފައިވާކަމަށް ވިއެޓްނާމު ސަރުކާރުން ވަނީ އިއުލާނުކޮށްފަ އެވެ.


Dharifulhu marun salaamaiy kodhdhin fulhah thaureef ohenee! | Mihaaru\nޓްރެފިކް ތޮއްޖެހިފައި ވަނިކޮށް، ކުޑަ ކުއްޖާ ކޮނޑަށްލައިގެން އޭޑީކޭ އަށް ގެންގޮސްދިން ފުލުސް މީހާ ޑިއުޓީގައި.\nކުޑަކުއްޖަކު މަރުން ސަލާމަތް ކޮށްދިން ފުލުހަށް ތައުރީފު އޮހެނީ!\n18 އެޕްރީލް 2018 - 10:54 113 comments\nކުރިމަތީގައި އޮތީ ޓްރެފިކް ތޮއްޖެހިފަ އެވެ. ކާރު އޮތީ ގުޑައި ވެސް ނުލެވިފަ އެވެ. އެކަމަކު އެ ކާރު ތެރޭގައި އޮތީ ދެންމެ ދެންމެ މަރުވެދާނެ ކަމުގެ ބިރު ހީވެފައިވާ ހަތަރު އަހަރުގެ ކުއްޖެކެވެ. ކާރު ތެރޭގައި ދަރިފުޅު އުނގަށް ލައިގެން މަންމަ ފާތުމަތު ޝިފްނާ މުހަންމަދު އިނީ އޭޑީކޭ ހޮސްޕިޓަލަށް ދެވޭނެ އިރެއްގެ އިންތިޒާރުގައި ވިންދު އަވަސްވެފަ އެވެ.\nއިއްޔެ ހަވީރު މަޖީދީ މަގުގެ އެންމެ ޓްރެފިކް ބާރު ބޮޑުވި ވަގުތު، ކުރީގެ ކުތުބުހާނާ ކުރިމަތީގައި ދަރިފުޅާ އެކު، ޓެކްސީގެ ތެރޭގައި މަންމަ ތާށިވެ އެތައް އިރެއްވި އެވެ. ޝިފްނާ ކާރުން ފައިބައިގެން ނުކުމެ، އޭނާ އަށް މަގުން ތަން ދެއްކުމަށް އެދެމުން ދިޔަ އެވެ. އެކަމަކު ޝިފްނާ ބުނި ގޮތުގައި، ޓްރެފިކް ތޮއްޖެހިފައި އޮތް ގޮތުން މަގުން ޖާގައެއް ލިބޭނެ ގޮތެއް ނުވި އެވެ.\nދެން ބެލީ އެހެން ގޮތަކުން ދަރިފުޅު އޭޑީކޭ އަށް ގެންދެވޭނެ ގޮތެއް ފެނޭތޯ އެވެ. އެހެންވެ ޓެކްސީގެ ތެރޭގައި އިނދެ ކާރުގެ ބިއްލޫރިގަނޑުގައި ދެ އަތުން ތަޅައި، އެތާނގައި ތިބި އެތައް ބަޔަކަށް އޭނާ އާދޭސް ކުރަމުން ދިޔަ އެވެ. އެހީއެއް ވާނެ މީހަކު ނުވި އެވެ. އެންމެ ފަހުން، ޝިފްނާ އަށް ފެނުނީ، ހީވެސް ނުކުރާ ވަރުގެ އުފާވެރި މަންޒަރެކެވެ. މީހަކު ކުއްލިއަކަށް ޓެކްސީގެ ދޮރު ހުޅުވާލައި، ޝިފްނާގެ އުނގުގައި އޮތް އޭނާގެ ދަރިފުޅު ކޮނޑަށް ލައިގެން އޭޑީކޭއާ ދިމާލަށް ދުއްވައިގަތް މަންޒަރެވެ.\nއެއީ އޭރު ޑިއުޓީގައި ހުރި ޓްރެފިކް ޕޮލިހެއް ކަމަށްވާ ލާންސް ކޯޕްރަލް މުހަންމަދު ރިފާއު އެވެ.\nމުހައްމަދު ރިފާއު: އެންމެންގެ ތައުރީފު ލިބިއްޖެ\n"އަހަރެން ގަބޫލު ކުރަނީ އަހަރެންގެ ދަރިފުޅުގެ ފުރާނަ ސަލާމަތް ކޮށްދިނީ އެ ފުލުސް މީހާ ކަމަށް. އެ އެހީ ނުލިބުނު ނަމަ، އަހަރެންގެ ދަރިފުޅު މަރުވުމުގެ ބިރު އޮތް. ކާރުގައި ތިބި އިރު ލަސްވާތީ ވެސް ހީކޮށްގެން ތިބީ މިއީ އެންމެ ފަހު ފަހަރޭ،" ޝިފްނާ މިއަދު ބުންޏެވެ. "އެތާނގައި ތިބި އެތައް ބައެއްގެ އެހީ އަށް އެދުނިން. އެކަކު ވެސް އަޅައެއް ނުލި."\n"އިންސާނިއްޔަތުގެ ނަމޫނާއެއް އިއްޔެ ފުލުސް މީހާގެ ފަރާތުން އެ ފެނުނީ."\nފުލުސް މީހާ އަށް ޝުކުރު އަދާކޮށް ޝިފްނާ ފޭސްބުކްގައި ލިއުނު ލިއުމެއް.\nހޮސްޕިޓަލަށް ދަރިފުޅު ގެންދިއުމަށް ފަހު ފުލުސް މީހާ ދިޔައީ އެވެ. އެހެންވެ، އެ ހިސާބުން ޝިފްނާ އަށް އެ ފުލުސް މީހާ ގެއްލުނީ އެވެ. އެކަމަށް ޝުކުރު އަދާކުރަން ޝިފްނާ އާއި އާއިލާ އިން ބޭނުންވާތީ، ރިފާއު ހޯދަން ޝިފްނާ ވަނީ ފޭސްބުކްގައި އެ ވާހަކަތައް ހިއްސާކޮށްފަ އެވެ. އޭގައި އޭނާ ބުނެފައި ވަނީ ރިފާއު ފެނިއްޖިއްޔާ އެނގޭނެ ކަމަށެވެ. އަދި ހިތުގެ ފުންމިނުން ރިފާއު އަށް ޝުކުރު އަދާކޮށްފައި ވެ އެވެ.\nADK ah thuthu kujjaku haalu bodu vegen gendhiumugaethuthu kujjaage mamma #FathimathShifnaMohamed ah eheetherivedhin #MohameRifaau (SN.4897) ah #Hifehettumeheh #Shukuru dhannanvan 😊🙏🏼@PoliceMv me Alhugandumen mi dhannavaa #ToPtotectAndServe akee pic.twitter.com/fzpbL60dOc\n— faraa farhaan (@faraa_farhaan) April 17, 2018\n"އެކަމަކު އެ ޕޯސްޓް ޖެހުމާ އެކު ވަރަށް ގިނަ ބަޔަކު އެ ފުލުސް މީހާގެ މައުލޫމާތާއި ފޮޓޯ ވެސް އަޅުގަނޑަށް ފޮނުވި. އެކަމަކު ދަރިފުޅު އަދިވެސް އޮތީ ހޮސްޕިޓަލުގައި. އަދިވެސް ސްޓޭބަލްއެއް ނުވޭ. އަޅުގަނޑު މޯލްޑިވްސް ޕޮލިސް އަށް ވެސް ދަންނަވާލަން އެ ހިދުމަތުގެ އަގު ވަޒަން ކޮށްދެއްވާށޭ،" ޝިފްނާ ބުންޏެވެ. "އެ ހިދުމަތް ދުވަހަކު ވެސް ހަނދާނެއް ނުނެތޭނެ."\nފޭސް ބުކްގައި ޝިފްނާ މި ވާހަކަތައް ހިއްސާ ކުރި ޕޯސްޓް އެތައް ބަޔަކު ވަނީ ސޯޝަލް މީޑިއާގައި ޝެއާކޮށްފަ އެވެ. ރިފާއު އަށް އެތައް ބައެއްގެ ޝުކުރާއި ތައުރީފު އަންނަނީ އޮހެމުންނެވެ.\nފުލުސް މީހާ އަށް ޝުކުރު އަދާކޮށް، ފޭސްބުކްގައި މީހަކު ކޮށްފައިވާ ޕޯސްޓެއް.\nމިކަމާ ބެހޭ ގޮތުން ރިފާއު އަށް ގުޅުމުން އޭނާ މީޑިއާ އާ ވާހަކަ ދައްކާކަށް ބޭނުމެއް ނުވެ އެވެ. އަދި ބުނީ އެކަމާ ވާހަކަ ދައްކާނީ ފުލުހުންގެ މީޑިއާ އިން ކަމަށެވެ. އެކަމަކު ފުލުހުންގެ މީޑިއާ އިން އަދި އެއްވެސް ވާހަކައެއް ނުބުނެ އެވެ.\nއިތުރު ލިޔުންތައް ފުލުހުން އޭޑީކޭ ހޮސްޕިޓަލް


މަންތާ މޫސުން ފެށިއްޖެ، މިއަހަރުގެ އަމާޒަކީ 12000 މީހުން މަންތާ މޫސުން ފެށިއްޖެ، މިއަހަރުގެ އަމާޒަކީ 12000 މީހުން\nބ.އަތޮޅަށް ޒިޔާރަތްކުރާ ފަތުރުވެރިން އެއަތޮޅަށް ޗުއްޓީ ހޭދަކުރުމަށް އަންނަ އެންމެ ބޮޑު އެއް ބޭނުމަކަށް ވެފައި އޮންނަނީ ހަނިފަރުބޭއަށް ގޮސް މަންތާ ނުވަތަ އެންމަޑި ބަލާލުމެވެ. ކޮންމެ އަހަރެއްގެވެސް މޭމަހުން ފެށިގެން ނޮވެމްބަރުމަހުގެ ނިޔަލަށް އެއީ މަންތާ މޫސުމެވެ. އެހެންކަމުން މީ ބ.އަތޮޅުގެ ގެސްޓްހައުސްތަކަށްވެސް އެންމެ ބާރުބޮޑުބޮޑުވާ އެއްދުވަސްވަރެވެ.\nދުނިޔޭގައިވެސް އެންމެ ގިނައިން އެއްސަރަހައްދަކުން އަދި މިހާ ދިގުމުއްދަކަށް މަންތާ ފެންނަ އެއްސަރަހައްދަކީ ބ.އަތޮޅުގައި އޮންނަ ހަނިފަރުބޭ ހިމެނޭ ސަރަހައްދެވެ. އެއީ ހިމާޔަތްކޮށްފައި އޮންނަ ސަރަހައްދެކެވެ. ކޮންމެ އަހަރެއްގެވެސް މި ދުވަސްވަރު ބ.އަތޮޅަށް އަންނަ ފަތުރުވެރިންގެ އެންމެ ދާހިތްވާ އެއްމަންޒިލަކީވެސް މީއެވެ.\nބ.އަތޮޅު ހަނިފަރުބޭ ފޮޓޯ ބަޔޮސްފިއަރ ރިސާވް\nމިއީ ބ.އަތޮޅުގެ ފަތުރުވެރިކަމުގެ ޓްރޭޑް މާކްވެސްމެއެވެ. އެހެންވެ މިތަނަށް ޒިޔާރަތްކުރާ މީހުންގެ އަދަދު ދުވަހެއް ދުވަހަކަށް އަންނަނީ އިތުރުވަމުންނެވެ. އެގޮތުން ފާއިތުވެދިޔަ 2021 ވަނަ އަހަރު އެތަނަށް ދިޔަ ފަތުރުވެރިންގެ އަދަދު 11000 (އެގާރަހާސް) އަށްވުރެ އިތުރުކަމަށް ބ.އަތޮޅު ބަޔޮސްފިއަ ރިޒާވްގެ ތަަފާސް ހިސާބުތަކުން ދައްކައެވެ.\nމިއަހަރުގެ މަންޓާ މޫސުމާ ގުޅޭގޮތުން ވާހަކަދައްކަވަމުން ބ.އަތޮޅު ބަޔޮސްފިއަރ ރިޒާވް އޮފީހުގެ އައުޓްރީޗް އޮފިސަރ ޝާފީ އަލީ ވިދާޅުވީ މިއަހަރުގެ އަމާޒަކީ 12000 (ބާރަހާސް) ފަތުރުވެރިން ގެނައުންކަމަށެވެ. އެގޮތުން އެތަން އިތުރަށް އިސްތިހާރު ކުރުމުގެ މަސައްކަތް ކުރަމުންދާކަމަށްވެސް އޭނާ ވިދާޅުވިއެވެ.\n"ހަމަ އެހެން އަހަރުތަކެކޭ އެއްގޮތައް މިއަހަރުވެސް އެސަރަހައްދު ޕްރޮމޯޓް ކުރުމުގެ ކަންކަން ކުރިއަށްދާނެ އެއީ ސްޓޭކް ހޯލްޑަރުން ނާ ބީއާރު އަދި ޓުއަރިޒަމް މިނިސްޓްރީ އާ ގުޅިގެން، އަހަރަކަށް ވުރެ އަހަރެއް ދަނީ އިތުރުވަމުން އެހެންކަމުން މިއަހަރުވެސް ޒިޔާރަތް ކުރާ ފަތުރުވެރިންގެ އަދަދު އިތުރު ކުރެވޭނެ" ޝާފީ އަލީ ވިދާޅުވިއެވެ.\nރާއްޖޭގައި އޮތް މި ހިތްގައިމު މަންޒިލް ބަލާލުމަށް ބ.އަތޮޅުގެ އިތުރުން ނ، ރ، ޅ، މިހަތަރު އަތޮޅުގެ ރިސޯޓްތަކުންނާ ރާއްޖޭގެ އެހެން ހިސާބުތަކުންވެސް ފަތުރުވެރިން އާދެއެވެ. މިއީ ދިވެހިންގެ މެދުގައިވެސް ވަރަށް މަޤުބޫލް މަންޒިލެކެވެ. މަންތާއާއެކު ފީނާލާ ފޮޓޯ ނަގާލުމަކީ މޫދުދެކެ ލޯބިވާ ކޮންމެ ދިވެއްސަކުވެސް ކުރަން ބޭނުންވާނެކަމެއްކަމުން އެހެން އަހަރު ތަކެކޭ އެއްގޮތައް މިއަހަރުވެސް އެފުރުސަތު ދިވެހިންނަށް ހުޅުވާލާފައިވާކަމަށް ބަޔޮސްފިއަރ ރިޒާވްއިން ބުނެއެވެ.


COVID-19 - ITHURU 35 MEEHAKU POSITIVE VEJJE\nކޯވިޑް-19 : އިތުރު 35 މީހަކު ...\nވީމީޑިއާ ވަގުތީގޮތުން ހުއްޓާލަން ޖެހިދާނެ ކަމަށް ...\nރާއްޖެއިން އިތުރު 35 މީހަކު ކޯވިޑް-19އަށް ޕޮޒިޓިވް ވެއްޖެއެވެ.\nމީގެ ތެރޭގައި ހިމެނެނީ 14 ދިވެހިންނާއި ބަންގްލަދޭޝްގެ 14 މީހަކާއި އިންޑިއާގެ7މީހެކެވެ. މިއާއެކު ރާއްޖެއިން މި ބައްޔަށް ޕޮޒިޓިވްވި މީހުންގެ އަދަދު މިވަނީ 897އަށް އަރާފައެވެ. ރާއްޖެއިން މިބައްޔަށް ޕޮޒިޓިވްވި ދިވެހިންގެ ޢަދަދު މިހާރުމިވަނީ 302 އަށް އިތުރުވެފައެވެ. އަދި ބިދޭސީންގެ ޢަދަދު މިހާރު 595އަށް ވަނީ އަރާފައެވެ. މީގެތެރެއިންވެސް އެންމެ ގިނައީ ބަންގްލަދޭޝަށް ނިސްބަތްވާ މީހުންނެވެ.\nމިހާރު ރާއްޖެއިން ޕޮޒިޓިވްވެފައިވާ މީހުންގެ ތެރޭގައި މިހާރުހުރި ކްލަސްޓާތަކަށް ނިސްބަތްވާ މީހުންގެ ޢަދަދު އިތުރުވެފައިވާއިރު އަލަށް ފެނުނު ކްލަސްޓާތައްވެސް ހިމެނޭކަމަށް ނޭޝަނަލް އެމެޖެންސީ އޮޕަރޭޝަން ސެންޓަރުން ވިދާޅުވެއެވެ. ރާއްޖެއިން ޕޮޒިޓިވްވި ބަންގްލަދޭޝް މީހުންގެ އަދަދުވަނީ 492 އަށް އަރާފައެވެ.\nރާއްޖެއިން ކޯވިޑް-19 ފެނުނުތާ މިއަދަށް 65 ދުވަސް ވަނީ ވެފައެވެ. މިހާތަނަށް ޕޮޒިޓިވްވި މީހުންގެ ތެރެއިން ބަލިން ރަނގަޅުވެފައިވަނީ 31 މީހެކެވެ. މީގެ ތެރޭގައި މާލެއިން އެންމެ ފުރަތަމަ ޕޮޒިޓިވްވި ދެމީހުންވެސް ހިމެނެއެވެ. ރާއްޖެއިން މިހާތަނަށް މި ބަލީގައި މަރުވެފައިވަނީ ދިވެހި2މީހަކާއި ބަންގްލަދޭޝް ރައްޔިތެކެވެ.